## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 65

1 Keu teupimpén kor. Zabur Nabi Daud. Lagu.
2 Patot kheueh kamoe pujoe Droeneueh di Sion, ya Allah, dan kamoe peupeunoh janji kamoe ubak Droeneueh.
3 Sabab Droeneueh nyang peukabui doá; banmandum ureuëng jijak ubak Droeneueh sabab ka meudesya.
4 Desya-desya lôn lumpah that geuhon nibak ulôn, teuma Droeneueh kheueh nyang peu amphon.
5 Mubahgia kheueh ureuëng nyang Droeneueh piléh, dan neutawök mangat jitinggai di Baét Droeneueh. Kamoe neupeupueh deungon peue mantong nyang gét di Baét Droeneueh, teumpat tinggai Droeneueh nyang suci.
6 Droeneueh neujaweueb kamoe deungon cara neubri bak kamoe keumeunangan, neupeubuet hai-hai nyang ajaéb guna keu neupeuseulamat kamoe! Droeneueh kheueh harapan banmandum bansa sampoe u laôt nyang jiôh.
7 Deungon teunaga Droeneueh neupeujeuet gunong-gunong, keu neutunyok kuasa Droeneueh nyang peukasa.
8 Droeneueh peureuda laôt nyang meubura-bura dan umbak geulumbang nyang meualon-alon, dan Droeneueh peuseungab bansa-bansa nyang teungoh karu.
9 Banmandum peunduduek bumoe teumakot dan horeumat óh jikalon buet-buet Droeneueh nyang hebat. Banmandum bumoe phon di timu trok u barat meusurak geumbira sabab Droeneueh nyang yue meunan.
10 Tanoh nyan Droeneueh peulara dan neu peutron ujeuen, dan tanoh nyan neupeujeuet gumbô ngon subô jeuet na hase jih meulimpah ganda. Meunan cit deungon bubena krueng-krueng neupasoe deungon ié nyang peunoh meuruwah, dan neupeuna teuma gandom keu peunajoh awaknyan, nyoe, meunan kheueh cara jih Droeneueh keubah atra keu peunajoh awaknyan.
11 Meunan cit Droeneueh peujeuet lueng-lueng ié nyang le dan neusiram tanoh-tanoh nyang meugicai-gicai sampoe án basah. Tanohnyan Droeneueh nyang peugumbô deungon ié ujeuen, dan neujamin tarôk-tarôk jih sampoe jitimoh subô.
12 Lé sabab jroh Droeneueh teuma, tieb-tieb thon neupeuna musém keumeukoh; bak watée Droeneueh teuka, watéenyan kana keulimpahan.
13 Di dalam padang pasie ka peunoh deungon kaméng bubiri, banmandum bukét meusuka ria.
14 Dalam blang-blang naleueng nyang luwah ka peunoh meuasoe deungon bubiri nyang teungoh jimeurot, meunan cit deungon bubena pantôn ka peunoh deungon lampôh gandom. Banmandum meusurak dan meuca-e deungon peunoh geumbira.