## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 20

1 TUHAN meufeureuman ubak Nabi Musa mangat geujak peusampoe hainyoe ubak bansa Israel, "Soe mantong ureuëng lamkawan gata atawa ureuëng aséng nyang na tinggai lamkawan gata nyang jikeureubeuen aneuëk jih ubak Molokh, ureuëng nyang peubuet nyan harôh teurhom ngon batée sampoe maté lé banmandum masyarakat.
3 Ureuëng nyang keureubeuen aneuëk jih ubak Molokh, ka jipeunajih Khimah Lôn dan jipeuhina nan Ulôn nyang suci. Ureuëng nyan teuma Lôn huköm dan hana le Lôn anggab sibagoe anggota umat Lôn.
4 Meunyoe masyarakat jikalon ban ateueh buet nyang jipeubuet lé ureuëng nyan hana jipeu rhot huköman maté ateueh ureuëng nyan,
5 teuma Ulôn keudroe nyang huköm ureuëng nyan, banmandum keuluwarga ureuëng nyan, meunan cit banmandum ureuëng nyang na meusajan ngon ureuëng nyan jitinggai Ulôn dan jiseumah Molokh. Awaknyan hana le Lôn anggab anggota umat Lôn.
6 Ureuëng nyang jak lakée naseuhat ubak dukun nyang dukun nyan jimeuhubongan ngon areuwah-areuwah ureuëng maté teuma Lôn huköm dan ureuëng nyan hana Lôn anggab le anggota umat Lôn.
7 Jaga kheueh droe gata mangat gata teutab suci, sabab Ulôn kheueh TUHAN Allah gata.
8 Taát kheueh bak huköm-huköm Lôn, sabab Ulôn kheueh TUHAN nyang peukhusos gata keu Ulôn."
9 TUHAN geubri peuratoran-peuratoran nyoe, "Ureuëng nyang kutok ayah ngon ma jih ureuëng nyan harôh teuhuköm maté. Ureuëng nyan maté sabab salah jih keudroe.
10 Meunyoe na sidroe ureuëng Israel jimeumukah ngon peurumoh ureuëng saboh bansa ngon jih, ureuëng nyan ngon inong nyan harôh teuhuköm maté.
11 Sidroe ureuëng agam nyang jimeusituboh ngon peurumoh ayah jih nyang laén, ureuëng nyan ka jipeukosa hak milék ayah jih. Ureuëng agam ngon ureuëng inong nyan harôh teuhuköm maté. Awaknyan maté sabab salah jih keudroe.
12 Meunyoe na sidroe ureuëng agam jimeusituboh ngon meulintée jih nyang inong, bandua droe ureuëng nyan harôh teuhuköm maté. Awaknyan ka jimeumukah, dan maté sabab salah jih keudroe.
13 Meunyoe na sidroe ureuëng agam jimeusituboh ngon ureuëng agam nyang laén, awaknyan ka jipeubuet buet nyang luwat dan hina, dan bandua ureuëng nyan harôh teuhuköm maté. Awaknyan maté sabab salah jih keudroe.
14 Meunyoe sidroe ureuëng agam jimeukawen ngon sidroe ureuëng inong dan ma ureuëng inong nyan, ban lhée droe awaknyan harôh teutot lam apui sampoe án maté, sabab awaknyan ka jipeubuet buet nyang lumpah hina. Dan buet nyang lagée nyan hán jeuet na lamkawan gata.
15 Meunyoe sidroe ureuëng agam jimeusituboh ngon beulatang, ureuëng ngon beulatang nyan harôh teupoh maté.
16 Meunyoe sidroe ureuëng inong jimeusituboh ngon beulatang, ureuëng dan beulatang nyan harôh teupoh maté. Jihnyan maté sabab buet jih keudroe.
17 Meunyoe sidroe ureuëng agam jimeusituboh ngon syedara jih nyang inong atawa ngon syedara jih nyang inong laén ma atawa saboh ma laén ayah, awaknyan hana le teu anggab anggota umat Ulôn. Awaknyan ka jipeubuet buet nyang lumpah hina dan harôh jitanggong akibat jih.
18 Meunyoe sidroe ureuëng agam jimeusituboh ngon sidroe ureuëng inong nyang teungoh teuka he, awaknyan hana le teu anggab anggota umat Ulôn.
19 Meunyoe sidroe ureuëng agam jimeusituboh ngon ma cut jih, bandua awaknyan harôh jitanggong akibat buet nyang jipeubuet nyan.
20 Meunyoe sidroe ureuëng agam jimeusituboh ngon peurumoh apha jih, ureuëng nyan ka jihina apha jih. Agam ngon inong nyan harôh jitanggong huköman jih. Sampoe án maté awaknyan hana meuteumé aneuëk.
21 Meunyoe sidroe ureuëng agam jireupah peurumoh syedara jih, jihnyan ka jihina syedara jih nyan dan ka jipeubuet buet nyang paleng hina. Sampoe án maté awaknyan hana meuteumé aneuëk."
22 TUHAN meufeureuman, "Taát kheueh ubak huköm dan peurintah Lôn, mangat gata hana teu use nibak nanggroe Kanaan, bak Ulôn ba gata.
23 Bék gata seutôt adat istiadat bansa nyang tinggai disinan. Awaknyan jipeuluwat Ulôn ngon buet jih nyang jeuhet. Nyang kheueh sabab jih awaknyan Ulôn use, mangat gata meuteumé tatamong u nanggroe nyan.
24 Tanoh nyang kaya dan subô nyan ka Ulôn peujanji keu gata, dan Ulôn bri keu gata jeuet keu hak milék gata. Ulôn kheueh TUHAN Allah gata nyang peu aséng gata nibak bansa-bansa nyang laén.
25 Lé sabab nyan gata harôh meuteumé gata peubeda beulatang nyang hareuem ngon nyang hana hareuem. Bék gata pajoh beulatang hareuem. Beulatang nyan Ulôn peugah hareuem, jadi gata pajoh cit gata ka jeuet keu najih.
26 Gata Ulôn peu aséng nibak bansa-bansa laén mangat gata jeuet keu milék Ulôn. Gata harôh suci sabab Ulôn kheueh TUHAN, dan Ulôn suci.
27 Tieb-tieb ureuëng agam atawa ureuëng inong nyang jipeuna hubongan ngon areuwah-areuwah ureuëng maté ureuëng nyan harôh teu rhom ngon batée sampoe án maté. Ureuëng nyan maté sabab salah jih keudroe."