## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 39

1 Kira-kira bak watée nyan, raja nibak nanggroe Babel, nyang nan geuh Merodakh Baladan bin Baladan, jideungoe bahwa Raja Hizkia ban puléh sakét. Teuma lé gobnyan laju geuyuejak ureuëng droe geuh ubak Raja Hizkia keu jipeusampoe surat dan hadiah keu Raja Hizkia nyan.
2 Hizkia geusambot utosan nyan deungon seunang até dan geutunyok laju ubak awaknyan peue-peue nyang na hareuta keukayaan gobnyan, na kheueh méuh dan pirak, reumpah-reumpah dan minyéuk mangat bée, dan banmandum peuleungkapan tantra gobnyan. Hana meusapeue pi di dalam meuligoe dan bansaboh keurajeuen gobnyan nyang hana geupeuleumah ubak awaknyan.
3 Óh lheuehnyan Nabi Yesaya laju geumeuhadab ubak Raja Hizkia dan geutanyong, "Pané teuka awaknyan banmandum? Dan peue jipeugah lé awaknyan?" Geujaweueb lé Hizkia, "Awaknyan teuka nibak Babel, nanggroe nyang paleng jiôh."
4 "Peue nyang jikalon lé awaknyan didalam meuligoe?" geutanyong lé Yesaya lom. "Peue-peue nyang na," geujaweueb lé Hizkia. "Hana barang nyang na didalam beundahara meuligoe nyang hana ulôn peuleumah ubak awaknyan."
5 Laju geupeugah lé Yesaya ubak raja, "TUHAN Nyang Mahakuasa meufeureuman,
6 'Teuma trok saát jih banmandum keukayaan nyang na dalam meuligoe droeneueh, dan nyang ka geugumpôi lé indatu droeneueh trok nibak uroe nyoe, jiangkot u Babel. Hana nyang tinggai.
7 Nibak aneuëk cucoe droeneueh na nyang jicok dan jipeujeuet keu peugawée didalam meuligoe keu jipeutimang raja Babel.' "
8 Geujaweueb lé Raja Hizkia, "Jroh that peusan TUHAN nyang droeneueh peusampoe ubak ulôn." Gobnyan geujaweueb lagée nyan sabab geupike: "Asai keurajeuen ulôn aman dan damé simantong ulôn udeb."