## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 44

1 TUHAN meufeureuman ubak ulôn keubandum ureuëng Israel nyang tinggai di Meusé, nyang na di banda Migdol, Tahpanhes, Memfis, dan di daerah seulatan.
2 Nyoe kheueh feureuman TUHAN Nyang Mahakuasa, Po teu Allah Israel, keu awaknyan, "Gata keudroe ka gata kalon beuncana nyang Ulôn peu rhot ateueh Yerusalem dan banmandum banda laén di Yehuda. Sampoe saát nyoe pih banda-banda nyan mantong dalam keuadaan hanco dan hana ureuëng tinggai.
3 Hai nyan teujadi sabab ureuëng disinan meudesya, sampoe jipeuteuka beungéh Ulôn. Awaknyan jipeuseumah keureubeuen dan meubakti ubak dewa-dewa nyang gohlom jiseumah lé awaknyan keudroe, lé gata dan indatu gata.
4 Ulôn hana putôh-putôh Lôn kirém ubak gata hamba-hamba Ulôn nabi-nabi, nyang peusampoe ubak gata mangat bék jipeubuet buet nyang Ulôn banci.
5 Teuma gata hana tatem deungoe dan hana tatem simak. Gata hana tatem piôh tapeubuet nyang jeuhet, deungon cara gata peuseumah keureubeuen ubak dewa-dewa.
6 Nyang kheueh sabab jih Ulôn peutron beungéh dan meureuka Ulôn ateueh banda-banda di Yehuda dan rot-rot raya di Yerusalem. Banmandum Ulôn tot sampoe ka jeuet keu rungka-rungka dan tandus lagée nyang ka takalon bak saát nyoe.
7 Dan jinoe, Ulôn, TUHAN Nyang Mahakuasa, Po teu Allah Israel, Lôn tanyong pakon gata peubuet hai nyang teupeu teuka bala nyang raya ateueh gata. Peu kheueh gata keuneuk peubinasa banmandum ureuëng -- agam, ureuëng inong, aneuëk miet dan aneuëk manyak -- sampoe hana meusidroe pih nibak bansa gata nyang tinggai?
8 Keupeue gata peubuet hai-hai nyang teupeu teuka beungéh Ulôn? Gata tateuka dan tatinggai di nanggroe Meusé, nanggroe nyang aséng nibak gata, laju gata seumah beurala dan tapeuseumah keureubeuen keu dewa-dewa nanggroe nyan! Peu kheueh gata takeuneuk peuhanco droe gata keudroe mangat gata jihina lé sigala bansa di ateueh donya nyang nan gata jipeuguna sibagoe kutokan?
9 Peu kheueh gata ka tuwoe ubak sigala keujeuhetan nyang jipeubuet di tanoh Yehuda dan nibak rot-rot raya di banda Yerusalem lé indatu gata, lé raja-raja Yehuda dan peurumoh-peurumoh awaknyan, meunan cit gata dan peurumoh gata?
10 Teuma trok bak uroe nyoe gata hana tapeumiyueb droe. Gata hana tahoreumat Ulôn dan hana udeb meunurot huköm nyang Ulôn bri ubak gata dan ubak indatu gata.
11 Sabab nyan, Ulôn, TUHAN Nyang Mahakuasa, Allah Israel, Lôn lawan gata dan Lôn peuhanco bansaboh Yehuda.
12 Dan meunyoe na nibak ureuëng Yehuda nyang mantong na tinggai sidroe sapat nyang na meuhéut keuneuk jak cit u nanggroe Meusé keuji tinggai disinan, awaknyan binasa banmandum. Awaknyan bandum, cut rayeuk, maté di Meusé dimideuen prang atawa sabab keunong deuk. Ureuëng laén meurasa gli watée jikalon awaknyan dan jihina awaknyan. Nan awaknyan jipeuguna sibagoe kutokan.
13 Lagée Ulôn huköm Yerusalem, meunan cit teuma Lôn huköm awaknyan nyang tinggai di nanggroe Meusé. Awaknyan maté dimideuen prang, sabab keunong deuk atawa keunong bala peunyakét.
14 Di ureuëng Yehuda nyang na mantong tinggai sidroe sapat, nyang ka jijak u nanggroe Meusé keu tinggai teutab disinan, hana meusidroe pi tinggai atawa udeb. Hana meusidroe pih lamkawan awaknyan jiwoe u Yehuda, bahpi hainyan jiharab that. Bit, hana nyang woe teukeucuali napadub droe ureuëng peungungsi."
15 Laju jijak kheueh ureuëng ramé nyang jai that ubak ulôn, awaknyan na kheueh bandum ureuëng agam nyang ka jiteupeue bahwa ureuëng binoe gobnyan jipeuseumah keureubeuen keu dewa-dewa, dan bandum ureuëng inong nyang teungoh jidong disinan, jitamong cit keunan ureuëng Israel nyang tinggai di Patros, blaih seulatan Meusé. Awaknyan jipeugah ubak ulôn,
16 "Kamoe hán kamoe tem deungoe peue-peue nyang droeneueh peugah ubak kamoe ateueh nan TUHAN.
17 Mandum nyang ka kamoe meujanji, kamoe peubuet cit teuma. Kamoe teutab kamoe peuseumah keureubeuen ubak Ratu Syeuruga, dan teurô ié anggô sibagoe peuseumahan keu geuhnyan lagée nyang teupeubuet di banda-banda Yehuda dan di rot-rot raya di Yerusalem lé indatu kamoe, lé raja-raja dan peujabat-peujabat peumeurintah kamoe dan kamoe keudroe. Bak watée nyan nibak kamoe na peunajoh nyang seb, kamoe makmu, dan hana kureueng meusapeue pi.
18 Teuma watée kamoe piôh kamoe peuseumah keureubeuen ubak Ratu Syeuruga, dan hana le kamoe rô ié anggô sibagoe peuseumahan keu gobnyan, nibak kamoe ka kureueng meubagoe jeunéh; ureuëng-ureuëng kamoe maté di mideuen prang atawa keunong deuk."
19 Óh lheueh nyan lé ureuëng-ureuëng inong nyan jipeugah, "Bak lakoe kamoe ka jeuet kamoe peugot ruti nyang hijih lagée Ratu Syeuruga dan kamoe tot keureubeuen meunan cit kamoe peuseumah ié anggô keu dewa kamoe nyan."
20 Keu bandum ureuëng agam dan ureuëng inong nyang jijaweueb lagée nyan, ulôn peugah meunoe,
21 "Peu kheueh gata sangka TUHAN hana geuteupeue atawa ka geutuwoe keu keureubeuen-keureubeuen nyang jipeuseumah di banda-banda Yehuda dan nibak rot-rot raya di Yerusalem lé indatu gata, lé raja-raja dan peujabat-peujabat gata, meunan cit lé rakyat nanggroe nyoe dan lé gata keudroe?
22 TUHAN hán ék geuteuen le geukalon gata tapeuseumah keureubeuen-keureubeuen ubak ilah-ilah nyang laén. Buet gata nyan jeuhet dan hina. Gata ka meudesya ubak TUHAN dan hana taát ubak peue-peue nyang Gobnyan peurintah. Sabab nyan saát nyoe cit teuma nanggroe gata ka hanco sampoe ka hana jeuet teupeuguna le, dan nan jihnyan jipeuguna sibagoe kutokan. Ureuëng nyang kalon nyan meurasa gli."
24 Laju ulôn bri tée ubak bandum ureuëng nyan, nyang phon that ubak ureuëng inong nyang na disinan, bahwa TUHAN Nyang Mahakuasa geupeugah lagée nyoe keu ureuëng-ureuëng Yehuda nyang duek di nanggroe Meusé, "Gata dan peurumoh-peurumoh gata ka jimeusumpah keu Ratu Syeuruga bahwa gata tatot keureubeuen dan tapeuseumah ié anggô keujih nyan. Janji gata nyan ka gata peutrok. Jadi, gét kheueh! Tapeubuet kheueh laju peue nyang gata peujanji nyan!
26 Teuma bak saát nyoe deungoe kheueh peue nyang Ulôn peugah ubak gata, he ureuëng Israel di nanggroe Meusé; Ulôn, TUHAN, meusumpah deumi nan Ulôn nyang agong bahwa gata hana Lôn bri idhin tapeuguna nan Ulôn keu gata ikat sapeue-peue janji. Gata hana jeuet tapeugah, 'Ulôn meusumpah deumi Po teu Allah nyang udeb!'
27 Ulôn meu useuha mangat gata keunong bala dan hana bahgia, sampoe gata maté banmandum, bah kheueh dimideuen prang meunan cit lé sabab keunong bala peunyakét.
28 Teuma napadub droe sagai nyang seulamat dan jiwoe u Yehuda nibak Meusé. Dan bandum ureuëng Yehuda nyang na di Meusé jikalon peu kheueh buet awaknyan atawa haba Ulôn nyang jeuet keunyataan.
29 Ulôn Lôn peutron bala ateueh gata nibak teumpat nyoe keu Lôn bukeuti keugata bahwa huköm nyang Ulôn reuncana keu gata, beutôi-beutôi teujadi.
30 Hofra raja nanggroe Meusé Lôn seurah ubak musoh-musoh nyang keuneuk peumaté jihnyan, saban lagée Ulôn seurah Zedekia raja Yehuda ubak Nebukadnezar raja Babel, musoh jihnyan nyang keuneuk peumaté jihnyan."