## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 40

1 Meunoe kheueh feureuman Allah, "Hibur kheueh, hibur kheueh bansa Ulôn!
2 Teunang kheueh até hai ureuëng Yerusalem, tapeugah kheueh laju bahwa masa jipeujeuet keu namiet manusia ka trok bak akhé. Keusalahan awaknyan ka Ulôn peu amphon, banmandum desya awaknyan ka Ulôn huköm sampoe dua goe lipat."
3 Na su nyang jimeuhôi, "Peusiab kheueh rot di padang pasi keu TUHAN. Peuteupat kheueh jalan raya di padang beulantara keu Po teu Allah geutanyoe!
4 Tieb-tieb pantôn harôh kheueh teutôb, gunong dan bukét teupeusabe rata. Tanoh meubukét jeuet keurata, dan nyang meuwet-wet teupeu licen.
5 Dan keuagongan TUHAN teuma teupeugah; banmandum umat manusia jikalon. Keubit, TUHAN keudroe ka geumeujanji!"
6 Na su nyang teupeugah, "Jak peugah kheueh!" Laju ulôn tanyong, "Peue nyang harôh ulôn peugah?" "Tapeugah kheueh bahwa manusia nyan lagée naleueng, lagée bungöng nyang cit siat sagai keu indahan jih.
7 Naleueng ka jeuet keu tho dan bungöng pih ka jeuet keu mala, meunyoe TUHAN geupeuyueb angén nyang seu eum. Keubit, bansa nyan lagée naleueng.
8 Neuleueng ka jeuet keu tho dan bungöng ka jeuet keu mala, teuma sabda Po teu Allah geutanyoe keukai siumu masa."
9 Jak ék kheueh u ateueh gunong nyang paleng manyang, dan peusampoe kheueh haba nyang gét ubak Yerusalem! Meudumpék kheueh deungon su nyang nyareng, dan peusampoe kheueh haba gét ubak Sion! Peugah kheueh ubak banda-banda Yehuda bahwa Po teu Allah awaknyan teuma teuka!
10 Ngieng, TUHAN Allah teuka deungon kuasa keu meutindak deungon peukasa. Ji-iréng lé ureuëng-ureuëng nyang ka geupeubeubaih lé Gobnyan.
11 Lagée ureuëng meurabe nyang peulara kawan beulatang Geuh; Gobnyan keudroe nyang peusapat awaknyan. Aneuëk-aneuëk bubiri geutiengkue teuma, deungon leumoh leumbot Gobnyan geu peutatéeh nang-nang beulatang Geuh.
12 Soe nyang ék ukoe laôt raya deungon sineupa jaroe jih, dan nyang ukoe angkasa deungon jeungkai jih? Soe nyang sukat tanoh bumoe deungon sunukat atawa nyang timang gunong dan bukét deungon ceng?
13 Soe nyang pimpén TUHAN, atawa nyang peurunoe Gobnyan sibagoe peunaseuhat?
14 Ubak soe TUHAN geuteumanyong mangat meuteumé peungeutahuan dan peungeurtian? Soe nyang bri peutunyok ubak Gobnyan keu meutindak deungon teupat?
15 Meunyoe bak TUHAN, bansa-bansa nyoe na kheueh lagée si titiek ié didalam tima, lagée sianeuk abée nibak neuraca; pulo-pulo saban phui jih deungon abée nyang ubit.
16 Banmandum beulatang nyang na didalam uteuen Libanon hana séb mangat teupeu jeuet keu keureubeuen nyang teutot; bak-bak jih citbacut that keu teupeu jeuet keu kayée apui.
17 Banmandum bansa hana meumakna nibak Gobnyan, sang-sang hana atra nyan dikeue Gobnyan.
18 Lé sababnyan deungon soe gata takeuneuk peusaban Po teu Allah? Soe nyang ta-anggab saban deungon Gobnyan?
19 Gobnyan bukon lagée patong nyang jipeugöt lé manusia, patong nyang meulapeh deungon méuh dan meulapek pirak.
20 Ureuëng nyang hana ék jibloe méuh atawa pirak, laju geupiléh kayée nyang hana mudah rusak. Gobnyan geumita utoh nyang ahli mangat jipeugöt patong nyang hana bagaih goyang.
21 Ék kheueh gata hana tateupeue dan hana tadeungoe, dan hana teubri tée ubak gata yoh awaikon ilée? Ék kheueh gata hana tapeuphom phon yoh awai pakriban awai jih jeuet donya?
22 Nyang cebta nyan na geuduek meutahta di ateueh bumoe nyang bulat, peunduduek jih leumah ubit that lagée daruet. Gobnyan geuleueng langét lagée geuleueng ija, dan geupasang nyan lagée ureuëng peudong khimah keu teumpat tinggai.
23 Gobnyan geupeujeuet ureuëng mat kuasa hana meudaya, dan ureuëng-ureuëng rayeuk ka gadôh keukuasaan jih.
24 Awaknyan lagée seunaman muda nyang ban jipeuphon timoh nibak ukeue jih. Meunyoe TUHAN geupeuteuka angén, awaknyan habéh tho dan jipupo lagée jumpueng.
25 Soe nyang gata anggab saban deungon Po teu Allah Nyang Mahakudus? Deungon soe gata keuneuk peusaban Gobnyan?
26 Pandang kheueh u langét, dan peurati kheueh! Soe nyang cebta bintang-bintang nyan? Gobnyan nyang atoe awaknyan lagée pasokan, Gobnyan geuteupeue padubna jeumeulah awaknyan banmandum, dan geutawök maséng-maséng deungon nan geuh nyan. Hana meusaboh pi nyang gadôh, sabab raya that kuasa TUHAN!
27 Lé sababnyan, hai Israel, pakon gata apoh apah, sang-sang TUHAN Po teu Allah gata hana geuteupeue gata lam susah? Sang-sang Gobnyan hana geupakoe ubak naseb gata, dan hana geungieng peue hak gata?
28 Ék kheueh mungken gata hana tateupeue dan hana tadeungoe? TUHAN kheueh Po teu Allah nyang keukai, nyang cebta bansaboh bumoe. Gobnyan hántom na geurasa hék atawa leumoh; pikeran Gobnyan hana ék soe uko.
29 Gobnyan nyang peuteuga ureuëng nyang hék, geubri seumangat keu ureuëng nyang hana meudaya.
30 Ureuëng-ureuëng muda ka jeuet keu hék dan leusu aneuëk-aneuëk remaja reubah meugantoh.
31 Teuma ureuëng nyang meuharab ubak TUHAN mantong, ureuëng nyan teuma meuteumé teunaga barô. Awaknyan lagée cicém siwah nyang jipo manyang deungon teunaga sayeub jih. Awaknyan jiplueng dan hana meunyuem hék, awaknyan jijak dan hana jeuet keu leusu.