## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 33

1 Ceulaka kheueh musoh-musoh geutanyoe! Awaknyan meurampok bahpi hana keunong reupah, dan meukhianat bahpi hana soe khianat, awaknyan keudroe jeuet keu ureuëng keunong rampak dan peukhianatan.
2 Ya TUHAN, geugaséh kheueh keu kamoe. Droeneueh kheueh harapan kamoe. Neulindong kheueh kamoe tieb-tieb uroe dan peuseulamat kheueh kamoe watée kamoe lam keuadaan meukarat.
3 Meunyoe Droeneueh neubeudôh dan neupeudeungoe su Droeneueh nyang meugrum-grum, bansa-bansa teuma jiplueng teung bateyeung meucrebre hana meuho saho.
4 Lagée daruet nyang po meukawan jiseureubu dan jireupah hareuta awaknyan.
5 TUHAN lumpah that jujoe; Gobnyan geukuasa peue-peue nyang na. Gobnyan geupeudong huköm dan keuadelan di Yerusalem
6 dan geubri aman ubak umat Gobnyan. Hareuta nyang peuseulamat awaknyan na kheueh keubijaksanaan dan iéleumé dan horeumat ubak TUHAN.
7 Ureuëng-ureuëng nyang beuhe ngon tungang jikliek-kliek geulakée tulông; bubena utosan nyang jiuseuha keuneuk peudamé laju jimo deungon wéueh até.
8 Rot-rot ueh raya lumpah meubahya sampoe ka habéh seungue; hana ureuëng nyang na jijak nibak rot-rot nyan. Janji nyang ka teupeugöt ji iengkeue dan mupakat nyang situju jitulak teuma. Hana le nyang na jipakoe.
9 Nanggroe jitinggai ka seungue seungab. Gle-gle Libanon ka layée, dan Pantôn Saron nyang gumbô ngon subo ka jeuet keupadang pasi. Di Basan dan di Gunong Karmel ôn-ôn kayée ka habéh luroh.
10 TUHAN meufeureuman ubak bansa nyan, "Jinoenyoe Ulôn beudôh dan Lôn peubuet mangat Lôn tunyok keukuasaan Lôn.
11 Reuncana gata sia-sia, dan peue mantong nyang gata peubuet hana meuguna. Beungéh gatanyan lagée apui nyang tatot droe gata keudroe.
12 Gata lagée batée kareueng nyang teutot keu teupeujeuet keu gapu; dan lagée tamah meuduro nyang teuköh dan teutot u lam apui.
13 Bah kheueh banmandum ureuëng nyang tô meunan cit nyang jiôh jideungoe keuhai buet Ulôn dan jiaku keuhai keukuasaan Lôn."
14 Ureuëng-ureuëng meudesya di Sion jiteuka yo sabab teumakot. Kheun awaknyan, "Keuputosan Po teu Allah lagée apui nyang hu meuhuéb-huéb siumu masa. Peu kheueh mungken na nyang ék peuteun droe lam apui nyang jipeuhangöh peue-peue nyang na nyan?"
15 Gata ék tapeuteun droe meunyoe gata meututoe dan tapeubuet nyang beuna. Bék tamita laba deungon cara tapaksa talakée atra ureuëng gasien, bék tateurimong péng sugok. Bék taseutôt deungon ureuëng nyang na lam até jih jikeuneuk jakpoh maté ureuëng laén atawa buet-buet nyang jeuhet nyang laén.
16 Dan gata teuma teulindong dan aman, siulah-ulah gata kana lam kuta nyang teuga. Peunajoh dan ié jieb kana teukeubah keu gata.
17 Teuma teuka watée jih gata takalon sidroe raja nyang mat peurintah deungon seumarak ateueh nanggroe nyang meulienteung u meubagoe arah.
18 Teumakot gata bube nyang ka lheueh keu ureuëng nyang kuteb cukée, nyang jeuhet dan mando ureuëng aséng nyang ka tinggai keunangan mantong.
19 Gata hana le tangieng ureuëng aséng nyang biadab nyang meututoe u dalam basa nyang hana gata teupeue.
20 Ngieng kheueh bansa Sion, teumpat geutanyoe ta peuraya khanuri-khanuri agama. Ngieng kheueh Yerusalem! Keubit aman that banda nyan keu teumpat tinggai, lagée khimah nyang hántom teupinah, patok jih nyang hántom teubot dan taloe jih hántom na putôh.
21 TUHAN teuma geupeukalon keuagongan Gobnyan keu geutanyoe. Geutanyoe udeb nibak binéh krueng nyang leubeh luwah, nyang hana hase jimeulayeue lé kapai musoh.
22 Peue mantong nyang na peuleungkapan nyang na nibak kapai awaknyan hana meuguna; layeue-layeue jihnyan hana hase teupeukeumang! Banmandum keukayaan pasokan musoh tanyoe reupah, dan jeumeulah jih lumpah that le, sampoe ureuëng laén pih meuteumé jeumba. TUHAN keudroe nyang jeuet keuraja geutanyoe; Gobnyan teuma geumat peurintah, geupeudong huköm dan geupeuseulamat geutanyoe nibak musoh.
24 Hana meusidroe pih di nanggroe geutanyoe apoh apah lé sabab sakét, dan banmandum desya geupeu amphon.