## Keuluaran

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40

-Reset+

### Chapter 1

1 Nabi Yakub nyang teuhôi nan Israel, geujak u nanggroe Meusé ngon aneuëk-aneuëk gobnyan dan keuluwarga awaknyan maséng-maséng. Aneuëk-aneuëk Nabi Yakub nyan na kheueh lagée nyang teupeugah di miyueb nyoe:
2 Ruben Simeon Lewi Yehuda
3 Isakhar Zebulon Benyamin
4 Dan Naftali Gad Asyer.
5 Keuturonan Nabi Yakub nyan jeumeulah jih na tujoh ploh droe. Nabi Yusuf ka leubeh awai na di nanggroe Meusé.
6 Na padub watée teuma óh lheuehnyan Nabi Yusuf dan syedara-syedara gobnyan meuninggai donya, meunan cit deungon ureuëng-ureuëng nyang saboh angkatan ngon gobnyan.
7 Teuma keuturonan awaknyan, na kheueh ureuëng-ureuëng Israel, ka meuaneuëk cucoe nyang lumpah le, dan jeumeulah awaknyan laju meutamah-tamah bagaih lagoena, sampoe nanggroe Meusé ka peunoh ngon awaknyan.
8 Óh lheuehnyan na sidroe raja barô nyang hana jituri ubak Nabi Yusuf ka jipeuphon mat peurintah di nanggroe Meusé.
9 Raja nyan jipeugah ubak rakyat jih, "Ureuëng-ureuëng Israel nyan paleng mubahya bak geutanyoe, sabab awaknyan ka ramé that dan leubeh teuga nibak geutanyoe.
10 Meunyoe beureutoh prang, na keumungkenan awaknyan jimeusikutu ngon musoh keu jilawan geutanyoe, óh lheueh nyan laju jiplueng jitinggai nanggroe nyoe. Geutanyoe banmandum harôh tamita jalan mangat awaknyan bék meutamah jai le."
11 Ngon sabab nyan di ureuëng-ureuëng Meusé laju jiangkat ureuëng-ureuëng nyang kawai ateueh ureuëng-ureuëng Israel keu jipeususah udeb jih ngon cara jibri keureuja paksa. Ubak awaknyan jipaksa mangat jipeudong keu raja Meusé banda-banda Pitom dan Raamses sibagoe pusat teumpat teukeubah barang.
12 Teuma dilikot nibak nyan, awaknyan meutamah jipeusulet ngon jihina, teuma ureuëng-ureuëng Israel nyan pi meutamah-tamah jai, dan di ureuëng-ureuëng Israel nyan maken meutabu bansaboh nanggroe, sampoe bubena ureuëng Meusé meutamah-tamah teumakot ubak awaknyan.
13 Dan di ureuëng-ureuëng Meusé pi deungon keujam laju jiseksa bubena ureuëng Israel nyan,
14 laju jipeususah udeb ureuëng-ureuëng Israel sampoe ureuëng-ureuëng Israel habéh seungsara. Hana rasa gaséh sayang awaknyan laju jipaksa meubuet bak proyek-proyek bangunan dan di ladang-ladang ngon di blang awaknyan.
15 Óh lheueh nyan raja Meusé laju jibri peurintah ubak Sifra dan Pua, dua droe ma bidan nyang tulông ureuëng-ureuëng inong Ibrani peulahé aneuëk.
16 Jipeugah lé raja Meusé nyan, "Watée gatanyoe tatulông inong Ibrani nyan jipeulahé aneuëk, ingat kheueh lagée ulôn peugah nyoe: Meunyoe aneuëk nyang lahé nyan agam, gata poh maté laju aneuëk nyan! Dan meunyoe nyang lahé nyan inong, bah kheueh aneuëk nyan udeb."
17 Teuma rupari mandua droe ma bidan nyan ureuëng nyang teumakot that ubak Allah. Awaknyan hana jitem seutôt peurintah raja dan jipeubiyeu mantong tieb-tieb aneuëk agam nyang lahé nyan udeb.
18 Dan lé raja laju jitawök bandua droe ma bidan nyan dan jitanyong, "Pakon gata peubiyeu aneuëk agam nyang lahé nyan udeb?"
19 Jaweueb awaknyan, "Ureuëng inong Ibrani hana saban lagée ureuëng inong Meusé. Awaknyan mudah that jipeulahé aneuëk. Sigohlom bidan trok keunan, aneuëk jihnyan ka lahé."
20 Dan Po teu Allah geubri beureukat ubak bidan-bidan nyan dan laju geubri keuturonan ubak awaknyan, sabab awaknyan jihoreumat Po teu Allah. Dan di ureuëng Israel pih meutamah le dan teuga-teuga.
22 Dan raja laju jibri peurintah nyang lagée nyoe ubak rakyat Meusé, "Tieb-tieb aneuëk agam nyang lahé nibak ureuëng inong Ibrani harôh jitiek lam Krueng Nil, dan banmandum aneuëk inong nyang lahé jeuet teupeubiyeu aneuëk nyan udeb."