## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 37

1 Bak watée Nebukadnezar raja Babel geupeucat Yoyakhin aneuëk Yoyakim, lé geuhnyan laju jibaiát Zedekia bin Yosia jeuet keu raja Yehuda.
2 Teuma bah kheueh Zedekia meunan cit deungon peujabat banmandum dan rakyat jih hana jiturot peurintah TUHAN nyang geubri meulalu ulôn.
3 Raja Zedekia geuyue jak Yukhal bin Selemya, dan Teungku Imeum Zefanya bin Maaseya mangat jilakée mangat lôntem meudoá ubak TUHAN Po teu Allah keu keupeuntengan bansa.
4 Bak watée nyan ulôn gohlom jipeutamong u dalam glab dan mantong beubaih lôn meugrak lamkawan rakyat.
5 Sipa-i Babel teungoh geukeupong Yerusalem, teuma watée awaknyan jideungoe bahwa sipa-i Meusé ka jibeudôh di nanggroe Meusé keuneuk jijak muprang, awaknyan laju jisurot.
6 TUHAN, Po teu Allah Israel geuyue ubak ulôn
7 mangat lôn peugah lagée nyoe ubak utosan Raja Zedekia: "Tapeugah kheueh laju ubak Zedekia, 'Sipa-i Meusé nyang teungoh jijak keunoe keuneuk tulông gata, teuma jigisa, dan jiwoe.
8 Laju lé ureuëng Babel jiriwang dan jiprang banda nyoe, dan banda nyoe jipeutaloe dan laju jitot sampoe habéh.
9 Ulôn, TUHAN, Lôn peuingat gata, mangat bék tapeungéut droe gata sira tapike bahwa ureuëng Babel ka jijak hana jigisa le. Sabab awaknyan pasti geugisa.
10 Seukira jih gata tapeutaloe banmandum sipa-i Babel dan nyang tinggai na kheueh sipa-i nyang luka-luka parah didalam khimah-khimah awaknyan, teuma awaknyan jibeudôh dan jitot sampoe habéh banda nyoe.' "
11 Sipa-i Babel jisurot di Yerusalem sabab sipa-i Meusé ka meugrak jituju u banda nyan.
12 Dan ulôn laju lôn tinggai Yerusalem dan lônjak u wilayah Benyamin keu lôn teurimong jeumba waresan lôn nibak tanoh milék keuluwarga.
13 Teuma watée ulôn ka trok bak babah Pintoe Geureubang Benyamin, keumandan sipa-i nyang meutugaih disinan jiteun ulôn dan jipeugah, "Gata keuneuk plueng blah ureuëng Babel!" (Peuwira nyan nan jih Yeria; jihnyan aneuëk Selemya dan cucoe Hananya.)
14 Laju lôn jaweueb, "Nyan hana beutôi! Ulôn hana niet lôn plueng ubak musoh." Teuma Yeria hana jitem deungoe. Ulôn laju jidrob dan jiba ulôn jak meuhadab ubak peujabat peumeurintah.
15 Awaknyan beungéh that keu ulôn, dan jipeurintah ulôn nyoe jiseunuet dan jikuröng di rumoh Yonatan, seukeutaréh neugahra. Rumoh nyan ka jipeujeuet keu peunjara.
16 Ulôn jipeutamong lam saboh kulam dimiyueb tanoh, dan treb that jiteun disinan.
17 Óh lheueh nyan lé Raja Zedekia geuyue sidroe ureuëng mangat jiba ulôn meuhadab ubak gobnyan di meuligoe. Disinan seucara rahsia gobnyan geuteumanyong ubak ulôn peu kheueh na peusan nibak TUHAN. "Na," jaweueb ulôn. Laju lôn tamah lom, "Teungku Raja teuma jiseurah ubak raja Babel."
18 Óh ka lheueh nyan ulôn teumanyong lagée nyoe, "Peue buet ulôn nyang jeuhet ateueh Teungku Amphon atawa ateueh peujabat Teungku Amphon meunan cit ateueh rakyat Teungku Amphon, sampoe Teungku Amphon neupeutamong ulôn u dalam glab?
19 Dipat bandum nabi Teungku Amphon nyan nyang jipeugah bahwa raja Babel hana jiprang Teungku Amphon dan nanggroe nyoe?
20 Jinoe, Teungku Amphon nyang mulia, neutem kheueh nyang ulôn lakée nyoe. Bék kheueh neukirém lom ulôn dalam glab di rumoh Yonatan nyan, eunteuk ulôn maté disinan."
21 Dan lé Raja Zedekia geupeurintah mangat ulôn jipeutamong lam glab nibak seuramoe meuligoe. Dan ulôn tinggai disinan, dan tieb-tieb uroe jijok ruti nibak teumpat ruti teuböih sampoe peuseudiaan ruti nibak banda nyan habéh banmandum.