## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 33

1 Hai ureuëng-ureuëng saléeh, meusurak geumbira kheueh sabab peue nyang ka geupeubuet lé TUHAN; patot that lé ureuëng jujoe jipujoe-pujoe.
2 Meusyukoe kheueh ubak TUHAN deungon keucapi, meuca-e kheueh keu Gobnyan deungon ji-iréng lé irama musik.
3 Neu ca-e kheueh lagu nyang barô keu TUHAN, peumeu én kheueh keucapi deungon beujroh-jroh dan meusurak kheueh deungon geumbira!
4 Banmandum peue nyang geukheun lé TUHAN jeuet teupeucaya; Gobnyan seutia ubak peue mantong nyang geupeubuet.
5 Gobnyan geucinta ubak keujujoran dan keuadelan; bansaboh bumoe peunoh deungon gaséh Gobnyan.
6 TUHAN geubri peurintah, teuma langét pi teucebta; mata uroe, buleuen dan bintang geupeujeuet deungon sabda Gobnyan.
7 Banmandum ié laôt geugumpôi bak saboh teumpat, samudra nyang raya laju geuteun bak saboh beudongan.
8 Bah kheueh bansaboh bumoe jitakot keu TUHAN dan peunduduek donya jihoreumat Gobnyan.
9 Sabab Gobnyan meusabda, laju banmandum geupeujeuet; Gobnyan geubri peurintah, teuma banmandum nyan hase na.
10 TUHAN geupeu bateue peue nyang jireuncana lé bansa-bansa, niet awaknyan laju geusampôh rata.
11 Teuma reuncana TUHAN teutab meuteun, reuncana Gobnyan teutab na sipanyang jamén.
12 Mubahgia kheueh bansa nyang jiaku TUHAN sibagoe Allah jih, mubahgia kheueh umat nyang geupiléh lé Gobnyan jeuet keuhak milék Gobnyan!
13 Didalam syeuruga TUHAN geukalon u miyueb, dan Gobnyan geukalon banmandum umat manusia.
14 Nibak takhta Gobnyan TUHAN geupeurati banmandum makhluk nyang tinggai di ateueh bumoe.
15 Gobnyan kheueh nyang peusaneut até awaknyan, dan geuteupeue peue mantong nyang jipeubuet lé awaknyan.
16 Raja hana hase meunang deungon le tantra, sipa-i hana seulamat sabab le teunaga jih.
17 Guda hana hase teucok keubangga mangat jeuet keumeunang, teunaga jih nyang rayeuk hana hase teupeuseulamat droe jih.
18 TUHAN geujaga ureuëng-ureuëng nyang taqwa nyang meuharabkan geunaséh Gobnyan.
19 Gobnyan geupeuseulamat awaknyan nibak mawöt, dan geupeu udeb awaknyan bak watée musém deuk.
20 Teuma geutanyoe meuharab ubak TUHAN, Gobnyan kheueh nyang tulông dan nyang bila geutanyoe.
21 Geutanyoe meusukaria sabab Gobnyan dan peucaya ubak nan Gobnyan nyang suci.
22 Seumoga kamoe teutab Droeneueh gaséh, ya TUHAN, sabab kamoe meuharab ubak Droeneueh mantong.