## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 49

1 Deungoe kheueh ulôn, he nanggroe-nanggroe nyang jiôh tasimak kheueh tutoe haba lôn nyoe. TUHAN geuhôi ulôn sigohlom ulôn geupeulahé lé ma, Gobnyan ka geupiléh ulôn yoh ulôn mantong lam pruet ma.
2 Gobnyan geupeujeuet tutoe haba lôn tajam lagée mata peudeueng, deungon jaroe Gobnyan keudroe geulindong ulôn. Gobnyan nyang peujeuet ulôn lagée aneuk panah nyang teuasah, dan geukeubah didalam sarông mangat jeuet teupeuguna.
3 Feureuman Gobnyan ubak ulôn, "Gata kheueh hamba Ulôn; Ulôn teuma jipeumulia sabab lé gata."
4 Teuma di ulôn ku peugah, "Hék ngon payah ulôn peucuma mantong; lôn peuhabéh teunaga ulôn deungon sia-sia!" Teuma dilôn yakén TUHAN teutab geubila hak ulôn, Po teu Allah geubalaih keulôn meunurot nyang ulôn peubuet.
5 Sigohlom lahé, ulôn ka geutawök lé TUHAN jeuet keuhamba Gobnyan, mangat teupeusapat banmandum umat Israel, mangat awaknyan jiwoe ubak Gobnyan. TUHAN geupeujeuet ulôn teuhoreumat, Po teu Allah na kheueh teunaga ulôn.
6 TUHAN meufeureuman ubak ulôn, "Tugaih nyang leubeh raya ka teupreh gata, he hamba Lôn; gata kon mantong tapulang keuturonan Nabi Yakub nyang mantong na tinggai sidroe-dua, dan nyang peupuléh keubeusaran sukée-sukée Israel, teuma Ulôn peujeuet trang keu bansa-bansa, mangat jeuet bansaboh donya teupeuseulamat."
7 Po teu Allah Nyang Mahakudus nyang peuseulamat Israel geupeugah ubak ureuëng nyang lumpah teuhina, dan nyang jibanci lé bansa-bansa dan nyang jeuet keunamiet lé nyang mat kuasa, "Raja-raja teuma jikalon buet-buet ulôn; awaknyan jibeudôh jihoreumat ulôn. Meunan cit lé bubena peunguasa teuma jikalon, laju jisujut sira jiseumah." geupeujanji.
8 TUHAN meufeureuman ubak umat Gobnyan, "Watée Ulôn meukeuheundak, Ulôn jaweueb; bak uroe Ulôn peuseulamat, Ulôn ku tulông gata. Gata Ulôn lindong dan Ulôn jaga, dan Ulôn peujeuet peujanjian keu bansa-bansa. Ulôn puléh nanggroe nyang seungue seungab jeuet keutanoh pusaka keu teumpat tinggai.
9 Ureuëng nyang jipeunjara Ulôn yue teubiet; nyang na lam seupôt Ulôn ba u teumpat trang. Bahpi dibukét nyang lapeueng awaknyan hana kureueng sapeue, bansipanyang rot na teukeubah peunajoh.
10 Awaknyan hana grah atawa deuk, dan hana teuma keunong mata uroe criet dipadang pasi. Sabab Ulôn, nyang sayang keu awaknyan, teuma bimbeng awaknyan dan nyang ba awaknyan ubak asai mata ié.
11 Ulôn nyang peugöt rot ueh meulalu gunong-gunong, banmandum rot ueh raya teuma Lôn peusabe rata.
12 Nibak teumpat nyang jiôh umat Ulôn ka habéh jiteuka, di utara, barat dan Sinim di seulatan."
13 Meuca-e kheueh he langét di manyang, meusurak kheueh he bumoe di miyueb, he banmandum gunong, meusurak kheueh geumbira! Sabab TUHAN geuteuka geujak hibur umat Gobnyan, Gobnyan geugaséh ubak umat Geuh nyang keunong iénanya.
14 Teuma peunduduek Yerusalem jipeugah, "TUHAN ka geutinggai geutanyoe, TUHAN geutanyoe ka geutuwoe keu geutanyoe."
15 TUHAN geujaweueb sira geupeugah, "Peu kheueh mungken sidroe ma jituwoe keu aneuëk jih, dan hana jigaséh keu aneuëk droe jihnyan? Bahpi aneuëk nyan jituwoe keu ma jih, Ulôn teuma Lôn tuwoe keu gata!
16 Yerusalem, Ulôn sabe lam ingat ubak gata; nan gata Lôn uke lam paleuet jaroe Lôn.
17 Ureuëng-ureuëng nyang peudong gata deungon reujang jiteuka, dan nyang ka jipeuhanco gata deungon bagaih jiwéh laju.
18 Ngieng kheueh dan pandang kheueh ban sikeulileng gata, rakyat gata ka meugumpôi dan jijak ubak gata. Deumi Ulôn, Allah nyang udeb, Ulôn peugah, sunggoh, gata bangga deungon peunduduek gata, lagée dara barô inong nyang bangga deungon piasan nyang meuleukek nibak tuboh.
19 Nanggroe gata nyang tho kreng lom ngon seungue seungab, bak saátnyoe ka jeuet keusampiek nibak ureuëng-ureuëng nyang keuneuk tinggai disinan. Dan ureuëng-ureuëng nyang keuneuk peubinasa gata, ka jijak jiôh nibak gata.
20 Aneuëk-aneuëk nyang lahé di nanggroe aséng teuma jipeugah ubak gata, 'Nanggroe nyoe lumpah that sampiek nibak ulôn, neubri kheueh teumpat mangat jeuet lôn tinggai disinoe.'
21 Dan gata teuma tapeugah lam até, 'Soe kheueh nyang peulahé aneuëk-aneuëk nyan keu ulôn? Bukon kheueh ulôn ka gadôh aneuëk-aneuëk lôn, dan hana hase le jipeulahé aneuëk? Ulôn ka jiböih dan ka jikireueh dan laju jitinggai sidroe kong. Jadi rot pane aneuëk-aneuëk nyan, dan soe nyang peurayeuk awaknyan?' "
22 TUHAN Nyang Mahamanyang geupeugah ubak umat Gobnyan, "Ulôn kubri tanda keu bansa-bansa dan awaknyan jipulang aneuëk-aneuëk gata; aneuëk-aneuëk gata nyang agam jitingkue, dan aneuëk-aneuëk gata nyang inong jigulam ateueh bahô.
23 Raja-raja jeuet lagée bapak nibak gata, dan ratu-ratu sibagoe ma. Awaknyan jisujut jihoreumat gata dan jipeumiyueb droe dikeue gata. Dan gata tateupeue bahwa Ulôn nyoe na kheueh TUHAN; ureuëng nyang meuharab ubak Ulôn hana Lôn peukeucewa."
24 Gata tatanyong, "Peu kheueh mungken jarahan jireupah bak jaroe pahlawan, atawa tawanan jireupah lam reugam ureuëng keujam?"
25 TUHAN geujaweueb, "Nyan kheueh nyang teuma teujadi. Tawanan bubena pahlawan jireupah lom. Jarahan ureuëng keujam teureupah lom. Sabab Ulôn keudroe nyang lawan musoh gata; Ulôn kupeuseulamat aneuëk-aneuëk gata.
26 Ulôn kupeujeuet musoh gata mabök darah, sampoe awaknyan jimupoh sabe keudroe-droe. Dan banmandum umat manusia jiteupeue, bahwa Ulôn, TUHAN, Peuseulamat gata; Nyang Mahateuga, Po teu Allah Nabi Yakub, nyang teuboh gata."