## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 4

1 TUHAN meufeureuman, "Umat Israel, meunyoe gata keuneuk tagisa, tawoe kheueh ubak Ulôn. Taböih kheueh leubeh ilée beurala-beurala nyang Ulôn banci nyan, dan seutia kheueh ubak Ulôn.
2 Meunyoe gata meusumpah deumi nan Ulôn dan gata udeb jujoe ade dan beuna, dan bandum bansa jilakée ubak Ulôn mangat ubak awaknyan pih Ulôn bri beureukat, dan awaknyan teuma jipujo Ulôn."
3 TUHAN meufeureuman ubak peunduduek Yehuda dan Yerusalem, "Tapeubuet kheueh laju tanoh gata nyang gohlom teupeubuet; bék kheueh tatabu bijéh bak teumpat seunaman nyang timoh meuduro.
4 Tamat kheueh janji gata deungon Ulôn, TUHAN gata, dan peu khusos kheueh droe gata nyan keu Ulôn, he peududuek Yehuda dan Yerusalem. Meunyoe hana, beungéh Ulôn meutamah-tamah dan tutong lagée apui nyang hana hase teupeulon lé soe mantong. Banmandum nyan keunong u ateueh gata sabab buet-buet gata nyang jeuhet."
5 Yueb kheueh beureuguih bansaboh nanggroe! Teumawök kheueh deungon su nyang glah dan nyareng. Gatayue kheueh peunduduek Yehuda dan Yerusalem jiplueng ubak banda-banda nyang meukuta.
6 Tunyok kheueh rot u Sion, bukét TUHAN, bubagaih kheueh meungungse, bék seungab mantong. TUHAN teungoh geupeutron mala peutaka dan keuhancoran nyang raya teuka di utara.
7 Lagée singa jiteubiet nibak teumpat jimusöm meunan kheueh teuma ka jijak bandum nyang peupunah bansa-bansa nyang teuka keuneuk jak poh habéh bubena Yehuda. Banda-banda Yehuda teuma jeuet keu rungka-rungka saboh teumpat nyang hana jikeumiet lé manusia.
8 Sabab nyan, tamo dan meuba-e kheueh, tasôk kheueh ija krong tanda meuduka. Sabab beungéh TUHAN nyang seu-uem lagée apui hu gohlom cit surot di Yehuda.
9 TUHAN meufeureuman, "Nibak uroenyan raja-raja dan peujabat-peujabat rhot seumangat; teungku-teungku imeum yo meugram-gram dan nabi-nabi teukeujot lumpah na."
10 Laju ulôn peugah, "TUHAN Nyang Mahamanyang, Droeneueh ka neutipée ureuëng Yehuda dan peunduduek Yerusalem! Droeneueh neupeugah bahwa na damé, padahai bak saátnyoe nyawöng kamoe teuancam ngon peudeueng."
11 Saat jih teuma trok ureuëng Yehuda dan peunduduek Yerusalem meuteumé haba bahwa angén seu-uem nyang teuka rot padang pasi teungoh jipot ubak awaknyan. Angén nyan bukon angén biasa nyang jipupo sikhém,
12 teuma na kheueh angén badée nyang teuka ateueh peurintah TUHAN keudroe keu teupeu rhot huköman u ateueh umat Gobnyan.
13 Kalon musoh teuka lagée awan. Geuritan-geuritan prang lagée angén badée, guda-guda jih nyan leubeh bagah nibak cicém rajawali. Wah, tanyoe ceulaka! Tanyoe binasa!
14 Yerusalem, taböih kheueh nyang jeuhet nyang na nibak até gata mangat gata geupeuseulamat. Trok án pajan pikeran-pikeran nyang jeuhet nyan keuneuk gata keubah lam até gata?
15 Di banda Dan, dan di gunong-gunong Efraim ka teuka utosan-utosan nyang jiba haba brok.
16 Awaknyan jipeuingat bansa-bansa dan jibri tée ubak peunduduek Yerusalem bahwa musoh teungoh teuka di nanggroe nyang jiôh. Awaknyan jidumpék deungon prang teuhadab banda-banda Yehuda
17 dan jikeupong Yerusalem lagée ureuëng keumiet ladang. Banmandum nyan teujadi sabab bansa Yehuda ka beurontak ubak TUHAN. TUHAN ka geupeugah haba.
18 Yehuda, gata keudroe kheueh nyang peuteuka beuncana nyan u ateueh droe gata. Cara udeb gata dan buet-buet gata nyang peusabab banmandum peundeuritaan nyan teutôb-tôb até gata.
19 Padub na até lôn seungsara, han ék le lôn teuen meudeurita. Ulôn hana hase lôn peuteunang droe jantong lôn meudok-dok lam dada, sabab lôn deungoe beureuguih jimeusu dan dumpék prang su meutaga.
20 Beuncana teuka hana putôh-putôh sampoe hanco bansigom nanggroe. Hana teusangka-sangka khimah lôn jipeurusak, ija-ija jih habéh jipriek-priek.
21 Sampoe án pajan harôh lôn kalon ureuëng jimuprang udeb maté? Sampoe án pajan harôh lôn deungoe su beureuguih meutaga-taga?
22 TUHAN meufeureuman, "Bangai lumpah na umat Ulôn nyan, awaknyan hana jituri Ulôn. Awaknyan lagée aneuëk-aneuëk manyak nyang beubal hana meuguna hana jipeuphom meubacut teuma; malem nibak buet jeuhet, gagal bak buet nyang jroh."
23 U arah bumoe mata lôn pandang, leumah jih söh dan geursang, u arah langét lôn tangah, wahai, hana nyang meucahya.
24 Lôn kalon gunong dan bukét-bukét nyang lambong meuguncang-guncang hebat lumpah na.
25 Lôn kalon, hana manusia, cicém pih ka jipo banmandum.
26 Tanoh nyang subô ka jeuet keu guron nyang tho, banda-banda hanco ka jeuet keu rungka-rungka, sabab TUHAN beungéh raya ubak umat Gobnyan. (
27 TUHAN geupeugah bahwa bansigom donya jeuet keu padang pasi, teuma Gobnyan hana geupeuhanco banmandum nyan.)
28 Bumoe wéueh até, langét seupôt buta. TUHAN ka geupeugah haba dan hana geu ubah reuncana Gobnyan. Gobnyan ka geucok keuputosan dan hana geusurot bahpi silangkah.
29 Teudeungoe su riôh ngon subra pasokan meuguda dan pasokan peumanah, dan soe mantong ureuëng laju jiplueng deungon nafáh meuseungak-seungak. U dalam gle awaknyan jipeulueng droe, dan bukét-bukét batée laju jilisi. Banmandum banda ka jeuet keuseungue, hana ureuëng nyang jitem tinggai bak teumpat nyan le.
30 He Yerusalem, gata ka jitinggai dan hana hase tapeubuet sapeue! Keupeue guna jih gata ngui bajée mirah dan tahias droe ngon méuh dan pirak, dan ta uke mata deungon cilak? Hana guna gata peulagak droe, sabab mandum geunaséh gata ka hana jitueng le keu gata, malah awaknyan jimeuheuet keuneuk bôt nyawöng gata.
31 Na lôn deungoe su ureuëng apoh apah nyang lumpah wéueh lagée su inong nyang keuneuk peulahé aneuëk; lagée inong muda nyang jipeulahé aneuëk phon, meunan kheueh su jimoe Yerusalem nyang meusak nafáh. Jaroe jihnyan meugawang-gawang dan jihnyan apoh-apah, "Ceulaka kheueh ulôn -- ulôn keuneuk jipoh maté lé musoh!"