## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 83

1 Zabur Asaf: saboh lagu.
2 Ya Allah, bék kheueh neuiem droe, bék neupangkée jaroe dan seungab mantong.
3 Kalon kheueh, musoh Droeneueh ka jibeudôh, ureuëng-ureuëng nyang jibanci bak Droeneueh ka beurontak.
4 Awaknyan ka jimupakat ngon jipeuget reuncana nyang licek keuneuk jilawan umat Droeneueh; dan jimeurok pakat jijak lawan ureuëng-ureuëng nyang Droeneueh lindong.
5 Kheun awaknyan, "Jak geutanyoe tajak peuhanco bansa Israel, mangat nan awaknyan hana ji ingat le."
6 Bansa-bansa ka meusaho saboh pakat, dan meusikutu jilawan Droeneueh:
7 bansa Edom dan Ismail, ureuëng-ureuëng Moab dan Hagar;
8 bansa Gebal, Amon dan Amalek, bansa Filistea meunan cit deungon peunduduek Tirus.
9 Meunan cit Asyur ka jimeugabong deungon awaknyan, jeuet keu gaki jaroe keuturonan Lot.
10 Neupeusaneut kheueh awaknyan lagée ureuëng Midian, lagée Sisera dan Yabin di Krueng Kisyon,
11 nyang ka jipeubinasa di Endor, dan jeuet keu baja ateueh tanoh.
12 Neupeusaneut kheueh peumimpén awaknyan lagée Oreb dan Zeeb, peutundok kheueh peunguasa awaknyan lagée Zebah dan Salmuna,
13 sabab awaknyan ka jipeugah, "Jak geutanyoe tajakduek bak tanoh teumpat tinggai Allah."
14 Ya Allah, neusipeuek kheueh awaknyan lagée abée meutabu ngon meuhambô, lagée jeumpung nyang jiyueb lé angén.
15 Lagée apui hu nyang teungoh tutông uteuen, apui nyang hu habéh hangöh gunong-gunong.
16 Neutiyeub kheueh awaknyan ngon angén badée Droeneueh, dan neupeukeujot kheueh awaknyan deungon angén badée Droeneueh.
17 Ya TUHAN, bah kheueh awaknyan teuhina, mangat awaknyan jiaku keukuasaan Droeneueh.
18 Bah kheueh awaknyan siumu masa sabe lam malée dan teumakot nyang hana teukira, dan bah kheueh awaknyan maté lam keuhinaan.
19 Seumoga awaknyan jiteupeue bahwa Droeneueh kheueh Nyang Mahamanyang, TUHAN, nyang mat kuasa ateueh bansigom bumoe.