## Amos

Chapter: 1 2 3 4 5 6 7 8 9

-Reset+

### Chapter 8

1 Ulôn meuteumé lom saboh keumalon nibak TUHAN Nyang Mahamanyang. Leumah ulôn ngieng saboh raga nyang meuasoe meubagoe boh kayée nyang ka masak.
2 TUHAN geutanyong, "Peue nyang gata kalon, Amos?" Ulôn jaweueb, "Saboh raga nyang meuasoe meubagoe rupa boh kayée nyang ka masak." Geujaweueb lé TUHAN, "Watée jih ka masak keu umat Israel. Ulôn hana teuma Lôn ubah le reuncana Ulôn dan pasti Ulôn huköm awaknyan.
3 Bak uroenyan ca-e ngon nyanyi di meuligoe jeuet keu mo ba-e. Jeueb-jeueb sagoe ka teugageueng manyét-manyét nyang ka teuböih deungon seungab-seungab."
4 Deungoe kheueh, he gata nyang teugön ureuëng gasien di nanggroe nyoe sampoe awaknyan binasa!
5 Gata tamariet deungon droe keudroe gata, "Ah, treb that mantong uroe-uroe peurayaan nyang teungoh na nyoe. Geutanyoe ka meuhét that keuneuk tapeubloe lom gandom-gandom nyang na nibak geutanyoe, teuma peurayaan nyan hana pajan seuleusoe. Pajan kheueh uroe Sabat habéh, mangat geutanyoe jeuet tapeuphon meukat lom? Geutanyoe ka meuhét that keuneuk ceumatut, teumipée deungon sinukat, dan tapeubuet ilat ngon céng timbangan.
6 Gandom nyang rusak hase tapeubloe ngon yuem nyang meuhái. Geutanyoe tamita ureuëng gasien nyang hana hase jibayeue utang keu geutanyoe, bahpi utang jihnyan cit dubyuem sipasang seulob, dan tanyoe bloe ureuëng gasien nyan jeuet keu namiet geutanyoe."
7 TUHAN, Allah bansa Israel, ka geumeusumpah, "Ulôn meubacutpi hana Lôn tuwoe nibak buet awaknyan nyang jeuhet nyan.
8 Bumoe meugeunta, dan bandum ureuëng susah até. Bansaboh nanggroe meuguncang dan meuhayak keudeh keunoe lagée Krueng Nil.
9 Teuma teuka watée jih Ulôn peujeuet mata uroe jilob teungoh cot uroe dan bumoe jeuet keuseupôt bak watée uroe. Ulôn, TUHAN Nyang Mahamanyang, ka Lôn peugah haba.
10 Peurayaan-peurayaan gata Lôn peujeuet keu uroe meukabong, dan ca-e ngon nyanyi gata jeuet keu mo ba-e. Ulôn Lôn peujeuet gata tacukoe ôk gata dan tangui ija krong tanda meuduka cita. Gata jeuet lagée ayah ngon ma nyang jipeumo ba-e sabab ka maté aneuëk jih nyang tunggai. Uroenyan keuneulheuh deungon seudeh nyang hana teukira."
11 TUHAN Nyang Mahamanyang meufeureuman, "Teuma teuka watée jih Ulôn peutron bala musém deuk di nanggroe nyoe. Manusia deuk, teuma kon deuk sabab peunajoh. Manusia grah, teuma kon grah lé sabab ié. Awaknyan deuk ngon grah lé peusan Lôn.
12 Manusia meurawoh di utara trok u seulatan dan di timu u barat mangat jiteumé peusan Ulôn, teuma awaknyan hana meurumpok.
13 Bak uroenyan Bahpi aneuëk-aneuëk muda nyang seuhat-seuhat pih pansan sabab grah.
14 Ureuëng-ureuëng nyang meusumpah deumi beurala Samaria deungon jipeugah, 'Deumi dewa bansa Dan', atawa 'Deumi Dewa Bersyeba' -- teuma reubah dan hana jibeudôh-beudôh le."