## Zefanya

Chapter: 1 2 3

-Reset+

### Chapter 3

1 Teukutok kheueh Yerusalem, banda beujat nyang galak beurontak ubak TUHAN dan nyang teugöm peunduduek jih keudroe!
2 Ceulaka kheueh banda nyang hán jitem teurimong peuingat TUHAN, dan hana teuma jitem deungoe peue-peue nyang geuseugah, nyang hana jiseurah naseb jih ubak TUHAN, dan hana jilakée tulông ubak Gobnyan!
3 Ureuëng-ureuëng rayeuk banda nyan lagée singa nyang teumauém. Hakém-hakém awaknyan lagée asée srigala nyang deuk; awaknyan keubit that leuha sampoe meusikrek tuleueng pi hana jitinggai keusingoh beungoh.
4 Nabi-nabi awaknyan hana rasa tanggong jaweueb dan hana jeuet teupeucaya; bubena teungku imeum jipeukuto peue nyang teupeu khusos keu TUHAN dan jiputa balek huköm-huköm Allah deumi keu laba awaknyan keudroe.
5 Teuma TUHAN mantong na di banda nyan; Gobnyan sabe geupeubuet nyang beutôi dan hántom na nyang salah. Tieb-tieb beungoh Gobnyan pasti geubri keuadelan ubak umat Geuh. Teuma, ureuëng nyang hana jituri ubak keuadelan di banda nyan teutab jipeubuet jeuhet dan hana meumalée.
6 TUHAN meufeureuman, "Ulôn ka jai that Lôn peuhabéh bansa-bansa; banda-banda awaknyan Ulôn peuhanco, meunan cit deungon beuton-beuton dan meunara-meunara awaknyan Ulôn peujeuet keu rungka-rungka. Banda-banda awaknyan seungue hana nyang keumiet dan rot-rot nyang na dalam banda nyan seungue.
7 Ulôn pike, 'Jinoenyoe pasti umat Ulôn jihoreumat Ulôn dan jipateh ubak peue-peue nyang Ulôn peugah. Teuntée kheueh awaknyan ji-ingat ubak peulajaran nyang ka Ulôn peuruno keu awaknyan.' Teuma nyang deuh Lôn kalon, awaknyan jipeubuet jeuhet leubeh bak nyang ka.
8 Teuma awaih! Preh mantong uroe jih Ulôn beudôh sibagoe nyang meungadu. Sabab ka Lôn peuputôh keu Lôn peusapat bansa-bansa dan keurajeuen-keurajeuen guna keu Lôn peurhot meureuka Ulôn ateueh awaknyan. Bansaboh bumoe habéh tutong ngon apui beungéh Ulôn.
9 Teuma óh lheueh nyan Ulôn ubah até bansa-bansa nyan, sampoe awaknyan jimeudoá ubak Ulôn mantong, dan hana ubak ilah-ilah nyang laén. Bansa-bansa nyan mandum jitaát ubak Ulôn.
10 Meunan cit nibak Sudan nyang jiôh, umat Ulôn nyang meucrebre jijak dan jipeuseumah keureubeuen keu Ulôn.
11 Bak watée nyan, he umat Lôn, gata hana peureulée malée sabab ka tabeurontak ubak Ulôn. Ulôn Lôn use soe-soe mantong ureuëng nyang sombong dan angkuh, dan gata hana ta beurontak le ateueh Ulôn di bukét Ulôn nyang suci.
12 Disinan teuma Lôn peubiyeu tinggai teutab saboh bansa nyang miyueb até, nyang meuharab ubak Lôn tulông. Awaknyan jeuet tinggai disinan.
13 Ureuëng Israel nyang na mantong tinggai, hana jipeubuet jeuhet le ateueh soe mantong; awaknyan hana meusulet le dan hana teuma jiteumipée. Awaknyan makmu dan seujahteura, dan hana meurasa teumakot keu soe mantong."
14 He Israel, meusurak kheueh dan meuca-e! He Yerusalem, meugeumbira kheueh deungon sipeunoh até!
15 Sabab TUHAN ka geupiôh geuhuköm gata; Gobnyan ka geu use bandum musoh gata. Gata geulindong lé raja Israel, TUHAN gata keudroe. Bak saát nyoe gata hana peureulée lé meurasa takot.
16 Teuma teuka watée ureuëng-ureuëng jipeugah, "He Yerusalem, bék kheueh teumakot dan tabeue até.
17 Gata geulindong lé TUHAN Allah gata nyang peukasa. Gata meunang sabab kuasa Gobnyan. TUHAN geumbira dan meusuka cita sabab gata, dalam gaséh Gobnyan geubri ubak gata udeb barô.
18 Sabab gata, gobnyan meucaé geumbira lagée ureuëng nyang teungoh khanuri." Kheun TUHAN, "Malapeutaka nyang jiancam gata ka Ulôn peugadôh. keuhinaan gata ka Ulôn sampôh.
19 Watée jih teuma teuka nyang teugöm gata Lôn peuhanco, dan ureuëng lapée Lôn peuseulamat; bandum ureuëng nyang teuböih Ulôn peuwoe lom teuma. Keuhinaan awaknyan Ulôn ubah jeuet keuhoreumatan; dipat mantong, bahpi bansigöm bumoe, awaknyan jipeumulia dan jipujoe.
20 Watée jih teuma teuka, peunduduek gata nyang meutabu beba Lôn peuwoe lom. Gata Ulôn peumeusyeuhu bansigöm bumoe, dan keumakmuran gata Lôn peupuléh lom." TUHAN ka geupeugah haba.