## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 15

1 TUHAN geubri lom ubak Nabi Musa peuratoran-peuratoran nyoe
2 nyang harôh jipeubuet lé bansa Israel di nanggroe nyang teuma geubri lé TUHAN keu awaknyan.
3 Keu keureubeuen nyang teutot ngon keureubeuen teupeu lheueh kaôi meunan cit keureubeuen keugalak droe atawa lom keureubeuen nibak peurayaan-peurayaan biasa, gata jeuet tapeuseumah ubak TUHAN: leumô agam, bubiri agam, bubiri atawa kaméng. Bée keureubeuen nyang lumpah mangat nyan keubit gét that galak até TUHAN.
4 Soe mantong nyang jipeuseumah domba atawa kaméng keu keureubeuen nyang teutot keu TUHAN, meunan cit jiba teuma meusigoe ngon tieb-tieb saboh beulatang peulara nyan, sikilo gram teupông teujampu deungon si arée minyéuk zaiton keu keureubeuen sajian, dan meunan cit teuma deungon si arée ié anggô.
6 Meunyoe nyang jibri keu keureubeuen nyan na kheueh saboh bubiri agam, bah kheueh teuma jipeuseumah dua kilo gram teupông teujampu teuma deungon si arée si teungoh minyéuk zaiton keu keureubeuen sajian,
7 dan siarée siteungoh teuma ié anggô. Bée keureubeuen nyang lumpah mangat nyan keubit that-that galak até TUHAN.
8 Meunyoe nyang jikeureubeuen na kheueh saboh leumô agam keu keureubeuen nyang teutot atawa keureubeuen teupeuleueh kaôi atawa keureubeuen peudamé,
9 meunan cit teuma jipeuseumah lhée kilo gram teupông nyang teujampu deungon dua arée minyéuk zaiton keu keureubeuen sajian,
10 dan dua arée teuma ié anggô. Bée keureubeuen nyang lumpah mangat nyan keubit that-that galak até TUHAN.
11 Nyan kheueh nyang harôh jipeuseumah meusigoe deungon tieb-tieb saboh leumô agam, bubiri agam, bubiri atawa kaméng.
12 Meunyoe nyang teukeureubeuen nyan leubeh nibak dua boh beulatang peulara, teuma peuseumahan teupông, minyéuk dan ié anggô nyan pi harôh teutamah meunurot peubandengan jih.
13 Hainyan harôh jipeubuet lé tieb-tieb ureuëng Israel bak watée jihnyan jipeuseumah keureubeuen. Bée keureubeuen nyang mangat nyan lumpah that galak até TUHAN.
14 Meunyoe na ureuëng aséng nyang tinggai lamkawan gata, bah kheuehnyan keu sikeujab mantong meunan cit keuneuk tinggai teutab, jihnyan harôh kheueh jitaát ubak banmandum meunyoe jihnyan jipeuseumah keureubeuen peunajoh nyang teupeu mangat até TUHAN.
15 Banmandum huköm dan peuratoran na kheueh saban keu banmandum gata dan keu ureuëng aséng nyang na tinggai lamkawan gata, sabab gata dan ureuëng nyan na kheueh saban nibak mata TUHAN. Dan hainyan teutab na keu siumu masa.
17 TUHAN geubri lom ubak Nabi Musa peuratoran-peuratoran nyoe nyang harôh jipeubuet lé bansa Israel di nanggroe nyang teuma geubri lé TUHAN keu awaknyan.
19 Meunyoe gata ka gata peuphon pajoh peue nyang jipeuhase lé nanggroe nyan, gata harôh pinah siladum keu teupeuseumah khusos keu TUHAN.
20 Meunyoe droe gata tatot ruti nyang teupeugét nibak teupông gandom nyang phon-phon that teukôh, rutinyan harôh teupeuseumah sibagoe keureubeuen khusos keu TUHAN. Cara teupeuseumah atranyan saban cit lagée cara teupeuseumah gandom nyang phon nyang ka gata giléng.
21 Keu siumu masa tieb-tieb ruti nibak gandom nyang phon teukôh nyan harôh kheueh gata bri sibagoe peuseumahan khusos keu TUHAN.
22 Meunyoe gata deungon hana teusaja ka teupeulalée sapeue-sapeue nibak peuratoran nyang ka geubri lé TUHAN ubak Nabi Musa, phon nibak uroe TUHAN geubri peuratoran nyan dan seulanjut jih treun meutreun, dan buet nyang salah nyan jipeubuet sabab umat hana jiteupeu peuratoran, deungon nyan banmandum umat harôh kheueh jipeuseumah saboh leumô agam keu keureubeuen nyang teutot. Meusigoe deungon nyan harôh teuma teupeuseumah keureubeuen sajian dan ié anggô lagée nyang ka teupeu teuntée. Bée keureubeuen nyang mangat nyan keubit that-that galak até TUHAN. Seulaén nibak nyan harôh teuma teukeureubeuen saboh bubiri agam keu keureubeuen teupeu amphon desya.
25 Laju lé imeum harôh teuma jipeubuet upacara teupeu amphon desya keu umat. Teuma awaknyan geupeu amphon sabab buet jih nyang salah nyang awaknyan peubuet deungon hana jisaja, dan sabab awaknyan ka jiba keureubeuen teupeu amphon desya meunan cit keureubeuen nyang teutot ubak TUHAN.
26 Banmandum umat Israel dan ureuëng aséng nyang na tinggai di teumpat awaknyan teuma geupeu amphon, sabab banmandum nyan karôh nibak buet nyang salah nyang hana teusaja nyan.
27 Meunyoe na sidroe ureuëng mantong meudesya deungon hana jisaja, teuma ureuëng nyan bah kheueh jikeureubeuen saboh kaméng inong nyang meu-umu sithon sibagoe keureubeuen peu amphon desya.
28 Di imeum harôh geupeuna upacara peu amphon desya dikeue TUHAN, mangat ureuëng nyan geupeu amphon teuma desya jihnyan.
29 Peuratoran nyan meulaku keu soe mantong nyang jipeubuet desya deungon hana jisaja, bah kheueh nyan ureuëng Israel meunan cit teuma deungon ureuëng aséng nyang na tinggai teutab di lamkawan awaknyan.
30 Teuma meunyoe sidroe ureuëng Israel atawa ureuëng aséng deungon jisaja jipeubuet desya, jihnyan ka jipeujayéh TUHAN. Ureuëng nyan harôh teuhuköm maté,
31 sabab jihnyan ka jilawan TUHAN dan deungon jisaja ka jilawan peurintah TUHAN. Ureuëng nyan maté sabab lé salah jih keudroe.
32 Bak watée ureuëng Israel ka na dipadang pasi, na sidroe ureuëng agam teungoh ji koh kayée apui nibak uroe Sabat.
33 Ureuëng nyan laju jiba jak meuhadab ubak Nabi Musa, Nabi Harun dan banmandum umat,
34 laju ureuëng nyan jiteuen sabab gohlom jeulaih peue nyang teupeubuet u ateueh ureuëng nyan.
35 Laju TUHAN meufeureuman ubak Nabi Musa, "Ureuëng nyan harôh teuhuköm maté. Ureuëng nyan harôh gataba u luwa khimah-khimah nibak teumpat nyan banmandum umat harôh jirhom ureuëng nyan deungon batée sampoe maté."
36 Teuma banmandum umat laju jiba ureuëng nyan u luwa khimah-khimah dan laju jirhom ureuëng nyan deungon batée sampoe maté, lagée nyang ka geupeurintah lé TUHAN.
37 TUHAN geuyue lom ubak Nabi Musa geuyuejak peusampoe ubak bansa Israel, "Gata peugét kheueh rumbai-rumbai nibak ujong peukayan gata dan gata ikat kheueh talo ijo nibak tieb-tieb rumbai. Nyan harôh gata peubuet treun meutreun.
39 Rumbai-rumbai na kheueh keu teu peuingat: Tieb-tieb watée gata kalon, gata ingat teuma sigala peurintah Ulôn dan gata taát teuma. Dan sabab nyan gata hana teuma gata tuwoe keu Ulôn keu gata seutôt keuheundak dan hasrat droe gata nyan.
40 Rumbai-rumbai nyan teuma teupeu ingat gata mangat gata taát ubak banmandum peurintah Ulôn, sampoe gata beutôi-beutôi jeuet keu hak milék Lôn.
41 Ulôn kheueh TUHAN Allah gata; Ulôn nyang ba gata teupeuteubit nibak nanggroe Meusé mangat Ulôn jeuet keu Allah gata, Ulôn kheueh TUHAN."