## Amsal

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31

-Reset+

### Chapter 23

1 Meunyoe gata taduek tamakheun deungon ureuëng rayeuk, ta ingat kheueh soe geuhnyan.
2 Meunyoe gata na nafeusu makheun nyang raya, tapeuteun kheueh hasrat gatanyan.
3 Bék leuha keuhai peunajoh nyang mangat nyang jihidang lé awaknyan, barang kali jihnyan keuneuk jeubak gata.
4 Bék tauseuha meususah payah tatiyeub kaya. Peubateu kheueh niet gatanyan.
5 Sabab, dalam sikeujab mantong hareuta gata hase leunyab, siulah-ulah jihnyan meusayeub dan jipo u manyang lagée cicém rajawali.
6 Bék tamakheun meusajan deungon ureuëng kliet. Bék teuma meuharab ubak peunajoh nyang lazat.
7 Sabab, jihnyan geupeugah, "Jak tamakheun; silakan neutamah lom," padahai meukeusut jih bukon lagéenyan. Jihnyan meubabah maméh, teuma até gobnyan laén.
8 Eunteuk peue nyang ka gata uét dan ulée lom, dan banmandum tutoe haba gata nyang maméh keu gobnyan hana meuguna.
9 Bék tabri naseuhat keu ureuëng bangai; jihnyan hana jihareuga naseuhat gata.
10 Bék sagai-sagai tapinah bataih tanoh waresan atawa tacok tanoh aneuëk yatém piatu.
11 Sabab, TUHAN na kheueh peumbila nyang paleng teuga dan Gobnyan kheueh nyang bila awaknyan geulawan gata.
12 Peurati kheueh ajaran gurée gata dan meurunoe kheueh beule-le.
13 Bék seugan-seugan gata didek aneuëk-aneuëk gata. Meunyoe gata seunuét aneuëk gatanyan deungon awe, aneuëk nyan hana maté,
14 Teuma jihnyan teutab seulamat.
15 Aneuëk ulôn, ulôn galak lumpah na meunyoe gata bijaksana.
16 Ulôn bangga meunyoe meurumpok ngon gata deungon mariet ngon tutoe haba nyang teupat.
17 Bék kheueh iri até ubak ureuëng meudesya. Taát kheueh sabe ubak Po teu Allah
18 mangat masa ukeue gata teujamin, dan harapan gata hana gadôh.
19 Deungoe kheueh, aneuëk ulôn! Beujeuet kheueh keu ureuëng bijaksana. Simak kheueh beu bit-bit cara udeb gata.
20 Bék kheueh ta meurakan deungon ureuëng mabök atawa ureuëng leuha,
21 sabab awaknyan teuma jeuet keu ureuëng gasien. Meunyoe gata lale ta-éh mantong, teuma hana treble gata tangui peukayan nyang ka meujurée teupriék-priék beukah jih.
22 Taát kheueh ubak ureuëng syiek gata; sabab, meunyoe hana gobnyan gata pih hana di ateueh donya nyoe. Meunyoe ma gata ka tuha, peuleumah kheueh bahwa gata tasayang keu gobnyan.
23 Ajaran nyang beutôi, hikeumat, didekan dan peungeurtian -- banmandum nyan patot teubloe, teuma lumpah that meuhái keu teupulo.
24 Sidroe ureuëng syiek bahgia that meunyoe na aneuëk gobnyan meubudoe basa nyang gét; dan gobnyan teuma bangga meunyoe aneuëk gobnyan bijaksana.
25 Seumoga bapak ngon ma gata bangga keu gata; dan seumoga bahgia kheueh ureuëng inong nyang ka geupeulahé gata.
26 Simak kheueh beu gét-gét dan cuntoh kheueh ubak cara udeb lôn nyoe, hai aneuëk ulôn!
27 Inong jeuhet nyang meuluntée na kheueh peurangkab nyang mubahya.
28 Awaknyan jihadang lagée meureupah dan jipeujeuet le that-that ureuëng agam beujipeubuet zina.
29 Peu kheueh tateupeue peue nyang teujadi keu ureuëng nyang jieb ié anggô nyang le that, dan kayém ji-jihák ié kreueh? Ureuëng nyan seungsara dan meudeurita. Ureuëng nyan sabe meudakwa dan apoh-apah. Mata jih mirah dan badan jih luka-luka, padahai banmandum nyan hase jipeusie.
31 Bék kheueh tapeubiyeu ié anggô jigoda gata, bahpih warna jih meunarek dan leumah jih meucahya didalam glah dan ji ile deungon nekmat jitamong u dalam rukueng.
32 Óh singoh beungoh gata ka lagée jicatuék lé uleue meubisa.
33 Mata gata meukunang-kunang, pikeran gata hana meuteuntée dan babah gata hana piôh tameututoe nyang hana meupat uram ujong jih.
34 Gata meurasa lagée di ateueh ujong tiang kapai di teungoh laôt; ulée gata mumang dan gata meuhapit-hapit keudeh keunoe.
35 Laju gata teuma tapeugah, "Rupa jih ulôn nyoe ka jipoh dan jitampa lé gob, teuma hana hase lôn ingat peue nyang ka teujadi. Aduh, mata ulôn teungét that-that! Ulôn peureulée lôn jieb ié lom teuma!"