## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 65

1 TUHAN meufeureuman, "Ulôn siab Lôn jaweueb umat Lôn, teuma awaknyan hana meudoá ubak Ulôn. Ulôn ka siab meunyoe awaknyan jijak meurumpok deungon Ulôn, teuma awaknyan hana jitem jak mita Ulôn. Bansa nyan hana jitem tawök Lôn, bahpi Ulôn ka siab Lôn jaweueb: Nyoe kheueh Ulôn!
2 Ulôn sabe lam siab Lôn sambot umat Ulôn, teuma awaknyan galak that bak buet nyang beurontak. Bansa nyan jipeubuet buet nyang jeuhet dan jiseutôt reuncana jih keudroe.
3 Awaknyan hana putôh-putôh jipeuteuka beungéh Ulôn sabab jipeuseumah keureubeuen bak lampôh-lampôh keu dewa-dewa dan jitot keumeunyan nibak miseubah-miseubah jihnyan.
4 Óh watée malam awaknyan jijak ubak guha-guha dan bak kubu-kubu ureuëng maté keujijak lakée naseuhat ubak areuwah-areuwah. Awaknyan jipajoh sie bui dan ji-jieb kuwah uengkot sie nyang hareuem.
5 Awaknyan jipeugah, 'Jak kheueh beujiôh keudeh, bék tupéeh ngon kamoe, sabab kamoe nyoe suci dan teumeungkréeh nibak gata!' Ulôn hana ék Lôn teun óh Lôn ngieng pi-e awaknyan! Beungéh Ulôn nyoe keu awaknyan lagée apui nyang hana jitem lon.
6 Huköman keu awaknyan ka teutuléh dikeue Ulôn. Keubit, Ulôn hana Lôn kalon ban. Ulôn kubalaih buet nyang jeuhet awaknyan
7 sabab desya awaknyan dan desya indatu awaknyan. Awaknyan jihina Ulôn deungon cara jitot keumeunyan keu dewa-dewa di teumpat seumujoe di ateueh bukét. Ulôn kubalaih awaknyan nyang sisuai deungon buet awaknyan yoh watée ilée."
8 TUHAN meufeureuman, "Boh anggô nyang mantong na ié jih hana teutiek, teuma teupeujeut keu ié anggô. Meunan cit deungon bansa Lôn hana Lôn peubinasa banmandum, sabab lamkawan awaknyan mantong na meungabdi keu Ulôn.
9 Na siladum ureuëng Israel nibak sukée Yehuda Lôn bri beureukat, dan keuturonan awaknyan meuteumé tanoh gunong Ulôn. Ureuëng-ureuëng nyang ka Lôn piléh nyang meungabdi ubak Ulôn nyan kheueh nyang tinggai disinan.
10 Umat Lôn jiseumah Ulôn; bubiri dan leumô awaknyan jirot naleueng di tanoh data Saron dan di Pantôn Akhor.
11 Teuma bukon meunan naseb ureuëng-ureuëng nyang jitinggai Ulôn, nyang hana jipako ubak Sion, bukét Lôn nyang suci, nyang peuseumah sajian ubak Gad dan Meni, dewa-dewa keubeuruntongan dan naseb.
12 Gata bandum maté sibagoe keureubeuen keukeurasan. Sabab, watée Ulôn hôi, gata hana tajaweueb, dan watée Ulôn marit, gata hana tadeungoe. Gata leubeh talawan Ulôn dan tameubuet keubuet nyang jeuhet.
13 Nyang sikeubit jih, ureuëng nyang seumah Ulôn jimakheun, teuma di gata deuk hana tateumé pajoh sapeue. Awaknyan ji-jieb ié, teuma di gata grah tho rukueng. Awaknyan meugeumbira, teuma di gata meuteumé malée.
14 Nyang sikeubit jih, awaknyan seumurak geumbira, di gata tamo deungon peudeh.
15 Ureuëng-ureuëng nyang Ulôn piléh jicok nan gata sibagoe teukutôk: "Seumoga TUHAN Nyang Mahamanyang geupoh maté gata lagée awaknyan!" Teuma ureuëng nyang taát ubak Ulôn teuma Ulôn bri nan nyang barô.
16 Soe mantong ureuëng nyang na di nanggroe nyan nyang jilakée beureukat, teuma jilakée beureukat nibak Po teu Allah nyang seutia. Soe mantong ureuëng nyang keuneuk meubudok, jimeubudok deumi nan Po teu Allah nyang seutia. Sabab peundeuritaan nyang watée ilée ka gadôh dan ka jipeutuwoe."
17 TUHAN meufeureuman, "Ulôn kupeugét langét nyang barô dan bumoe nyang barô. Keujadian-keujadian nyang ka lheueh teujadi yoh masa ilée teupeutuwoe dan hana teuingat le.
18 Meugeumbira kheueh dan meusukaria kheueh keu siumu masa sabab peue nyang Ulôn cebta. Ulôn cebta Yerusalem nyang barô nyang peunoh keugeumbiraan, dan peunduduek disinan meusuka ria.
19 Ulôn keudroe meugeumbira sabab Yerusalem, dan gurangsang sabab ureuëng disinan. Nibak banda nyan ka hana le ureuëng mo ba-e, dan hana ureuëng teumawök jilakée tulông.
20 Aneuëk-aneuëk manyak hana nyang maté yoh watée ubit, dan ureuëng tuha trok ubak umu nyang leubeh syiek. Ureuëng nyang meu umu trok sireutoh thon teuanggab muda, dan nyang maté sigohlom trok dub umunyan teuanggab nyan na kheueh huköman Lôn.
21 Ureuëng teuma jipeudong rumoh dan jiduek keudroe lam rumoh nyan; di ureuëng laén hana jiduek di rumoh nyan. Awaknyan jipula bak anggô lam lampôh dan jirasa keudroe ié anggô jih nyan; di ureuëng laén hana ji-jieb ié anggô nyan. Umat Ulôn panyang umu lagée bak kayée, dan jirasa keudroe hase reuôh jihnyan.
23 Bandum nyang awaknyan peubuet teuma na hase, dan aneuëk-aneuëk awaknyan hana maté meudab-dab. Awaknyan dan keuturonan awaknyan Lôn bri beureukat keu siumu masa.
24 Sigohlom awaknyan jilakée, ka Ulôn jaweueb; sigohlom lheueh awaknyan meudoá, doá awaknyan ka Ulôn peukabui.
25 Asée srigala dan aneuëk bubiri meusajan-sajan jimeurot naleueng; singa jipajoh jeumpueng saban lagée leumô, dan uleue ka hana meubahya le. Bansaboh bukét Lôn nyang suci, hana le nyang rugoe atawa jipeubuet jeuhet."