## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 13

1 TUHAN geubri ubak Nabi Musa ngon Nabi Harun peuratoran-peuratoran nyang lagée nyoe:
2 Meunyoe na sidroe-droe ureuëng jibeudôh kru, atawa purée atawa jitimoh putéh meutumpok-tumpok nibak kulét ureuëng nyan nyang akhé jih rhot keu peunyakét kulét nyang mubahya, ureuëng nyan harôh teuba ubak imeum keuturonan Nabi Harun.
3 Imeum harôh geupareksa bak teumpat nyang sakét nibak kulét ureuëng nyan. Meunyoe bulée nyang na bak teumpat nyan ka jeuet keu putéh, dan bak teumpat nyang sakét deuh jih leubeh lhok nibak kulét silingka nyan, ureuëng nyan ka keunong peunyakét kulét nyang paleng mubahya. Lé imeum harôh geupeugah bahwa ureuëng nyan najih.
4 Teuma meunyoe bagian nyang sakét wareuna jih putéh dan hana leubeh nibak kulét nyang na silingka nyan, meunan cit bulée nyang na nibak nyan hana cit putéh, ureuëng nyan harôh teupeu aséng tujoh uroe treb jih.
5 Bak uroe nyang keutujoh, lé imeum harôh geupareksa lom. Dan meunurot geupike lé gobnyan peunyakét nyan mantong sa keuadaan jih dan hana jimeu-eue ho laén, ureuëng nyan harôh teupeu aséng tujoh uroe treuk.
6 Bak uroe nyang keutujoh lé imeum harôh keupareksa lom, dan meunyoe bagian nyang sakét nyan ka leu-eueng dan jimeu-eue, lé imeum harôh geupeugah bahwa ureuëng nyan ka gleh. Nyan peunyakét kulét nyang hana mubahya. Dan ureuëng nyan harôh jirhah peukayan jih dan gobnyan ka jeuet keu gleh.
7 Teuma óh lheueh geupeugah lé imeum peunyakét ureuëng nyan gleh teuma peunyakét nyan ka jimeu-eue, ureuëng nyan harôh meuhadab lom ubak imeum.
8 Lé imeum harôh geupareksa lom, dan meunyoe peunyakét nyan beutôi ka jimeu-eue, ureuëng nyan harôh teupeugah ka najih; ureuëng nyan keunong peunyakét kulét nyang paleng mubahya.
9 Sidroe ureuëng keunong peunyakét kulét nyang mubahya ureuëng nyan harôh teuba ubak imeum.
10 Meunyoe meunurot geukalon lé imeum nibak kulét ureuëng nyan na keumong putéh nyang ka luhok dan bulée jih pih nyang na silingka nyan ka putéh,
11 ureuëng nyan ka keunong peunyakét kulét nyang mubahya. Lé imeum harôh geupeugah bahwa ureuëng nyan ka jeuet keu najih. Hana peureulée le ureuëng nyan teupeu aséng, sabab ka nyata bahwa ureuëng nyan najih.
12 Meunyoe geukalon lé imeum meucak-cak putéh nyan ka jimeu-eue phon nibak ulée ka trok bak gaki,
13 dan hase geupeureksa lé gobnyan kulét nyan ka jimeu-eue bansaboh tuboh dan banmandum kulét ureuëng nyan ka jeuet keu putéh, ureuëng nyan ka jeuet teupeugah gleh.
14 Teuma meunyoe jitimoh luhok, lé imeum harôh geupareksa lom.
15 Meunyoe nyan meumang luhok, ureuëng nyan harôh geupeugah najih, sabab ureuëng nyan ka keunong peunyakét kulét nyang mubahya.
16 Teuma meunyoe luhok nyan puléh dan ka jeuet keu putéh lom, ureuëng nyan harôh jijak meuhadab ubak imeum
17 keu teupareksa lom. Meunyoe luhok nyan meumang ka jeuet keu putéh, lé imeum harôh geupeugah bahwa ureuëng nyan gleh.
18 Meunyoe sidroe ureuëng na keunong ceumuét nyang ka puléh,
19 teuma nibak beukaih nyan na jibeudôh keumong putéh atawa meucak-cak putéh hi jih lagée mirah-mirah, ureuëng nyan harôh jijak meuhadab ubak imeum
20 keu teupeureksa. Meunyoe meucak-cak nyan leumah jih leubeh lhok nibak kulét sikeulileng nyan dan bulée nyang na sikeulileng nyan pih ka jeuet keu putéh, lé imeum harôh geupeugah bahwa ureuëng nyan ka jeuet keu najih. Ceumuét nyan sibagoe awai keu keunong peunyakét kulét nyang meubahya.
21 Teuma meunyoe meunurot geupeureksa lé imeum bulée nyang na bak bagian nyan hana jeuet keu putéh, dan bagian nyan hana leubeh nibak kulét sikeulileng nyan, teuma leubeh muda wareuna jih, ureuëng nyan harôh teupeu aséng nyang treb jih tujoh uroe.
22 Meunyoe meucak-cak putéh nyan na jimeu-eue, lé imeum harôh geupeugah bahwa ureuëng nyan najih sabab ureuëng nyan ka keunong peunyakét kulét nyang mubahya.
23 Teuma meunyoe meucak-cak putéh nyan hana meu-ubah dan hana teuma jimeu-eue, nyan na kheueh beukaih ceumuét, jadi ureuëng nyan na kheueh gleh.
24 Meunyoe na sidroe ureuëng nyang luka sabab tutong ngon apui, laju kulét nibak teumpat luka nyan ka jeuet keu putéh atawa putéh mubayang-bayang mirah,
25 lé imeum harôh geupareksa. Meunyoe bulée nyang na silingka nyan ka jeuet keu putéh dan luka jih leubeh lhok nibak kulét silingka nyan, teuma peunyakét kulét nyang paleng mubahya dan jibeudôh nibak teumpat luka tutong nyan, dan lé imeum harôh geupeugah bahwa ureuëng nyan najih.
26 Teuma meunyoe bulée nyang na bak teumpat nyan hana jeuet keu putéh dan bagian nyan hana leubeh lhok nibak kulét nyang na silingka nyan, teuma leubeh muda wareuna jih, teuma ureuëng nyan harôh teupeu aséng nyang treb jih tujoh uroe.
27 Bak uroe nyang keutujoh imeum harôh geupareksa lom. Meunyoe meucak-cak putéh nyan ka jimeu-eue, teuma ureuëng nyan ka keunong peunyakét kulét nyang mubahya, dan harôh teupeugah najih.
28 Teuma meunyoe meucak-cak putéh nyan hana meu-ubah dan hana teuma jimeu-eue, teuma leubeh putéh wareuna jih, nyan bukon peunyakét kulét nyang mubahya. Imeum harôh geupeugah bahwa ureuëng nyan gleh, sabab wareuna nyang putéh nyan beukaih tutong ngon apui.
29 Meunyoe sidroe ureuëng agam atawa ureuëng inong ka keunong peunyakét kulét bak ulée jihnyan atawa bak keueng jih,
30 ureuëng nyan harôh geupeureksa lé imeum. Meunyoe bagian nyang sakét nyan leumah jih leubeh lhok nibak kulét nyan na silingka nyan, dan ôk atawa janggot nyang na disinan ka lagée kunéng laju luroh, teuma ureuëng nyan ka keunong peunyakét kulét nyan mubahya dan ureuëng nyan harôh teupeugah najih.
31 Meunyoe meunurot geupeureksa lé imeum bagian deuh jih hana leubeh lhok nibak kulét nyang na silingka nyan, teuma hana deuh ôk atawa janggot nyang gét nibak bagian nyan, teuma ureuëng nyan harôh teupeu aséng nyang treb jih tujoh uroe.
32 Bak uroe nyang keutujoh, imeum harôh geupareksa lom bagian nyang sakét nibak ureuëng nyan, meunyoe peunyakét nyan hana jimeu-eue dan hana meurumpok ôk atawa janggot nyang rab-rab kunéng nibak bagian nyan, lom teuma deuh jih hana leubeh lhok nibak kulét di silingka nyan,
33 ureuëng nyan harôh teucuko ôk atawa janggot disilingka teumpat nyang sakét. Ôh lheueh nyan ureuëng nyan harôh teupeu aséng lom nyang treb jih tujoh uroe.
34 Bak uroe nyang keu tujoh, lé imeum harôh geupareksa lom. Meunyoe peunyakét ureuëng nyan hana jimeu-eue dan bagian nyan leumah jih hana leubeh lhok nibak kulét nyang na silingka nyan, ureuëng nyan ka jeuet teupeugah gleh dan peukayan ureuëng nyan harôh teujak rhah.
35 Teuma meunyoe ka lheueh geupeugah peunyakét ureuëng nyan ka gleh teuma ka jimeu-eue,
36 lé imeum harôh geupareksa lom. Meunyoe peunyakét nyan beutôi ka jimeu-eue, hana peureulée le geupareksa lé imeum peu kheueh ôk atawa janggot ureuëng nyan ka kunéng, sabab ka nyata bahwa ureuëng nyan ka najih.
37 Teuma meunyoe meunurot kheun imeum peunyakét ureuëng nyan hana jimeu-eue, dan ôk atawa janggot gét jitimoh nibak teumpat nyan, teuma peunyakét nyan ka jeuet geupeugah puléh. Dan imeum harôh geupeugah ureuëng nyan ka gleh.
38 Meunyoe sidroe-droe ureuëng agam atawa ureuëng inong na meucak-cak putéh nibak kulét jih,
39 imeum harôh geupareksa ureuëng nyan. Meunyoe meucak-cak putéh nyan deuh jih mubayang-bayang putéh, ureuëng nyan teuma keunong peunyakét kurab, dan ureuëng nyan jeuet teupeugah gleh.
40 Meunyoe sidroe ureuëng agam ulée siblah ulikot ka jeuet keu-ueh lagée teucuko, ueh nyan hana meusabab gobnyan ka jeuet keu najih.
42 Teuma meunyoe jibeudôh keumong putéh mubayang-bayang mirah nibak teumpat ulée nyang ueh nyan, ureuëng nyan ka keunong peunyakét kulét nyang mubahya.
43 Imeum harôh geupareksa ureuëng nyan, dan meunyoe beutôi na keumong putéh mubayang-bayang mirah,
44 lé imeum harôh geupeugah bahwa ureuëng nyan najih sabab ka keunong peunyakét kulét nyang lumpah mubahya bak ulée gobnyan.
45 Sidroe-droe ureuëng nyang keunong peunyakét nyang mubahya, ureuëng nyan harôh jingui peukayan nyang beukah-beukah dan ôk jih bak ulée jipeubiyeu mantong sansui ngon meugeureupé. Gobnyan harôh jitôb bagian miyueb muka jih sira ji klik-klik, "Najih! Najih!"
46 Simantong ureuëng nyan keunong peunyakét nyan ureuëng nyan teutab najih dan harôh tinggai diluwa khimah-khimah, jioh nibak ureuëng nyang laén.
47 Meunyoe meuteumé lumpok nibak peukayan atawa ija wol atawa ija lineun,
48 atawa nibak kulét atawa peue mantong nyang teupeugét nibak kulét,
49 dan wareuna ija rapöh nyan mubayang-bayang ijo atawa mubayang-bayang mirah, teuma rapöh nyang lagée nyan jeunéh jimeu-eue laju atranyan harôh teupeuleumah ubak imeum.
50 imeum harôh geupareksa barang nyan, laju geupeu aséng nyang treb jih tujoh uroe.
51 Bak uroe nyang keutujoh atranyan harôh geupareksa lom, dan meunyoe rapöh nyan keubit ka jimeu-eue, teuma barang nyan na kheueh najih.
52 Imeum harôh geutot ija nyan, sabab rapöh nyang na nyan jeunéh nyang jimeu-eue, jadi harôh teupeu ranab lam apui hu.
53 Teuma meunyoe meunurot nyang geupareksa lé imeum nyan rapöh nyan hana jimeu-eue nibak barang nyan,
54 gobnyan laju geuyue mangat barang nyan jirhah dan jipeu aséng nyang treb jih tujoh uroe trek.
55 Óh lheueh nyan lé imeum harôh geupareksa lom. Meunyoe rapöh nyan hana jimeu-eue teuma hi jih teutab saban, barang nyan mantong najih dan harôh teutot lam apui hu, bahpi nyang rapöh nyan teuma na nibak bagian keue atawa nibak bagian likot.
56 Teuma meunyoe nyang meunurot geupareksa lé imeum rapöh nyan ka meukureueng hi jih, bak nyang keunong rapöh nibak ija atawa kulét nyan harôh teupriek.
57 Meunyoe óh dudoe jiteubiet lom, dan rapöh nyan jimeu-eue, lé ureuëng po ija atawa kulét nyan harôh geutot lam apui barang nyan.
58 Meunyoe óh ka lheueh teu rhah hi nyang lumpok nibak ija nyan atawa kulét nyan ka gadôh, teuma atranyan harôh teu rhah lom, barô kheueh teuanggab gleh.
59 Meunan kheueh atoran-atoran keuhai nyang rapöh nyang meuteumé nibak peukayan atawa ija nibak lineun atawa ija wol, atawa nibak peue mantong nyang teupeugét nibak kulét.