## Mikha

Chapter: 1 2 3 4 5 6 7

-Reset+

### Chapter 2

1 Ceulaka kheueh ureuëng-ureuëng nyang reuncana bak buet nyang jeuhet teungoh jiéh-éh bak teumpat éh óh watée malam, laju jilaksana óh watée beungoh sabab awaknyan na teunaga keu jipeubuet nyan.
2 Meunyoe awaknyan jikeuneuk beuna saboh lampôh, laju jireupah atra gob. Meunyoe awaknyan keuneuk na saboh rumoh, atra gob geureupah mantong. Bah kheueh atra meunan cit keuluwarga, hana nyang aman.
3 Sabab nyan TUHAN meufeureuman, "Ulôn nyang reuncana bala ceulaka ateueh gata, sampoe gata hana tinggai. Bak watée nyang naas nyan gata hana carông le tajak-jak deungon sombong.
4 Naseb gata jipeuguna lé gob sibagoe nariet teumimplak, dan awaknyan jipeugöt ca-e meukabong nyang lagée nyoe, 'TUHAN ka geucok lom nanggroe kamoe nyoe dan laju geujok ubak ureuëng nyang teuen kamoe. Kamoe ka hanco hana le meuguna.' "
5 Lé sabab nyan, meunyoe ka trok watée jih nanggroe nyan geujok lom ubak umat TUHAN, hana meusidroe pih nibak gata nyang teurimong bulueng gobnyan.
6 Ureuëng-ureuëng laén jikeutubah ubak Ulôn, kheun gobnyan, "Bék takeutubah ubak kamoe. Bék takeutubah keuhai banmandum nyan. Kamoe hana meuteumé malée.
7 Bék tapike umat Israel ka geukutok lé TUHAN! TUHAN hana geupeubuet hai-hai nyang lagée nyan. Gobnyan hántom na gadôh saba. Bukon kheueh Gobnyan geumariet deungon ramah ubak ureuëng-ureuëng nyang jipeubuet nyang beuna?"
8 Geujaweueb lé TUHAN, "Gata kheueh nyang prang umat Ulôn lagée musoh. Ureuëng nyang gisa di mideuen prang deungon harapan meuteumé aman di rumoh jih keudroe, padahai disinan gata preh keuneuk gata reubot rumoh gobnyan.
9 Inong-inong lamkawan umat Ulôn gata use di rumoh nyang jicinta, dan gata reupah sabe beureukat nyang Ulôn bri keu aneuëk-aneuëk awaknyan.
10 Beudôh kheueh dan tajak laju keudeh; disinoe ka hana aman le. Ngon sabab lé desya-desya nyang rayeuk nyan ka jeuet keusabab geupeutron bala nyang lumpah gli u ateueh teumpat nyoe.
11 Gata meuharab ubak nabi nyang galak meusulet dan teumipée dan ji-amai bahwa nibak gata teuma na ié anggô dan ié kreueh meulimpah ruwah."
12 TUHAN meufeureuman, "He umat Israel nyang na mantong teutinggai! Gata pasti Lôn peusapat dan Ulôn peusaho lagée bubiri nyang teungoh woe lam weue. Lagée blang naleueng nyang peunoh deungon bubiri, meunan cit teuma nanggroe gata peunoh lom ngon ureuëng ramé.
13 Ulôn Lôn peuhah rot ueh dan Ulôn ba gata nibak teumpat nyang teuböih. Gata tadabrak babah-babah pintoe geureubang dan tajak ho galak droe. Ulôn, TUHAN keudroe, na kheueh Raja gata. Dan Ulôn Lôn pimpén gata mangat teupeuteubiet nibak peunjara."