## Amos

Chapter: 1 2 3 4 5 6 7 8 9

-Reset+

### Chapter 6

1 Ceulaka kheueh gata nyang udeb meuwáh di Sion, dan gata nyang meurasa aman di Samaria -- gata he tokoh-tokoh masyarakat bansa Israel nyang istimewa nyoe, gata nyang lazem jih jikunjong lé rakyat keu jilakée tulông!
2 Tajak kalon kheueh di Kalne, dan tajak kheueh laju u banda Hamat nyang raya nyan, óh lheuehnyan u banda Gat di Filistin. Tapike lé gata banda-banda nyan leubeh gét nibak Yehuda dan Israel? Peu kheueh wilayah awaknyan leubeh raya nibak wilayah gata?
3 Gata tameukreueh bahwa uroe kiamat mantong jiôh, teuma buet-buet gata teuma teupeubagaih jiteuka uroe nyang lumpah keujam nyan.
4 Ceulaka kheueh gata nyang taéh ateueh peuratah nyang meuwáh-meuwáh dan takhanuri deungon sie leumô dan sie bubiri nyang muda!
5 Gata galak tacebta lagu atawa ca-e lagée nyang jipeubuet lé Nabi Daud, dan gata tapeumeuén ca-e-ca-e nyan deungon keucapi.
6 Gata tajieb ié anggô lam glah nyang peunoh meuasoe, dan gata tapeuguna minyéuk mangat bée nyang paleng gét, teuma gata hana meuseudeh até ateueh keuhancoran Israel.
7 Lé sabab nyan gata kheueh nyang phon-phon that teuangkot u teumpat nyang teuböih. Khanuri-khanuri dan khanuri peujamé gata teuma meu akhé.
8 Deungon teugaih TUHAN Allah Nyang Mahakuasa dan Mahamanyang ka geupeu ingat lagée nyoe, "Ulôn banci ubak keu angkohan umat Israel; Ulôn hana galak deungon meuligoe-meuligoe awaknyan nyang meuwáh. Ma banda awaknyan meusajan deungon bandum nyang na didalam nyan Lôn jok keu musoh."
9 Meunyoe mantong na siploh droe jimusöm didalam rumoh, awaknyan pih maté.
10 Sidroe anggota keuluwarga nyang meutugaih ji uroih jipeutamong lam jrat, teuma teuka dan jiba keuluwa manyét keurabat jihnyan. Ureuëng nyan jitawök ubak ureuëng nyang na di likot rumoh nyan, "Peu kheueh mantong na nyang udeb seulaén gata?" Dan laju teudeungoe jijaweueb, "Hana!" Anggota keuluwarga nyang meutugaih jipeukubu manyét nyan teuma jipeugah, "Bék peugah haba le! Geutanyoe hana jeuet ta kheun nan TUHAN."
11 Meunyoe TUHAN geubri peurintah, rumoh-rumoh raya dan ubit geupeuhanco.
12 Peu kheueh hase guda jiplueng bak bukét batée? Peu kheueh na ureuëng jimeu ué laôt deungon leumô? Teuma gata ka taputa balek keuadelan jeuet keuracön meubisa, dan nyang beuna ka jeuet keusalah.
13 Gata raya haba tapeugah gata ka tapeutaloe Lodebar. Meunan cit gata peugah, "Kamoe seb teuga keu kamoe reubot Karnaim."
14 TUHAN Po teu Allah Nyang Mahamanyang dan Mahakuasa keudroe geupeugah, "Umat Israel, Ulôn Lôn kirém tantra nibak saboh bansa aséng keu jijak prang nanggroe gata. Awaknyan geuteugom gata rot u Hamat di utara sampoe ubak Pantôn Araba di seulatan."