## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 29

1 Ceulaka kheueh banda Yerusalem nyang jipeunan miseubah Allah! Ceulaka kheueh banda teumpat Nabi Daud peudong khimah! Bah kheueh thon-thon gantoe meugantoe deungon peurayaan-peurayaan.
2 Teuma Po teu Allah geupeuteuka beuncana ateueh banda nyan, sampoe ureuëng ramé meurang-rang dan apoh-apah. Bansaboh banda ka lagée miseubah nyang bulut meulabo deungon darah.
3 Po teu Allah geuseurang banda nyan dan geukeupong rot meubagoe peunjuru.
4 Yerusalem ka lagée banda hantu nyang jiuseuha keu jipeudeungoe su gobnyan rot lam tanoh, su nyang reudok teuka lam abée.
5 Teuma banda ureuëng aséng nyang keujam gadôh lagée abée atawa lagée sikéum nyang jipöt lé angén. Deungon sikreb-sikreb dan hana teusangka-sangka.
6 TUHAN Nyang Mahakuasa geupeubeubaih banda nyan deungon angén badée dan geumpa bumoe nyang lumpah dahsyat. Gobnyan geupeutron angén puteng beuliong dan apui hu meuháb-háb sira jimeulieh keudeh keunoe.
7 Laju banmandum pasokan aséng nyang seurang banda Yerusalem, teuma banda miseubah Po teu Allah nyan, banmandum nyang keupong dan nyang heuntam banda nyan, teuma gadôh lagée lumpo watée malam.
8 Bansa-bansa nyang meusapat keuneuk jiseurang Yerusalem lagée ureuëng deuk nyang meulumpo teungoh jimakheun, laju jibeudôh deungon pruet söh, atawa lagée ureuëng nyang lumpah that glah nyang meulumpo teungoh jijieb ié, laju jibeudôh deungon rukueng jih nyang tho.
9 Hana putôh teuhireuen-hireuen dan jipet mata lagée ureuëng buta! Jeuet kheueh gobnyan keu ureuëng mabök, teuma bukon lé sabab jijieb ié anggô. Jijak laju ngon badan meu apit-apit, teuma bukon lé sabab jijieb ié arak.
10 TUHAN geupeujeuet gata teungéut mata dan gata-éh deungon sineunya. Gobnyan nyang tôb mata bubena nabi dan geupeupayong mata ureuëng nyang keumalon.
11 Makna tieb-tieb nyang teukalon teusöm keu gata, lagée kitab nyang teuséegée. Meunyoe kitab nyan teuba ubak sidroe-droe ureuëng nyang jeuet geubeuet mangat gobnyan geubeuet keu gata, gobnyan teuma jipeugah bahwa geuhnyan hana carông, sabab kitab nyan ka teuséegée.
12 Meunyoe jiba ubak ureuëng nyang buta hurof, ureuëng nyan teuma jijaweueb bahwa jihnyan hana jeuet meubaca.
13 TUHAN meufeureuman, "Ureuëng-ureuëng nyan jiseumah Ulôn deungon tutoe haba, teuma até awaknyan jiôh nibak Ulôn. Agama awaknyan teuma peuratoran manusia nyang jiapai mantong.
14 Lé sababnyan awaknyan Ulôn peukeujot deungon Lôn heuntam meu-ulang-ulang. Ureuëng nyang bijaksana teuma jeuet keubangai, dan banmandum iéleumé nyang na nibak awaknyan hana meuguna."
15 Ceulaka kheueh ureuëng nyang jiuseuha jipeusöm-söm reuncana jih nyan ubak TUHAN! Awaknyan jimeubuet deungon seungab-seungab, dan jipeugah hana meusidroe na kalon atawa nyang teupeu peue nyang awaknyan peubuet.
16 Peue mantong jiputa balek lé awaknyan. Toh kheueh nyang leubeh peunteng, tukang beulangong atawa tanoh kliet? Peu kheueh mungken nyang teupeugét jipeugah keu nyang peugét jihnyan, "Bukon droeneueh nyang peugét ulôn"? Atawa peu kheueh carông jipeugah lé beunda nyan ubak jihnyan, "Gata hana jeuet sapeue"?
17 Na peupatah nyang su jih lagée nyoe, "Hana treb le gle ka jeuet keu tanoh teumpat meulampôh, dan tanoh lampôh nyan jigisa lom jeuet keu tanoh gle."
18 Bak watée nyan di ureuëng tulo hase jideungoe tutoe haba nibak saboh kitab nyang teubaca, dan ureuëng buta nyang yoh awaikon bunoe ka udeb di dalam seupôt teuma hase jikeumalon.
19 Ureuëng-ureuëng gasien dan hina geurasi lom keubahgiaan nyang ka geubri lé Po teu Allah kudus Israel.
20 Nyan kheueh keuneulheuh ureuëng-ureuëng nyang tindéeh ureuëng laén dan jihina Po teu Allah. Po teu Allah teuma geupeubinasa mandum ureuëng meudesya,
21 ureuëng nyang galak buet fiteunah, ureuëng nyang tam mangat ureuëng jeuhet bék teuhuköm, dan ureuëng nyang peutabu haba-haba sulet mangat ureuëng jujoe bék meuteumé keuadelan.
22 Sabab nyan, TUHAN, Po teu Allah Israel nyang peubeubaih Nabi Ibrahim, jinoe geupeugah, "Bansa Ulôn, gata hana jihina le dan wajah gata hana pucat le sabab malée.
23 Sabab watée gata ngieng aneuëk-aneuëk gata nyang Ulôn bri keu gata, teuma gata meungaku bahwa Ulôn kheueh Po teu Allah nyang kudus Israel. Gata tahoreumat Ulôn dan tatakot keu Ulôn.
24 Ureuëng bangai jimeurunoe muphom dan ureuëng nyang sabe tunu teuma galak teupeurunoe."