## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 22

1 TUHAN meufeureuman ubak ulôn, kheun Gobnyan,
2 "He manusia fana, peu kheueh ka siab gata tapeusidang banda nyang peunoh deungon ureuëng peumaté jihnyan. Tunyok kheueh ubak jihnyan bandum buet jihnyan nyang kutoe dan luwat nyan."
3 TUHAN Nyang Mahamanyang geuyue bak ulôn jak peusampoe nyang lagée nyoe ubak Yerusalem, "Gata meusalah sabab ka ta poh maté jai that nibak peunduduek gata keudroe, dan ka teupeukutoe droe gata deungon cara teuseumah beurala-beurala nyang gata peugét keudroe, sabab nyan kheueh watée teuhakém gata ka tô that dan riwayat gata sigra meu akhé. Gata Ulôn peubiyeu jeuet keu bahan hinaan dan jipeukém lé bansa-bansa dan bandum nanggroe.
5 Gata jipeukém-peukém dan jihina lé nanggroe-nanggroe nyang jiôh dan tô sabab gata hana piôh-piôh taiengkeue ubak huköm dan peuratoran.
6 Banmandum peumimpén Israel nyang jipeubangga na kheueh teunaga jih keudroe dan jipeubuet seumeupoh maté teuhadab ureuëng laén.
7 Hana meusidroe pih nibak peunduduek gata geuhoreumat ureuëng syiek jih. Gata tatipée ureuëng aséng dan tacok laba nibak keususahan inong balée dan aneuëk yatim ngon muntui.
8 Teumpat-teumpat iébadat keu Ulôn gata peukutoe dan uroe Sabat hana gata pakoe.
9 Lamkawan peunduduek gata na ureuëng-ureuëng ba peusuna nyang galak that bak buet peusuna keu ureuëng laén mangat ureuëng nyang keunong peusuna nyan teuhuköm maté. Na teuma nyang pajoh uengkot sie nyang ka teukeureubeuen keu beurala. Na lom nyang galak jipeubuet mukah.
10 Na nyang jigoda dan jimeumukah ngon ma uei jih, na cit ngon ureuëng inong nyang teungoh teuka he,
11 peurumoh ureuëng laén atawa ngon meulintée jih atawa adoe jihnyan nyang laén ma.
12 Na teuma nyang jeuet keu ureuëng peumaté gob cara teubayeue, lintah darat dan nyang pajoh ureuëng-ureuëng seubansa jih keudroe. Awaknyan banmandum ka jituwoe keu Ulôn. Ulôn, TUHAN Nyang Mahamanyang ka Lôn peugah haba.
13 Teuma bak saát nyoe Ulôn Lôn heuntam bube na peurampok dan tukang peumaté gob.
14 Peu kheueh mantong tajeuet atawa mantong teuga gata keu tabeuôt jaroe gata óh ka lheueh seuleusoe Lôn huköm gata? Ulôn, TUHAN Nyang Mahamanyang ka Lôn peugah haba dan Ulôn Lôn peubuet peue nyang ka Ulôn peugah.
15 Ulôn Lôn peucrebre peunduduek gata u jeueb-jeueb nanggroe dan bansa, dan Ulôn Lôn peupiôh buet gata nyang jeuhet nyan.
16 Gata jihina lé bansa-bansa laén, dan barô kheueh gata teupeue bahwa Ulôn kheueh TUHAN."
17 TUHAN meufeureuman ubak ulôn,
18 "He manusia fana, ureuëng-ureuëng Israel nyan hana meuguna nibak Ulôn. Awaknyan ibarat bröh logam nyang meujampu, lagée teumaga, timah, beuso dan timah itam nyang na leubeh óh ka lheueh pirak teupeu gleh didalam apui.
19 Dan bak watée nyoe, Ulôn, TUHAN Nyang Mahamanyang, Ulôn peugah ubak awaknyan bahwa awaknyan saban lagée logam nyang hana meuguna nyan. Lagée toh rabok pirak, peurunggu, beuso, timah itam dan timah putéh teupeutamong lam sinungkée apui keu teupeu gleh, meunan cit teuma awaknyan Lôn peusapat dan Ulôn ba u Yerusalem. Beungéh Ulôn nyang luwa biasa nyan Lôn peuhanco awaknyan lagée apui jipeuhanco rabok-rabok logam.
21 Nyoe, Ulôn Lôn peusapat awaknyan di Yerusalem, Lôn peuhu apui beungéh Ulôn dimiyueb awaknyan, sampoe awaknyan hanco meudeudak.
22 Lagée pirak nyang teupeuhanco lam sinungkée apui, meunan kheueh awaknyan teupeuhanco di Yerusalem. Dan barô kheueh jiteupeue lé awaknyan bahwa Ulôn, TUHAN, ka Lôn peulheueh beungéh Ulôn ateueh awaknyan."
23 TUHAN meufeureuman lom ubak ulôn, kheun Gobnyan,
24 "He manusia fana, jak peugah ubak ureuëng Israel bahwa tanoh droe jih nyan kutoe, dan sababnyan Ulôn beungéh dan Lôn huköm.
25 Bubena peumimpén awaknyan lagée singa nyang teuma uém óh ka lheueh jiteugöm mangsa. Awaknyan tukang peumaté rakyat, jireupah bandum hareuta dan keukayaan nyang jiteumé sabab nyan le lumpah na ureuëng inong nyang jeuet keu balée.
26 Bandum teungku imeum Israel jilingkeue ubak huköm-huköm Lôn dan jipeukutoe bandum beunda nyang teupeu khusos keu Ulôn. Awaknyan hana jibeda nyang toh nyang haleue dan nyang toh teuma nyang hareuem. Meunan cit awaknyan hana jipeurunoe rakyat mangat jipeubeda nyang toh nyang gleh dan nyang toh teuma nyang kutoe meunurot peuratoran agama. Awaknyan hana jipeureumeun keu uroe Sabat. Deungon lagée nyan Ulôn ka jihina lé bansa Israel.
27 Peujabat-peujabat peumeurintah awaknyan lagée srigala nyang jipriek priek mangsa jih. Awaknyan jipeumaté manusia simata-simata jimita untông.
28 Bandum nabi jisöm-söm bubena desya-desya nyan; awaknyan lagée ureuëng cét bintéh beuton nyang kuto. Keumalon-keumalon awaknyan peuleusu, meunan cit deungon ramaian-ramaian awaknyan hana beutôi. Awaknyan meungaku bahwa peusan nyang awaknyan peusampoe na kheueh meuasai nibak TUHAN Nyang Mahamanyang, padahai Ulôn meubacut pih hana Lôn peugah haba bak awaknyan.
29 Ureuëng-ureuëng kaya jitipée gob meurampok. Awaknyan jipeubuet ateueh ureuëng gasien ban galak droe dan jicok laba bak ureuëng aséng.
30 Lamkawan ureuëng Israel nyan, Ulôn mita ureuëng nyang carông jipeudong bintéh beuton, atawa jidong bak teumpat-teumpat nyang bintéh beuton jih reuloh keu teupeuteun nanggroe nyan meunyoe Ulôn keuneuk peuhanco lam ju meudok-dok beungéh Ulôn; teuma hana meusidroe pih nyang meurumpok ngon Lôn.
31 Sabab nyan bak saátnyoe Ulôn peulheueh beungéh Ulôn nyan ateueh awaknyan, dan lagée apui Ulôn peubinasa awaknyan ngon bandum buet awaknyan. Ulôn TUHAN Nyang Mahamanyang ka Lôn peugah haba."