## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 27

1 Bak masa nyan TUHAN geupeuguna peudeueng Gobnyan nyang khong dan tajam keu geuhuköm Lewiatan, uleue nyang meuglong-glong dan meupalet-palet nyan, dan keu teupoh maté naga laôt.
2 Bak watée nyan TUHAN teuma meufeureuman, "Meuca-e kheueh keuhai lampôh anggô Lôn nyang ceudah.
3 Ulôn, TUHAN, nyang jaga nyan; tieb-tieb watée Ulôn jak siram, uroe malam Ulôn jaga, mangat bék na ureuëng peukaru.
4 Ulôn hana meurasa beungéh le. Seukira jih na naleueng atawa tamah nyang meuduro, Ulôn teuma basmi, dan Lôn tot sampoe habéh bube nyang na.
5 Teuma meunyoe musoh-musoh umat Lôn jimita peulindongan nibak Ulôn, bah kheueh awaknyan meudamé deungon Ulôn, bit, meudamé kheueh deungon Ulôn."
6 Nibak watée nyang teuma teuka, bansa Israel teuma jeuet lagée bak kayée nyang meu ukeue dan meukeumang, dan peunoh di ateueh muka bumoe deungon boh-boh nyang na nibak jih nyan.
7 TUHAN geuhuköm umat Gobnyan hana saban brat jih lagée Gobnyan geuhuköm bansa-bansa nyang jimeumusoh awaknyan. Gobnyan hana geupoh maté umat Geuh lagée Gobnyan geupoh maté musoh Geuh.
8 TUHAN geuhuköm umat Gobnyan deungon cara geuböih awaknyan u nanggroe laén. Gobnyan geu use awaknyan deungon angén jeuhet nyang teuka di timu.
9 Teuma desya-desya bansa Israel nyan barô kheueh hase geusampôh meunyoe miseubah dewa-dewa geugileng sampoe halôh lagée teugileng gapu. Bubena dupa dan lambang dewi Asyera geupeuhanco sampoe rata.
10 Banda nyang meukuta nyan ka jeuet keu seungue dan jitinggai lagée blang beulantara nyang kosong. Kawan beulatang peulara jimeurot naleueng nyang na disinan sira jipiôh dan bubena ôn-ôn nibak deun-deun kayée.
11 Meunyoe ranteng-ranteng jih singoh ka tho kreng dan patah, laju jijak bubena ureuëng inong jicok ranteng kayée nyan jeuet keu kayée apui. Bansa nyan hana muphom sapeue, Po teu Allah geucebta nyan hana teuma geugaséh awaknyan.
12 Bak watée nyan TUHAN laju geupeusapat bansa Gobnyan phon sidroe ubak sidroe di Krueng Efrat sampoe trok u bataih nanggroe Meusé. Gobnyan geupeu aséng awaknyan lagée ureuëng nyang ji peuaséng aneuk gandom lam sikéum jih.
13 Watée nyan geuyueb beureuguih raya keu teutawök mandum ureuëng Israel nyang geuböih di Asyur dan di Meusé. Awaknyan jiteuka u Yerusalem keujijak seumah TUHAN nibak bukét Gobnyan nyang suci.