## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 4

1 TUHAN meufeureuman ubak Nabi Musa, geuyue peumaklum ubak bansa Israel bahwa soemantong nyang deungon hana jisaja meudesya sabab jilangga salah saboh nibak peurintah TUHAN, harôh jiseutôt peuratoran nyoe.
3 Meunyoe nyang meudesya Imeum Agong, sampoe bansa Israel meusajan meusalah, ureuëngnyan harôh jikeureubeuen saboh leumô agam muda nyang hana meucupa ubak TUHAN mangat desya jihnyan geupeu amphon.
4 Leumô nyan harôh jiba ubak babah pintoe Khimah TUHAN. Imeum Agong harôh geupeuduek jaroe gobnyan ateueh ulée beulatang nyan, óh lheueh nyan laju jisie dikeue Khimah.
5 Siladum nibak darah nyan harôh jipeutamong lam Khimah.
6 Laju jihnyan jiculok jaroe jih lam darah nyan dan jireutek tujoh goe dikeue tirée nyang peujareueng Ruweueng Suci.
7 Siladum nibak darah nyan harôh jisiliek ubak lungkée-lungkée nibak sagoe miseubah dupa mangat bée didalam Khimah, dan nyang leubeh nyan harôh jireutek nibak aleue miseubah keureubeuen teutot nyang na bak pintoe Khimah.
8 Imeum harôh geucok banmandum gapah leumô agam nyan, na kheueh gapah nyang meubalot asoe pruet jih,
9 boh keuiéng ngon gapah jih dan bagian nyang paleng gét nibak até jih.
10 Banmandum nyan harôh teutot ateueh miseubah keureubeuen nyang teutot lagée bak keureubeuen peudamé.
11 Teuma asoe leumô nyan, kulét jih, ulée jih, gaki jih, asoe pruet nyang leubeh jitamong cit keunan usus jih,
12 jadi banmandum keucuali jeumba nyang ka teupeu meungkréeh, harôh teupeuteubiet uluwa khimah. Disinan leumô nyan harôh teutot ateueh kayée apui bak teumpat teuboh abée, na kheueh teumpat nyang khusos keu nyan.
13 Meunyoe nyang meudesya mandum umat Israel, sabab ngon hana jisaja ka ji-iengkeue salah saboh peurintah TUHAN,
14 teuma meunan desya nyan jiteupeue, umat harôh jiba saboh leumô agam nyang muda ukeue Khimah TUHAN. Beulatang nyan harôh jipeuseumah sibagoe keureubeuen peuamphon desya.
15 Mandum peumimpén bansa harôh geupeuduek jaroe gobnyan ateueh ulée nyan, dan laju geusie bak teumpat nyan.
16 Imeum Agong harôh geuba siladum nibak darah nyan keu teupeutamong dalam Khimah.
17 Disinan jihnyan harôh jiculok jaroe jih u dalam darah nyan dan laju jireutek tujoh goe dikeue tirée nyang jeuet keubataih Ruweueng Suci.
18 Siladum treuk harôh jisiliek ateueh lungkée-lungkée nibak sagoe-sagoe miseubah dupa didalam Khimah dan nyang leubeh nyan harôh teureutek ateueh aleue miseubah teumpat keureubeuen nyang teutot di babah pintoe Khimah.
19 Banmandum gapah beulatang nyan harôh teucok dan laju teutot u ateueh miseubah.
20 Cara jih lagée teupeuseumah leumô agam keu keureubeuen peuamphon desya. Meunan kheueh cara Imeum Agong geupeuseumah keureubeuen keu desya-desya umat, teuma mandum desya-desya nyan teuma geupeu amphon lé TUHAN.
21 Óh lheueh nibaknyan di leumô agam nyan harôh jipeuteubiet uluwa, dan jitot laju diluwa khimah-khimah, lagée teupeu seumah leumô agam keu keureubeuen peuamphon desya Imeum Agong nyan keudroe. Meunan kheueh cara jih teupeuseumah keureubeuen peuamphon desya umat.
22 Meunyoe nyang meudesya sidroe ureuëng nyang mat kuasa sabab deungon hana jisaja ka geuiengkeue salah saboh peurintah TUHAN,
23 teuma bagaih that watée ka jiteupeu, gobnyan harôh jikeureubeuen saboh kaméng agam nyang hana meucupa keu peuamphon desya.
24 Jihnyan harôh jipeuduek jaroe jih ateueh ulée beulatang nyan, laju jisie u siblah utara miseubah, teumpat teusie beulatang keu keureubeuen nyang teutot.
25 Imeum harôh geuculok jaroe gobnyan udalam darah beulatang nyan dan geusiliek laju nibak lungkée-lungkée nibak sagoe miseubah dan geureutek laju ateueh aleue miseubah.
26 Óh lheueh nyan banmandum gapah beulatang nyan harôh geutot u ateueh miseubah, lagée bak keureubeuen peudamé. Meunan kheueh cara imeum geupeuseumah keureubeuen keu desya ureuëng nyan mat kuasa, deungon na lagée nyan ureuëng nyan teuma geupeuamphon lé TUHAN.
27 Meunyoe sidroe lamkawan rakyat ba jipeubuet desya sabab ngon hana jisaja ji-iengkeue salah saboh peurintah TUHAN,
28 teuma bubagaih that watée ka jiteupeu hainyan, jihnyan harôh jikeureubeuen saboh kaméng inong nyang hana meucupa.
29 Ureuëng nyan harôh jipeuduek jaroe jih nyan ateueh ulée beulatang nyan, laju jijak sie u siblah utara miseubah bak teumpat teusie beulatang keu keureubeuen teutot.
30 Imeum harôh geuculok jaroe geuh lam darah nyan, dan geusiliek laju ubak lungkée-lungkée nyang na bak sagoe-sagoe miseubah dan darah nyang leubeh nyan laju geureutek ubak aleue miseubah nyan.
31 Banmandum gapah beulatang nyan harôh teucok lagée bak keureubeuen peudamé. Gapah nyan harôh geutot lé imeum u ateueh miseubah, bée jih nyang mangat nyan teupeugalak até TUHAN. Meunan kheueh cara jih imeum geupeuseumah keureubeuen keu desya sidroe ureuëng biasa, teuma ureuëng nyan laju geupeu amphon lé TUHAN.
32 Meunyoe na sidroe ureuëng jikeureubeuen saboh bubiri keu teupeuamphon desya jihnyan, bubiri nyan harôh nyang inong nyang hana meucupa.
33 Ureuëng nyan harôh jipeuduek jaroe jih ateueh ulée beulatang nyan, laju jijak sie u siblah utara miseubah, bak teumpat teusie beulatang keu keureubeuen nyang teutot.
34 Imeum harôh geuculok jaroe gobnyan lam darah nyan, dan laju geusiliek ubak lungkée-lungkée nyang na bak sagoe-sagoe miseubah, dan darah nyang leubeh nyan laju geureutek bak aleue miseubah.
35 Óh lheueh nyan banmandum gapah beulatang nyan harôh geucok lagée bak keureubeuen peudamé. Gapah nyan harôh geutot ateueh miseubah, meusajan-sajan ngon keureubeuen peunajoh nyang teupeuseumah ubak TUHAN. Meunan kheueh cara imeum geupeuseumah keureubeuen keu desya ureuëng nyan, teuma ureuëng nyan laju geupeuamphon lé TUHAN.