## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 107

1 "Meusyukoe kheueh ubak TUHAN sabab Gobnyan get, geunaséh Gobnyan keukai dan abadi."
2 Tapeugah kheueh nyan meu ulang-ulang, hai gata nyang ka geupeuseulamat nibak keusosahan.
3 Gata ka geupeusapat di nanggroe aséng, di timu dan barat, utara dan seulatan.
4 Na nyang meurawôh di padang beulantara, dan hana jitupat rot u teumpat tinggai di banda.
5 Awaknyan laju jiteuka deuk ngon glaih dan ka gadôh banmandum harapan.
6 Dalam keusosahan nyan awaknyan jimeulakée ubak TUHAN, dan TUHAN pi laju geupeubeubaih awaknyan lam keuadaan meurana.
7 Gobnyan geubimbéng awaknyan rot nyang teupat ubak teumpat tinggai nyang na di banda.
8 Ka pantaih kheueh awaknyan meusyukoe ubak TUHAN sabab geunaséh Gobnyan, dan sabab karya-karya Gobnyan nyang lumpah kagom keu manusia.
9 Sabab Gobnyan geupeupuih glaih ureuëng tho rukuéng, dan geupeulimpah ureuëng nyang deuk deungon peue mantong atra nyang get.
10 Na nyang teukurong didalam seupôt, ureuëng peunjara nyang meudeurita dalam beuleunggu beuso,
11 sabab awaknyan ka jibeurontak ubak Po teu Allah dan hana jipakoe peurintah Nyang Mahamanyang.
12 Gobnyan geupeureumok até awaknyan deungon cara jimeubuet nyang brat; awaknyan reubah dan hana nyang tulông.
13 Lam keuadaan sosah awaknyan jitawök ubak TUHAN, dan Gobnyan geupeubeubaih awaknyan nibak meukarat.
14 Gobnyan geuba awaknyan geupeuteubit nibak lam seupôt, dan geupeupatah beuleunggu awaknyan.
15 Ka pantaih awaknyan jilakée syukoe ubak TUHAN sabab gaséh Gobnyan, sabab buet-buet Gobnyan keubit that hireuen nibak manusia.
16 Sabab Gobnyan geupeureubah bubena pintoe teumaga, dan geupeureumok bubena palang beuso.
17 Na nyang bangai dan meudeurita sabab desya-desya awaknyan, dan jiseksa sabab salah awaknyan keudroe.
18 Awaknyan luwat ubak meubagoe peunajoh, ajai awaknyan ka tô that.
19 Lam keuadaan sosah awaknyan jimeuhôi ubak TUHAN, dan Gobnyan geupeubeubaih awaknyan nibak teuseupet nyan.
20 Gobnyan geupeupuléh awaknyan deungon peurintah Gobnyan, dan geupeusie awaknyan nibak uruek jrat.
21 Patot that awaknyan jilakée syukoe ubak TUHAN sabab geunaséh Gobnyan, sabab buet-buet Gobnyan nyang jipeuteuka hireuen nibak manusia.
22 Bah kheueh awaknyan jilakée syukoe deungon jiba peuseumahan, dan jipeusampoe buet Gobnyan deungon lagu-lagu geumbira.
23 Na lom nyang jiharöng laôt ngon kapai, keu jijak mita nafeukah lam laôt nyang luwah.
24 Awaknyan jikalon buet-buet TUHAN, karya nyang ajaéb lam laôt raya.
25 Ateueh peurintah Gobnyan teuka kheueh angén badée dan jipeuteuka geulumbang-geulumbang raya.
26 Kapai-kapai teubeuôt sampoe manyang, laju jiseumpom ateu laôt raya. Ureuëng-ureuëng ka gadôh beuhe jihadab bahya nyang bubenyan raya.
27 Awaknyan mumang dan meuhapit-hapit lagée ureuëng mabök nyang gadôh akai.
28 Meunyoe teungoh susah awaknyan jimeulakée ubak TUHAN, dan Gobnyan laju geupeulheueh awaknyan nibak keuseudehan.
29 Angén puteng beuliong nyang teungoh jipot meunan hebat geuyue seungab, dan umbak ié laôt nyang raya pi ka seungab ngon reuda.
30 Awaknyan galak that sabab angén raya ka hana le; dan geuba laju awaknyan ubak peulabohan nyang geutuju.
31 Patot that awaknyan meusyukoe ubak TUHAN sabab geunaséh Gobnyan, dan sabab buet-buet Gobnyan nyang hireuen bak manusia.
32 Awaknyan laju jijak peugah keudeh keunoe keuhai keu agongan TUHAN lamkawan umat Gobnyan, dan jipujoe Gobnyan lam majeulis kawöm tuha.
33 Krueng-krueng nyang meu ié laju geu ubah jeuet keu padang pasi dan mata ié ka jeuet keutanoh nyang tho.
34 Tanoh nyang subô ngon gumbô geupeujeuet keu tanoh nyang masen, sabab buet nyang jeuhet nyang jipeubuet lé ureuëng-ureuëng nyang tinggai disinan.
35 Padang pasi nyang tho kreng laju geu ubah jeuet keu kulam ié, dan tanoh tho jiteubiet mata ié.
36 Ureuëng-ureuëng deuk laju geupeuduek disinan; dan awaknyan laju jipeudong banda keu teumpat tinggai awaknyan.
37 Blang ngon ladang awaknyan laju geutabu bijéh dan meunan cit jipula deungon bak anggô, dan laju jipeusapat hase nyang meulimpah ruwah.
38 TUHAN geujok keu awaknyan aneuëk nyang le, meunan cit deungon beulatang peulara awaknyan pi meukeumang biak lumpah bagaih le.
39 Teuma awaknyan jipeutaloe dan tinggai bacut sabab seungsara dan keunong iénanya nyang keujam.
40 TUHAN laju geupeuhina ngon cara geupeumiyueb bubena ureuëng mat kuasa awaknyan, dan geuyue awaknyan jimeurawoh dipadang luwah nyang hana rot.
41 Teuma ureuëng gasien laju geupeulheueh nibak keusosahan awaknyan, dan keuluwarga awaknyan meutamah laju lagée bubiri.
42 Ureuëng jujoe jingieng nyan dan galak that, teuma ureuëng jeuhet laju geuyue iemdroe hana jeuet jipeugah haba.
43 Seumoga ureuëng nyang bijaksana jipike hainyan banmandum dan jiaku bahwa TUHAN teutab geugaséh.