## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 11

1 TUHAN geubri ubak Nabi Musa ngon Nabi Harun peuratoran-peuratoran lagée nyoe
2 keu bansa Israel. Mandum beulatang nyang udeb ateueh darat nyang mamah biak dan gukée jih teuprah na kheueh haleue dan jeuet teupajoh.
4 Bék tapajoh unta, peulandok atawa marmut. Beulatang nyan hareuem sabab bahpi jimamah biak, gukée jih hana teuprah.
7 Bék gatapajoh bui. Beulatang nyan hareuem, sabab bahpi gukée jih teuprah, beulatang nyan hana jimamah biak.
8 Asoe jih hana jeuet teupajoh dan bangke jih pi hana jeuet teucukéh sabab beulatang nyan hareuem.
9 Gata jeuet tapajoh meubago rupa eungkot nyang na sireb dan nyang na sisék.
10 Beulatang nyang udeb lam ié teuma hana meusireb dan hana meusisék nyan na kheueh hareuem. Nyang lagée nyan hana jeuet teupajoh, meunan cit deungon bangke jih hana jeuet teucukéh.
13 Nyang rhoh lamkawan mubagoe cicém nyang hana jeuet gata pajoh sabab najih na kheueh: cicém Siwah, cicém kutôktôk, mubagoe jeunéh kleueng, cicém nasar, cicém gagak, cicém unta, cicém cama, blekok, dan mubagoe jeunéh cangiriek, undan, cicém kasa dan simantông.
20 Banmandum jeunéh seurangga nyang meusayeub na kheueh hareuem,
21 keucuali nyang jeuet ji grob.
22 Daruet, daruet kléng dan daruet ijo jeuet teupajoh.
23 Teuma banmandum seurangga laén nyang meusayeub meunan cit jimeu éue na kheueh hareuem.
24 Sidroe-droe ureuëng ka keunong najih sampoe án mata uroe jilob na kheueh meunyoe ureuëng nyan ka tupéh ngon saboh lamkawan bangke nyoe: beulatang nyang meugukée, keucuali nyang gukée jih teuprah dan jimamah biak, dan beulatang nyang meugaki peuet dan na gukée jih. Barang sigasoe nyang ba bangke beulatang nyang seujeunéh nyan ureuëng nyan harôh ji rhah peukayan jih, teuma ureuëng nyan teutab mantong najih sampoe án mata uroe jilob.
29 Tiköih tanoh, tiköih rayeuek, tiköih ubit, kadal, asai ateueh nan cangguek peue mantong teutab hareuem, landak, muruwa, bengkarung, eungkot cue dan bunlon teutab hareuem.
31 Soemantong nyang mat beulatang nyan atawa bangke jih atranyan teutab najih sampoe mata uroe jilob.
32 Meunyoe bangke beulatang nyan rhot u ateueh barang peue mantong, teuma barang nyan pi ka jeuet keu najih. Hainyan keunong ateueh barang bah kheueh nyan nyang teupeugét nibak kayée, ija, kulét, atawa ija kröng, dan hana soai keupeue barang nyan teupeuguna. Barang nyan harôh teureundam lam ié, teuma teutab najih sampoe mata uroe jilob.
33 Meunyoe bangke nyan rhot lam beulangöng tanoh, peue mantong nyang na lam beulangöng nyan ka jeuet keu najih, dan beulangöng nyan harôh teupeubeukah.
34 Peunajoh nyang keunong ié nibak beulangöng nyan ka jeuet keu najih, meunan cit ié jieb nyang na lam beulangöng nyan ka jeuet keu najih.
35 Peue mantong nyang keunong ateueh bangke nyang rhot nyan ka jeuet keu najih. Dapu atawa teumpat tot nibak tanoh nyang keunong bangke nyan harôh teupeubeukah sabab ka keunong najih.
36 Laén hai meunyoe mata ié atawa mon, mandum nyang laén ka jeuet keu najih meunyoe keunong bangke.
37 Meunyoe bangke nyan rhot ateueh bijéh nyang keuneuk tabu, bijéh nyan teutab gleh.
38 Laén hai meunyoe bijéh nyan teungoh teureundam lam ié laju rhot bangke nyan ateueh bijéh nyang teureundam nyan, teuma bijéh nyan ka jeuet keu najih.
39 Barang gasoe nyang mat bangke beulatang haleue ka jeuet keunajih sampoe án mata uroe jilob.
40 Ureuëng nyang ba atawa nyang pajoh bangke nyan ureuëng nyan harôh jirhah peukayan droe jih, teuma ureuëng nyan teutab najih sampoe mata uroe jilob.
41 Mandum beulatang nyang meulata ateueh tanoh, bah kheueh nyang jimeu-eue, nyang meugaki peuet atawa nyang jai gaki, nyan na kheueh hareuem dan hana jeuet teupajoh.
43 Bék gata peunajih droe gata deungon teupajoh beulatang nyang lagée nyan.
44 Ulôn kheueh TUHAN Allah gata, sabab nyan jaga kheueh mangat gata teutab suci, sabab Ulôn suci.
45 Ulôn kheueh TUHAN nyang peuteubiet dan ba gata nibak nanggroe Meusé, mangat Ulôn nyoe jeuet keu Po teu Allah gata. Bah kheueh gata suci, sabab Ulôn suci.
46 Nyan kheueh atoran keuhai beulatang, rhoh cit keunan cicém, beulatang nyang udeb lam ié dan nyang meulata ateueh tanoh.
47 Gata harôh hase tapeubeda lamkawan nyang gleh ngon nyang najih, lamkawan beulatang nyang jeuet teupajoh ngon beulatang nyang hana jeuet teupajoh.