## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 19

1 TUHAN meufeureuman ubak Nabi Musa dan Nabi Harun
2 mangat geujak jok peuratoran-peuratoran nyoe ubak bansa Israel: Gata cok kheueh saboh leumô inong nyang bulée jih jagat lom teuma hana meucupa dan leumô nyan hántom lom teupeuguna keu ngon tarék beuban.
3 Tajok kheueh laju leumô nyan ubak Imeum Eleazar. Beulatang nyan harôh teuba u luwa khimah-khimah laju teusie dikeue imeum.
4 Di Imeum Eleazar harôh teuma geucok bacut darah beulatang nyan dan geureuték laju tujoh goe u teuh Khimah TUHAN nyan.
5 Banmandum beulatang nyan, meunan cit deungon kulét jih, asoe jih, darah dan asoe pruet jih, nyan banmandum harôh teutot dikeue imeum.
6 Óh lheuehnyan lé imeum geucok laju bacut kayée aras, saboh tangke hisop dan saboh untie teuma talo mirah, atra nyan geutiek laju u dalam apui nyang teungoh jipajoh leumô jagat nyan.
7 Óh ka lheueh nyan lé imeum geujak rhah laju peukayan gobnyan lom geumano teuma. Óh ka seuleusoe nyan barô kheueh jeuet geutamong u dalam khimah-khimah, teuma geuh nyan mantong kuto trok án mata uroe jilhob.
8 Meunan cit deungon ureuëng nyang tot leumô nyan jihnyan jijak rhah cit peukayan jih lom ngon jimano; ureuëng nyanpi mantong kuto sampoe án mata uroe jilhob.
9 Meunan cit deungon sidroe ureuëng nyang hana kuto jih nyan harôh jijak peusapat abée leumô nyan dan jijak keubah laju u teumpat nyang gleh di luwa khimah-khimah. Abée nyan jikeubah disinan mangat umat Israel hase jingui nyan keu jijak peugét ié upacara teupeu gleh keu teupeu amphon desya.
10 Ureuëng nyang peusapat abée leumô nyan harôh jijak rhah peukayan jih, teuma ureuëng nyan mantong kuto sampoe án mata uroe jilhob. Peuratoran nyan teutabna sampoe án siumu masa, bah kheueh nyan keu ureuëng Israel meunan cit keu ureuëng aséng nyang na tinggai lamkawan awaknyan.
11 Ureuëng nyang teumat manyét ureuëng nyan ka jeuet keu kuto nyang treb jih tujoh uroe.
12 Bak uroe nyang keu lhée dan nyang keu tujoh jihnyan harôh kheueh jipeugleh droe deungon ié upacara; barô kheueh ureuëng nyan teupeugah ka gleh. Teuma meunyoe uroe nyang keu lhée dan nyang keu tujoh jihnyan gohlom jijak peu gleh droe, jihnyan teutab kheueh lam keuadaan kuto.
13 Ureuëng nyang tupéeh deungon manyét dan hana teuma jijak peu gleh droe nyan na kheueh kuto, sabab jihnyan gohlom teusiram deungon ié upacara. Jihnyan ka jipeukuto Khimah TUHAN dan lé sababnyan jihnyan hanale teuanggab anggota umat Po teu Allah.
14 Meunyoe na sidroe ureuëng maté didalam khimah, soe mantong nyang na didalam khimah nyan atawa jitamong u dalam nyan, ureuëngnyan ka jeuet keu kuto nyang treb jih tujoh uroe.
15 Banmandum kendi dan kanot nyang hana meututob nyan pi ka jeuet keu kuto.
16 Tieb-tieb ureuëng nyang tupéeh deungon manyét nyang maté lé sabab keunong poh, atawa nyang maté keudroe jih di blang, ureuëng nyan ka jeuet keu kuto nyang treb jih tujoh uroe. Meunan cit deungon ureuëng nyang tupéeh deungon jirat ureuëng maté atawa ngon tuleueng ureuëng maté.
17 Keu teupeugleh ureuëng nyang kuto nyan, harôh teucok bacut abée nibak leumô inong nyang jagat nyang ka teutot keu teupeu amphon desya. Abée nyan harôh teupeu tamong u dalam saboh kanot, laju teuboh ié nyang teucok nibak ié nyang ji ilé.
18 Keuhai nyang phon, meunyoe na ureuëng maté didalam khimah, ureuëng nyang hana kuto harôh kheueh jicok saboh tangke hisop, laju jiceulob u dalam ié nyan, laju teuma jiseuték khimah nyan deungon banmandum nyang na didalam nyan, meunan cit deungon ureuëng nyang na disinan. Nibak hai nyang keu dua, na kheueh meunyoe sidroe-droe ureuëng tupéeh ngon manyét, keunong jirat atawa tuleueng ureuëng maté, ureuëng nyang hana kuto harôh kheueh jireuték ubak ureuëng nyang kuto nyan deungon cara nyang saban cit lagéenyan teuma.
19 Jihnyan harôh kheueh teureuték nibak uroe nyang keu lhée dan uroe nyang keutujoh. Bak uroe nyang keu tujoh nyan keumah kheueh upacara teupeu gleh ureuëng nyang kuto nyan. Ureuëng nyan harôh jijak rhah keudroe peukayan jih sigoeguih jimano teuma. Phon nibak mata uroe jilhob ureuëng nyan ka jeuet keu gleh.
20 Ureuëng nyang jeuet keu kuto dan hana jipeuna upacara teu peu gleh droe, ureuëng nyan teutab kuto sabab gohlom teu siram deungon ié upacara. Jihnyan ka jipeukuto Khimah TUHAN, dan hanale teu anggab anggota umat Po teu Allah.
21 Peuratoran nyan teutab na keu siumu masa. Di ureuëng nyang reuték ié upacara nyan harôh kheueh teuma jirhah peukayan jih nyan, dan ureuëng nyang keunong ié nyan ka jeuet keu kuto sampoe án mata uroe jilhob.
22 Barang nyang jimat lé ureuëng kuto nyan ka jeuet keukuto, dan di ureuëng laén nyang mat atranyan pi ka jeuet keukuto teuma trok án mata uroe jilhob.