## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 2

1 Ban lôn kalon nyang lagée nyan, ulôn laju reubah meudugöm ateueh tanoh. Laju lôn deungoe su nyang geupeugah, "He manusia fana, beudôh kheueh. Ulôn keuneuk peugah haba deungon gata."
2 Watée su nyan ulôn deungoe, jitamong kheueh Roh Po teu Allah badan lôn, dan geupeudong ulôn. Óh lheueh nyan lôn deungoe lom su nyan geupeugah,
3 "He manusia fana, gata Lôn kirém ubak ureuëng-ureuëng Israel nyang beurontak jilawan Ulôn. Awaknyan beurontak lagée indatu awaknyan keudroe.
4 Awaknyan kreueh ulée dan hana jihoreumat Ulôn. Gata Ulôn kirém ubak awaknyan mangat tapeusampoe keu awaknyan peue-peue nyang Ulôn, TUHAN Allah Nyang Mahamanyang peugah keu awaknyan,
5 peue jitem deungoe lé awaknyan atawa hana; nyang peunteng, awaknyan harôh jiteupeue bahwa na nabi lamkawan awaknyan.
6 Teuma gata, he manusia fana, bék tatakot keu peumbeurontak nyan, atawa ubak peue mantong nyang jipeugah lé awaknyan. Awaknyan jilawan dan jihina gata, siulah-ulah gata udeb lamkawan kala meubisa. Bahpi meunan, bék teumakot.
7 Peutrok kheueh bandum peusan Ulôn nyoe ubak awaknyan, boh jitem deungoe lé awaknyan atawa hana. Ingat kheueh bahwa awaknyan na kheueh peumbeurontak-peumbeurontak.
8 He manusia fana, deungoe kheueh peue nyang Ulôn peugah ubak gata. Bék kheueh taseutôt peumbeurontak nyan. Peuhah kheueh babah gata dan pajoh kheueh peue nyang Ulôn bri ubak gata."
9 Óh lheueh nyan ulôn kalon jaroe nyang teusunyueng ubak ulôn. Dalam jaroe nyan na kitab meugulong,
10 nyang teutuléh nibak bandua binéh jih. Laju geupeuhah geunulong nyan dan disinan teutuléh ratapan, apoh apah dan rintihan.