## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 2

1 Akhé jih geutanyoe tawoe lom u padang pasi meulalu rot ueh nyang rhot u Lhôk Akaba, lagée nyang geupeurintah lé TUHAN. Treb that geutanyoe meuwot-wot nibak gunong-gunong Edom.
2 Laju TUHAN meufeureuman ubak ulôn
3 bahwa ka lumpah that treb geutanyoe meuwot-wot di daerah nyan. Deungon nyan geutanyoe jinoenyoe harôh tajak u siblah utara.
4 Óh lheueh nyan TUHAN geuyue ubak ulôn mangat lôn bri peutunyok nyang lagéenyoe ubak gata, 'Hana treblé teuma gata tatamong u daerah Edom, daerah syedara-syedara gata, keuturonan Esau. Awaknyan jitakot keu gata,
5 teuma gata hana jeuet taseurang awaknyan, sabab nibak tanoh awaknyan hana meubacutpi Ulôn bri keu gata, sabab daerah Edom ka Ulôn bri keu keuturonan Esau.
6 Gata jeuet tabloe peunajoh meunan cit deungon ié jieb nibak awaknyan.'
7 Gata ingat kheueh pakriban TUHAN Po teu Allah gata ka geubri beureukat ubak gata lamhai peue mantong nyang gata peubuet. Gobnyan geupeulara gata bak watée gata mantong na meuwot-wot di teungoh-teungoh padang pasi nyang luwah nyoe. Gobnyan geulindong gata peuet ploh thon treb jih nyoe dan geubri teuma peue mantong nyang gata peureulée.
8 Óh lheuehnyan geutanyoe tajak laju, tatinggai teuma rot ueh nyang rhot u banda-banda Elat dan Ezion-Geber rhot laju u Laôt Maté, laju teuwét u timu laôt rhot u Guron Moab.
9 TUHAN meufeureuman ubak ulôn, 'Ureuëng Moab, keuturonan Nabi Lot, awaknyan hana jeuet gata peukaru. Meunan cit bék teuma gata seurang awaknyan. Nanggroe Ar ka Ulôn bri keu awaknyan dan nibak tanoh awaknyan hana mubacutpi Ulôn bri keu gata.' " (
10 Yoh watée ilée Ar nyan jiduek lé bansa Emim. Awaknyan gét that rayeuk-rayeuk hi badan jih, saban ngon ureuëng Enak, meunan cit bansa gogasi.
11 Lagée ureuëng Enak, meunan cit awaknyan teuhôi ngon nan ureuëng Refaim, teuma lé ureuëng Moab jiboh nan awaknyan ureuëng Emim.
12 Ilée ureuëng Hori tinggai di Edom, teuma ji use ngon jipeuranab lé keuturonan Esau, nyang kheueh óh dudoe teuma jiduek tanoh awaknyan; meunan cit teuma deungon bansa Israel teuma óh dudoe singoh ji use musoh-musoh jihnyan nibak tanoh nyang teujok keu awaknyan.)
13 "Óh lheueh geutanyoe tajeumeurang Krueng Zered lagée nyang geupeurintah lé TUHAN ubak geutanyoe.
14 Nyan na jih lhée ploh lapan thon óh ka lheueh geutanyoe ta tinggai Kades-Barnea. Banmandum tantra nibak angkatan nyan ka maté lagée nyang geupeugah lé TUHAN.
15 TUHAN hana putôh-putôh geulawan sabe awaknyan sampoe teuma awaknyan bak akhé jih banmandum sapansapa.
16 Óh habéh banmandum awaknyan maté, TUHAN laju geupeugah ubak geutanyoe,
18 'Uroenyoe gata tajak rot daerah Moab, rhot rot nanggroe Ar.
19 Teuma gata trôk u tanoh ureuëng Amon, keuturonan Nabi Lot. Bék kheueh gata peukaru ngon gata seurang awaknyan, sabab nibak tanoh nyang ka Ulôn jok keu awaknyan, meubacutpi hana nyang Ulôn jok keu gata.' " (
20 Daerah nyan meunan cit meusyeuhu sibagoe nanggroe Refaim, nan bansa nyang watée ilée na tinggai disinan; lé ureuëng Amon awaknyan jiboh nan ureuëng Zamzumim.
21 Lagée ureuëng Enak, awaknyan meunan cit badan jih rayeuk-rayeuk. Awaknyan teuga-teuga that dan lom teuma jeumeulah jih le that. Teuma TUHAN geupeuhanco awaknyan, sampoe ureuëng Amon laju jireubot tanoh nyan, óh lheuehnyan awaknyan laju tinggai disinan.
22 Meunan cit nyang geupeubuet lé TUHAN keu ureuëng Edom, keuturonan Esau nyang tinggai di daerah gunong-gunong Edom. TUHAN geupeuranab banmandum ureuëng Hori, sampoe ureuëng Edom laju jireubot tanoh nyan dan jiduek di ateueh tanoh nyan, laju jitinggai teutab disinan trôk án jinoe.
23 Tanoh nyang meureuntang di seupanyang pante Laôt Teungoh ji duek lé ureuëng-ureuëng nibak pulo Kreta. Awaknyan ka jipeupoh habéh ureuëng Awi, peunduduek aseuli nibak tanoh nyan, lé awaknyan jiduek laju nibak daerah nyan dan trôk u seulatan jiôh nibak banda Gaza.)
24 "Óh ka seuleusoe tajak rot daerah Moab, TUHAN geupeugah ubak geutanyoe, 'Gatajak kheueh laju dan jinoenyoe tajak jeumeurang Krueng Arnon. Ulôn teuma Lôn jok keu gata Sihon, raja Amori nyang mat peurintah di Hesybon, meusigoe deungon nanggroe jihnyan. Gata jakprang kheueh laju awaknyan, laju gataduek ateueh tanoh jihnyan.
25 Phon nibak uroenyoe Ulôn teuma Lôn peujeuet gata beujitakot lé bansa-bansa dipat mantong. Tieb-tieb watée teuma jiteuka yo nyang lumpah teumakot meunyoe jideungoe keuhai gata.' "
26 "Óh ka lheueh ulôn kirém na meupadub droe utosan nibak padang pasi Kedemot ubak Raja Sihon nibak Hesybon mangat jijak peutrok usui meudamé nyoe:
27 'Neupeu idhin kheueh kamoe mangat kamoejak rot nanggroe Teungku po. Kamoe teuma kamoe jak laju dan hana kamoe wét nibak rot ueh raya.
28 Kamoe teuma kamoe bayeue peunajoh nyang kamoe pajoh dan ié nyang kamoe jieb. Kamoe peureulée kamoe jakmantong rot nanggroe nyoe,
29 sampoe trôk teuma kamoe jeumeurang Krueng Yordan keu kamoe tamong u nanggroe nyang geubri lé TUHAN Po teu Allah kamoe keu kamoe. Keuturonan Esau nyang na tinggai di Edom dan ureuëng Moab nyang na tinggai di Ar meunan cit awaknyan ka jipeu idhin ubak kamoe mangat kamoejak rot nanggroe awaknyan.'
30 Teuma lé Raja Sihon hana jibri idhin keu geutanyoe tajak rot nanggroe jih nyan. TUHAN Po teu Allah geutanyoe geu peujeuet jih nyan kreueh ulée dan neukat mangat geutanyoe hase tapeu taloe awaknyan. Daerah jihnyan mantong tanyoe duek sampoe án jinoe.
31 Óh lheueh nyan TUHAN geupeugah ubak ulôn, 'Raja Sihon dan nanggroe jih Ulôn jok keu gata; tacok kheueh dan taduek kheueh di nanggroe jih nyan.'
32 Teuma teuka kheueh Sihon deungon banmandum sipa-i jih keu jijak prang geutanyoe rab ngon banda Yahas.
33 Teuma Po teu Allah TUHAN geutanyoe geuseurah awaknyan ubak geutanyoe, lé geutanyoe laju tapeutaloe awaknyan meunan cit banmandum deungon aneuëk-aneuëk jih dan lom mandum sipa-i jih.
34 Bak watéenyan cit geutanyoe peuhanco ngon tanyoe reubot tieb-tieb banda, dan tapoh maté banmandum peunduduek disinan, ureuëng agam, ureuëng inong, dan aneuëk manyak. Hana nyang tapeubiyeu awaknyan udeb.
35 Beulatang peulara awaknyan tacok habéh banmandum dan banda-banda jihnyan tanyoe reupah bubena.
36 Deungon tulông Po teu Allah TUHAN geutanyoe, geutanyoe meuteumé tareubot banmandum bandanyan, phon nibak Aroër, di ujong Pantôn Arnon, dan banda di teungoh pantôn nyan, trôk u daerah Gilead. Hana meusabohpi banda nyang kuta beuton jih nyang keubiet that khong nibak geutanyoe, banmandum nyan taheuntam sapansapa.
37 Teuma geutanyoe hana ta peurab ubak daerah ureuëng Amon atawa binéh Krueng Yabok atawa banda-banda di daerah gunong-gunong atawa teumpat laén dipat mantong nyang geutam lé TUHAN Po teu Allah geutanyoe."