## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 34

1 TUHAN meufeureuman ubak ulôn,
2 "He manusia fana, tadhot kheueh raja-raja Israel, dan tapeusampoe kheueh peue nyang Ulôn, TUHAN Nyang Mahamanyang peugah ubak awaknyan, 'Ceulaka kheueh gata, he tukang-tukang meurabe Israel. Gata nyang tapike keupeuntengan droe keudroe gata, bukon keupeuntengan bubiri-bubiri gata.
3 Ié mom jih gata jieb, bulée-bulée jih gata cok keupeukayan, dan bubiri-bubiri nyang paleng teumbon gata sie dan gata pajoh. Gata hántom gata urôh bubiri-bubiri gata.
4 Bubiri-bubiri nyang leumoh hana gata peulara, nyang sakét hana gata peu ubat, nyang luka hana gata balot, nyang sisat dan gadôh hana gata mita dan gata puwoe lom. Teuma bandum bubiri gata nyan gata peusaneut deungon keujam.
5 Sabab hana tukang meurabe, bubiri-bubiri nyan ka meucrebre dan jeuet keupeunajoh beulatang buih.
6 Dan bubiri-bubiri Lôn jeuet jimeurawoh di bukét-bukét nyang lambong dan digunong-gunong. Awaknyan meutabu bansigom muka bumoe, hana meusidroepi nyang tem kalon atawa jijak mita bubiri nyan.
7 Nyan, tukang-tukang meurabe, deungoe kheueh peue nyang Ulôn, TUHAN Nyang Mahamanyang peugah ubak gata:
8 Deumi Ulôn, Po teu Allah nyang udeb, tangieng kheueh! Bubiri-bubiri Ulôn ka jiteugöm dan jipajoh lé beulatang buih, sabab hana nyang tem rabe bubiri-bubiri nyan. Gata tukang-tukang meurabe Lôn nyang hana gata pakoe bubiri-bubiri Ulôn nyan. Nyang gata pike na kheueh droe gata keudroe mantong, kon keu keupeuntengan bubiri-bubiri gata.
9 Dan, deungoe kheueh nyoe, hé tukang-tukang meurabe,
10 Ulôn, TUHAN Nyang Mahamanyang Lôn peugah ubak gata, bahwa Ulôn nyoe musoh gata. Bubiri-bubiri Ulôn nyan Ulôn cok lom nibak gata dan hana le Lôn peucaya keu gata; gata hana le Lôn bri idhin nyang tapike keu keupeuntengan gata keudroe. Bubiri-bubiri Ulôn kulakée peuseulamat ubak gata sampoe bubiri nyan hana le jeuet keu peunajoh gata.' "
11 TUHAN Nyang Mahamanyang meufeureuman, "Ulôn keudroe nyang jak mita bubiri Ulôn dan Lôn nyang peulara bubiri-bubiri nyan,
12 lagée sidroe tukang meurabe jimita dan jipeusapat bubiri jihnyan nyang ka meucrebre laju jipeulara bubiri-bubiri nyan. Awaknyan Lôn puwoe nibak jeub-jeub sagoe teumpat awaknyan meutabu bak uroe nyang seupôt dan sial nyan.
13 Awaknyan Lôn peuteubiet nibak jeub-jeub bansa dan nanggroe-nanggroe aséng, laju Lôn peusapat dan Lôn puwoe u nanggroe jih keudroe. Awaknyan Lôn rabe di gunong-gunong dan di pantôn-pantôn Israel dan Lôn paroih awak u padang naleueng nyang mangat.
14 Keubit, Ulôn Lôn bri padang naleueng nyang subô di gunong-gunong dan di pantôn-pantôn tanoh Israel. Disinan jihnyan meureuhat dan jimeurot naleueng deungon puih até dan aman.
15 Ulôn keudroe jeuet keu tukang meurabe bubiri-bubiri Lôn dan Lôn keubah teumpat meureuhat keu jihnyan; Ulôn, TUHAN Nyang Mahamanyang ka Lôn peugah haba.
16 Nyang gadôh Lôn mita, nyang sisat Lôn puwoe, nyang luka Lôn balot, nyang sakét Lôn peu ubat; teuma nyang teumbon dan teuga Lôn peubinasa, sabab Ulôn tukang meurabe nyang Lôn peubuet peue nyang gét.
17 Deungoe kheueh, he bubiri-bubiri Lôn! Ulôn TUHAN Nyang Mahamanyang Lôn peugah ubak gata bahwa Ulôn Lôn peusidang gata maséng-maséng dan Lôn peungkréeh nyang gét nibak nyang jeuhet, bubiri-bubiri nibak kaméng-kaméng.
18 Lamkawan gata na nyang hana puih deungon tapeu habéh naleueng-naleueng nyang paleng gét, teuma tagilo-gilo naleueng nyang hana jirot! Jijieb ié nyang jeureunéh dan jipeucikoe ié nyang hana jijieb!
19 Bubiri-bubiri Ulôn nyang laén harôh jimeurot naleueng nyang ka jigilo-gilo dan ji jieb ié nyang ka jipeuciko.
20 Sabab nyan, Ulôn, TUHAN Nyang Mahamanyang Ulôn peugah ubak gata, he bubiri-bubiri nyang teumbon, bahwa Ulôn teuka jeuet keu hakém keu bubiri nyang teuga dan bubiri nyang leumoh.
21 Gata tapeusak droe dan tapok-pok bubiri nyang sakét sampoe bubirinyan teuparôh lam kawan.
22 Teuma Ulôn keudroe Lôn peuseulamat bubiri-bubiri Lôn, mangat jihnyan hana le jipeusaneut ateueh bubiri nyan deungon keujam. Ulôn teuma Lôn peusidang bubiri-bubiri Lôn saboh deumi saboh dan Lôn peuaséng bubiri nyan nibak nyang gét deungon nyang jeuhet.
23 Ulôn ku baiát sidroe raja nyang saban lagée hamba Ulôn Nabi Daud, mangat jeuet keu tukang rabe awaknyan sidroe mantong, dan gobnyan jipeulara awaknyan.
24 Ulôn, TUHAN, jeuet keu Po teu Allah awaknyan, dan raja nyang lagée hamba Ulôn Nabi Daud nyan jeuet keu peunguasa awaknyan. Ulôn, TUHAN ka Lôn peugah haba.
25 Ulôn kupeugét peujanjian deungon awaknyan, nyang jamin keuamanan awaknyan. Ulôn ku use bandum beulatang buih nyang na bansaboh nanggroe, sampoe bubiri-bubiri Ulôn jeuet jitinggai deungon aman di padang-padang dan jiéh di dalam gle.
26 Ulôn Lôn bri beureukat ubak awaknyan dan Lôn bri idhin ubak awaknyan tinggai bak-bak binéh bukét Lôn nyang suci. Ubak awaknyan Ulôn peutron ujeuen meunyoe awaknyan peureulée keu ujeuen.
27 Bak-bak kayée jimuboh, ladang-ladang jipeuteubiet wasé, dan bandum ureuëng tinggai deungon aman bak tanoh jih keudroe. Meunyoe ranté nyang ikat umat Lôn ka Lôn peuputôh dan awaknyan ka Lôn peubeubaih nibak ureuëng-ureuëng nyang peunamiet awaknyan, dan jiteupeue kheueh lé awaknyan bahwa Ulôn kheueh TUHAN.
28 Awaknyan hana le jireupah lé bansa-bansa nyang hana jituri Ulôn, atawa jiteugöm lé beulatang buih. Awaknyan udeb deungon seujahteura, dan hana meusidroe ureuëng nyang peujeuet awaknyan teumakot lom.
29 Ulôn kupeusubô mandum ladang awaknyan sampoe ka hana le musém keunong deuk di nanggroe nyan. Awaknyan hana jihinale lé bansa-bansa laén.
30 Dan barô kheueh jiteupeue lé bandum ureuëng bahwa Israel nyan na kheueh umat Ulôn dan Ulôn nyang lindong awaknyan. Ulôn, TUHAN Nyang Mahamanyang ka Lôn peugah haba.
31 Beutôi that, gata kheueh kawan bubiri Lôn nyang Ulôn bri makheun. Gata na kheueh umat Ulôn, dan Ulôn kheueh Po teu Allah gata. Ulôn, TUHAN Nyang Mahamanyang ka Lôn peugah haba."