## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 25

1 Teungoh bansa Israel nyan tinggai di Pantôn Sitim, ureuëng agam awaknyan ka jipeuphon meumukah deungon ureuëng-ureuëng inong Moab nyang na tinggai disinan.
2 Ureuëng-ureuëng inong nyan jipakat awaknyan ubak teumpat-teumpat khanuri keureubeuen keu jijak bri horeumat ubak ilah awaknyan. Meunan cit di ureuëng-ureuëng Israel nyan meusajan cit jimakheun keureubeuen nyan dan ji seumah ilah ureuëng Moab.
3 Lé sabab ureuëng Israel nyan jiseumah Baal di Peor, TUHAN beungéh ubak awaknyan dan geupeugah ubak Nabi Musa,
4 "Gatajak drob kheueh laju banmandum bansa nyan dan gata jakpoh bu maté awaknyan dikeue rakyat ba sibagoe teulaksana peurintah Ulôn, mangat Ulôn hanale Lôn beungéh keu bansa nyan."
5 Óh lheuehnyan Nabi Musa geupeugah laju ubak hakém-hakém bansa Israel, "Gatanyoe maséng-maséng harôh tajak poh maté banmandum ureuëng didalam sukée gata nyang ka jiseumah Baal di Peor."
6 Bak watée Nabi Musa dan banmandum umat teungoh jimo ngon jimeuba-e dikeue Khimah TUHAN, awaknyan jingieng sidroe ureuëng Israel teungoh geuba sidroe ureuëng inong Midian jipeutamong u dalam khimah jihnyan.
7 Bak watée Pinehas, aneuëk Eleazar, cucoe Imeum Harun geukalon hai nyan, laju geubeudôh dan geutinggai laju ureuëng meu hudôm nyan. Laju geucok saboh kapak
8 laju geujak tiyéub ureuëng agam ngon ureuëng inong nyan u dalam khimah. Bandua droe ureuëng nyan laju geutob deungon kapak nyan teuma jipiôh kheueh bala nyang teungoh jiteuka deungon hebat that di Israel nyan.
9 Teuma bak watée nyan nyang maté ka na 24.000 droe.
10 TUHAN meufeureuman lom ubak Nabi Musa,
11 "Pinehas aneuëk Eleazar, cucoe Imeum Harun, deungon bit-bit dan hana jipiôh jibila keuhoreumatan Ulôn lamkawan ureuëng Israel, sampoe beungéh Ulôn nyan reuda dan Ulôn hana jadéh Ulôn peubinasa bansa nyan.
12 Lé nyan, tajak peugah kheueh ubak Pinehas bahwa Ulôn keuneuk peugot sapeue-sapeue ikat janji deungon jihnyan.
13 Jihnyan dan keuturonan jih ka Ulôn peuteutab sibagoe imeum keu siumu masa, sabab jihnyan deungon gigéh that ka jibila Ulôn, Po teu Allah jih, dan ka teuma jipeuna damé keu desya ureuëng Israel."
14 Nan ureuëng Israel nyang geupoh maté meusigoe ngon ureuëng inong nyan Zimri, aneuëk Salu, ulée kawöm saboh keuluwarga nibak sukée Simeon.
15 Ureuëng inong nyan nan jih Kozbi; jihnyan aneuëk Zur, sidroe ulée kawöm Midian.
16 TUHAN laju geubri peurintah nyoe ubak Nabi Musa,
17 "Gata jaklawan kheueh ureuëng Midian, dan gata peubinasa kheueh awaknyan
18 sabab buet nyang jeuhet nyang ka awaknyan reunca keue gata di Peor, dan kareuna Kozbi aneuëk sidroe ulée kawöm di Midian. Kozbi nyan ureuëng inong nyang maté keunong poh bak watée teujadi beuncana sabab peuristiwa di Peor."