## Keuluaran

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40

-Reset+

### Chapter 4

1 Dan Nabi Musa laju geujaweueb ubak TUHAN, "Teuma pakriban miseuji ureuëng-ureuëng Israel hana jipatéh ubak ulôn dan hana jipakoe peue-peue nyang ulôn peugah? Peue nyang harôh ulôn peugah meunyoe awaknyan jipeugah TUHAN hana geupeuleumah droe ubak ulôn?"
2 Feureuman TUHAN ubak Nabi Musa, "Peue nyan bak jaroe gata?" Jaweueb Nabi Musa, "Tungkat."
3 Feureuman TUHAN, "Cuba gata rhom tungkat nyan ateueh tanoh." Nabi Musa laju geu rhom tungkat bak jaroe geuhnyan ateueh tanoh, dan tungkat nyan laju meu-ubah jeuet keu uleue dan Nabi Musa laju geuplueng sabab geutakot keu uleue nyan.
4 TUHAN meufeureuman ubak Nabi Musa, "Peurab kheueh bak uleue nyan, dan mat kheueh laju bak ikue jih." Nabi Musa laju geupeurab sira geudrob uleue nyan dan watée nyan cit uleue nyan meu-ubah jeuet keu tungkat lom teuma lam jaroe Nabi Musa.
5 Feureuman TUHAN, "Peubuet kheueh lagée nyan mangat ureuëng-ureuëng Israel jipatéh bahwa Ulôn kheueh TUHAN, Allah indatu awaknyan, Allah Nabi Ibrahim, Allah Nabi Ishaq, dan Allah Nabi Yakub, ka Ulôn peuleumah droe ubak gata."
6 TUHAN meufeureuman lom ubak Nabi Musa, "Peutamong kheueh jaroe gata lam bajée gata keudroe." Nabi Musa laju geupeubuet lagée nyang geuyue lé TUHAN nyan, dan watée jaroe geuh nyan geutarek lom uluwa, laju jaroe nyan ka meu-ubah jeuet keu putéh muplak-plak sabab ka keunong peunyakét kulét nyang paleng parah.
7 Dan feureuman TUHAN, "Peutamong kheueh lom jaroe gata nyan lam bajée gata." Nabi Musa laju geupeubuet lagée nyang geuyue lé TUHAN nyan, dan watée jaroe geuhnyan geupeuteubiet, jaroe geuhnyan ka puléh sagée sot teuma.
8 Feureuman TUHAN, "Meunyoe awaknyan hana jitem patéh ubak gata, atawa hana yakén óh lheueh jingieng buet ajaéb nyang phon, dan buet ajaéb nyang nyoe teuma teupeujeuet awaknyan jipatéh.
9 Meunyoe awaknyan teutab cit hana jitem patéh ubak gata bahpi ka jingieng mandua boh buet nyang ajaéb nyoe, dan awaknyan teutab hana jipakoe tutoe haba gata, gatacok kheueh bacut ié Krueng Nil dan ié nyan gata roe kheueh ateueh tanoh. Ié nyan teuma meu-ubah jeuet keu darah."
10 Teuma Nabi Musa geupeugah, "Ya, TUHAN, ulôn bukon ureuëng nyang carông peugah haba, bah kheueh yoh masa ilée meunan cit bak masa jinoe, óh ka lheueh TUHAN neumeututoe ngon ulôn. Lidah ulôn ka brat, lôn meututoe ka meulét dan hana tajam le."
11 TUHAN meufeureuman ubak gobnyan, "Soe nyang bri babah ubak manusia? Soe nyang peujeuet manusia nyan kalu atawa punyueng jih klo? Soe nyang peujeuet manusia nyan teubleuet mata atawa buta? Bukon kheueh Ulôn, TUHAN?
12 Jinoenyoe jak kheueh, Ulôn teuma Lôn tulông gata tapeugah haba dan Lôn peurunoe gata peue nyang harôh gata peugah."
13 Dan Nabi Musa geujaweueb, "Ulôn lakée, bék kheueh ya, TUHAN, neu-utus ulôn, neuyue kheueh ureuëng laén."
14 Dan TUHAN meufeureuman ubak Nabi Musa deungon beungéh, "Bukon kheueh na syedara nyang nan jih Nabi Harun? Ulôn kuteupeue jihnyan carông jipeugah haba. Nyang sibeuna jih, Nabi Harun nyan mantong bak rot euh teungoh jijakkeunoe, dan jihnyan teuma galak that meunyoe ka meurumpok ngon gata.
15 Meututoe kheueh ngon jihnyan dan peugah kheueh ubak jihnyan peue nyang harôh jipeugah. Ulôn teuma Lôn tulông gata bandua dan teuma Lôn peurunoe gata bandua peue nyang harôh gata peugah dan gata peubuet.
16 Jihnyan harôh jimeututoe ateueh nan gata ngon rakyat. Jihnyan teuma jeuet keu tukang peugah haba gata dan gata jianggab lagée Po teu Allah nyang geupeugah peue nyang harôh geupeugah.
17 Ba kheueh sajan tungkat nyan, gata teuma gata peubuet buet-buet nyang ajaéb ngon tungkat nyan."
18 Óh ka lheueh nyan Nabi Musa laju geuwoe u rumoh Yitro, yah tuwan gobnyan, dan laju geupeugah ubak ayah tuwan geuh nyan, "Neubri kheueh idhin ubak ulôn hei ayah keu lôn gisa u nanggroe Meusé lôn keuneuk jakngieng banmandum syedara lôn peu kheueh awaknyan mantong udeb." Yitro laju geupeugah ubak Nabi Musa, "Jak kheueh ngon seulamat."
19 Yoh mantong Nabi Musa di tanoh Midian, TUHAN meufeureuman ubak gobnyan, "Jakgisa kheueh u nanggroe Meusé. Banmandum ureuëng nyang keuneuk poh maté gata ka habéh maté."
20 Dan Nabi Musa laju geupakat peurumoh geuh dan aneuëk-aneuëk gobnyan sira geupeu ek awaknyan ateueh keuleudée laju geujak meusajan awaknyan u nanggroe Meusé. Ateueh peurintah Allah, Nabi Musa geuba sajan tungkat gobnyan.
21 Feureuman TUHAN ubak Nabi Musa, "Ulôn ka Lôn bri kuasa ubak gata keu gata peuna buet-buet ajaéb. Dan meunyoe gata ka tagisa u nanggroe Meusé singoh, gata keureuja kheueh banmandum buet nyang ajaéb nyan dikeue raja Meusé. Teuma di Ulôn teutab Lôn peujeuet jihnyan ureuëng kreueh ulée, sampoe jihnyan teutab hán jibri bansa Ibrani nyan jitinggai nanggroe Meusé.
22 Dan gata peugah kheueh ubak raja nyan bahwa Ulôn, TUHAN, Lôn peugah lagée nyoe: 'Israel na kheueh aneuëk Ulôn nyang tuha,
23 dan gata ka Ulôn peurintah keu Lôn bri idhin aneuëk Ulôn nyan jijak mangat jihnyan hase jiseumah ngon jimeungabdi ubak Ulôn, teuma gata tatulak. Jinoenyoe Ulôn teuma Lôn poh maté aneuëk gata nyang tuha.' "
24 Bak saboh teumpat jipeudong khimah dalam watée meuneujak nyan, TUHAN laju geujak ubak Nabi Musa keuneuk geupeu maté Nabi Musa nyan.
25 Zipora, peurumoh gobnyan, laju geucok sineuk batée nyang tajam óh lheuehnyan laju jisie kulét aneuëk jih, óh lheuehnyan laju jipeutupéh bak gaki Nabi Musa. Geupeugah lé Zipora, "Droeneueh lakoe darah keu ulôn."
26 Hainyan geupeugah lagée nyan sabab na hubongan ngon upacara meusunat. Deungon na lagée nyan TUHAN ka hana jadéh geupeumaté Nabi Musa.
27 Feureuman TUHAN ubak Nabi Harun, "Gata jak kheueh laju u padang pasi keugata jak meurumpok ngon Nabi Musa." Nabi Harun laju geujak, dan laju meurumpok ngon adoe geuhnyan bak gunong suci, laju geucöm adoe geuhnyan.
28 Nabi Musa laju geupeugah ubak Nabi Harun banmandum nyang ka geufeureuman lé TUHAN ubak gobnyan watée gobnyan geuyue gisa lé TUHAN u nanggroe Meusé, dan meunan cit keuhai banmandum buet nyang ajaéb nyang harôh geupeubuet.
29 Óh lheuehnyan Nabi Musa ngon Nabi Harun laju geujak u nanggroe Meusé sira geupeusapat banmandum peumimpén-peumimpén Israel.
30 Nabi Harun laju geupeutrok ubak awaknyan peue-peue nyang ka geufeureuman lé TUHAN ubak Nabi Musa, dan Nabi Musa laju geupeubuet banmandum buet-buet nyang ajaéb dikeue awaknyan banmandum.
31 Ngon na lagée nyan, barô kheueh awaknyan jipatéh ubak Nabi Musa, dan watée awaknyan jideungoe bahwa TUHAN ka geupeurati bansa Israel dan ka geukalon peue-peue nyang ka jirasa deurita ateueh bansa nyan, awaknyan laju jisujut sira jiseumah.