## Zakharia

Chapter: 1 2 3 4 5 6 7 8 9 10 11 12 13 14

-Reset+

### Chapter 2

1 Nibak keumalon nyang seulanjut jih leumah ulôn ngieng sidroe ureuëng agam bak jaroe jihnyan jimat talo sineupat.
2 "Ho keuneuk jak?" lôn tanyong. "Keuneuk jak uko Yerusalem," jaweueb jih, "Ulôn keuneuk teupeue padub na panyang dan luwah banda nyan."
3 Óh lheueh nyan ulôn ngieng malaikat nyang ka lheueh geu mariet deungon ulôn nyan, geulangkah ukeue, dan sidroe lamkawan malaikat nyang laén laju geumeurumpok ngon gobnyan.
4 Malaikat nyang phon geupeugah ubak malaikat nyang keudua, "Neujak kheueh bubagaih ubak peumuda nyan, dan neukheun laju bak jihnyan bahwa Yerusalem peunoh ngon manusia dan beulatang peulara sampoe hana mungken le teupeugét beuton ban silingka nyan.
5 TUHAN ka geumeujanji bahwa Gobnyan keudroe nyang jeuet keu bintéh beuton apui nyang jikeulileng banda nyan keu teulindong Gobnyan tinggai disinan lam bandum kuasa dan keuagongan Gobnyan."
6 TUHAN meufeureuman ubak umat Gobnyan, "Ulôn ka Lôn peucrebre gata u meubagoe peunjuru. Teuma bak saát nyoe he ureuëng-ureuëng nyang teuböih, taplueng kheueh nibak Babel dan tawoe kheueh u Yerusalem.
8 Soe mantong nyang prang gata, saban cit ka jiprang boh até Lôn." Teuma TUHAN Nyang Mahakuasa geuyue bak ulôn keu lôn peusampoe peusan nyoe ubak bansa-bansa nyang ka jireubot umat Gobnyan,
9 "TUHAN keudroe geulawan gata! Dan gata jireupah lé beukaih namiet-namiet gata keudroe. Meunyoe hai nyan teujadi, gata tateupeue bahwa TUHAN Nyang Mahakuasa ka geuyue bak ulôn."
10 TUHAN meufeureuman, "Meuca-e kheueh deungon geumbira he peunduduek Yerusalem! Ulôn tinggai lamkawan gata!"
11 Bak masanyan jai that-that bansa jimeuhadab ubak TUHAN mangat jeuet keu umat Gobnyan. Gobnyan tinggai lamkawan gata, dan gata tateupeue bahwa TUHAN geukirém ulôn ubak gata.
12 Sigoe teuk bahwa Yehuda jeuet keu milék khusos TUHAN bak tanoh Gobnyan nyang suci, dan Yerusalem jeuet keu banda nyang paleng geusayang.
13 Tinggai kheueh gata banmandum dikeue TUHAN! Sabab Gobnyan ka geubeurangkat nibak teumpat Geuh tinggai di syeuruga.