## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 8

1 TUHAN meufeureuman, "Peumeusu laju tanda bahya! Musoh jijak prang nanggroe Ulôn lagée kleueng jiseumama! Umat Ulôn ka iengkeue peujanjian Lôn deungon awaknyan, dan jilawan ajaran-ajaran nyang Lôn peurunoe.
2 Bahpi awaknyan jipeugah Ulôn nyoe Allah awaknyan, dan jipeugah bahwa awaknyan na kheueh umat Lôn nyang jituri keu Ulôn,
3 teuma awaknyan hana jitem teurimong peue nyang gét. Lé sabab nyan awaknyan jipeucrok lé musoh-musoh jih keudroe.
4 Umat Ulôn jipiléh raja hana jitanyong ubak Ulôn leubeh dilée. Awaknyan jibaiát peumimpén hana jilakée situju Ulôn leubeh dilée. Awaknyan jicök méuh dan pirak atra jih keudroe laju jipeugét patong beurala nyang meuakibat jih keuhancoran nibak awaknyan keudroe.
5 Ulôn banci keu leumô méuh nyang jiseumah lé peunduduek Samaria. Ulôn beungéh lumpah na keu awaknyan. Sampoe ánpajan awaknyan jipeukutoe droe keudroe deungon jiseumah beurala?
6 Leumô méuh nyang jiseumah di Samaria nyan na kheueh peuneugét pande-pande méuh Israel! Nyan bukon Allah, dan harôh teupeuhanco!
7 Umat Ulôn jitabu angén teuma jihnyan harôh jipot badée! Ladang gandom awaknyan hán jitem kunéng, teuma hana teupeuhase teupông keu peunajoh. Teuma meunyoe ladang nyan jitem cit kunéng, teuma gandom jihnyan jipeuhabéh lé bansa-bansa laén.
8 Lagée beulangöng nyang beukah, meunan kheueh Israel hana le meuguna, dan ka jeuet keu bansa nyang biasa lagée bansa-bansa laén.
9 Lagée keuleudée kleuet nyang meulawan, meunan kheueh ureuëng-ureuëng Israel jiseutôt kheun até jih keudroe. Awaknyan jilakée bantu ubak Asyur, dan jibloe syedara ubak bansa-bansa laén.
10 Teuma lagée nyan Ulôn Lôn peusapat dan Lôn huköm awaknyan. Hana treb le awaknyan apoh apah sabab sakét hanapat peugah, meunyoe awaknyan jitindéeh lé raja Asyur.
11 Maken jai miseubah nyang jipeudong lé ureuëng Israel keu teusampôh desya, maken le teuma teumpat keu jipeubuet desya.
12 Ulôn teumuléh peulajaran lumpah le keu awaknyan, teuma bandum nyan awaknyan tulak sabab jianggab hana sangkot paot deungon awaknyan.
13 Awaknyan galak jipeuseumah keureubeuen keu Ulôn, dan jipajoh sie keureubeuen nyan, teuma di Ulôn, TUHAN, hana galak deungon keureubeuen-keureubeuen nyan. Saátnyoe Lôn peuingat desya awaknyan dan Lôn huköm awaknyan ngon sabab desya-desya nyan; Ulôn Lôn kirém lom awaknyan u nanggroe Meusé!
14 Ureuëng Israel jipeudong meuligoe-meuligoe, teuma awaknyan tuwoe ubak peuncebta jih keudroe. Ureuëng Yehuda jipeule banda-banda meukuta, teuma Ulôn Lôn peutron apui mangat teutot habéh bubena meuligoe dan banda-banda awaknyan."