## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 9

1 Bansa nyang udeb lam seupôt jikalon cahya nyang trang. Nyang tinggai lam bubayang maté jipeupungéh lé cahya trang.
2 TUHAN, neujok keu awaknyan sukacita nyang rayeuk, Droeneueh peujeuet awaknyan jikém ngon seumurak nyang meuhubo. Awaknyan galak that até sabab Droeneueh jroh, lagée ureuëng nyang meusukaria watée jipeusapat hase panen, atawa jibagi-bagi hase teucue.
3 Droeneueh ka tacok beuban jih nyang geuhon dan kayée geunulam bak bahô gobnyan. Droeneueh ka neupeutaloe bansa nyang jeuhet nyan nyang tindéeh umat droeneueh. Saban lagée jamén nyang kalheueh watée Droeneueh peutaloe tantra Midian.
4 Sipatu tantra nyang su jih grab grub dan bajée jih nyang meulabo ngon darah, teuma habéh jipajoh lé apui.
5 Sidroe aneuëk ka lahé keugeutanyoe; keugeutanyoe ka geujok sidroe aneuëk agam. Gobnyan teuma jeuet keupeumimpén geutanyoe. Gobnyan teuboh nan: "Peunaseuhat Bijaksana", "Allah Peukasa", "Bapak Keukai", "Raja Damé".
6 Gobnyan geumat peurintah sibagoe raja keuturonan Nabi Daud, keurajeuen gobnyan rayeuk lumpah na. Nanggroe gobnyan sabe damé seujahteura; peumeurintah gobnyan dasai jih nibak huköm dan keuadelan jinoe sampoe siumu masa. TUHAN Nyang Mahakuasa pasti geulaksana.
7 TUHAN ka geupeurhot huköman ateueh Israel.
8 Banmandum bansa Israel dan peunduduek Samaria teuma jiteupeue bahwa TUHAN kheueh nyang peubuet banmandum nyan. Jinoenyoe awaknyan sombong dan manyang até. Kheun awaknyan,
9 "Geudong-geudong nyang teupeuget nibak batée bata ka reuloh, teuma kamoe keuneuk peugét geudong-geudong barô nyang teupeuget nibak batée. Bak-bak ara ka teukoih, teuma kamoe gantoe ngon kayée ceumara Libanon nyang paleng gét."
10 TUHAN ka geupeugrak musoh awaknyan keu jilawan awaknyan.
11 Bansa Siria siblaih u timu dan bansa Filistin di barat jireubot Israel. Teuma TUHAN mantong beungéh dan teutab geuhuköm.
12 Bansa Israel gohlom cit meunyeusai bahpih ka geuhuköm lé TUHAN Nyang Mahakuasa; awaknyan gohlom cit meutobat ubak Gobnyan.
13 Lé sababnyan lam siuroe mantong TUHAN geuhuköm bubena peumimpén Israel dan rakyat jih. Gobnyan geuköih dan geuböih ulée ngon ikue jih.
14 Ulée jih na kheueh ureuëng patot-patot dan ureuëng nyang teuhoreumat, ikue jih na kheueh nabi-nabi nyang geupeurunoe gob deungon ajaran nyang sisat.
15 Bubena peumimpén rakyat nyan ka jipeusisat dan jipeucawoe rakyat.
16 Bansa nyan ka murtad dan beujat that dan mandum tutoe haba awaknyan jeuhet. Lé sababnyan lamkawan peumuda hana nyang geutuwoe lé TUHAN. Gobnyan hana geugaséh keu inong balée dan yatém ngon meuntui. Teuma TUHAN mantong beungéh dan teutab geuhuköm.
17 Jeuhet bansa nyan tutông lagée apui dan jihangöh bubena tamah nyang meuduro. Hu jih lagée gle uteun nyang tutông nyang meuhúb-húb dan meukeubok asab.
18 TUHAN Nyang Mahakuasa beungéh that-that, dan huköman gobnyan lagée apui nyang hu meuháb-háb dan bana nyan na kheueh kayée jih nyang geutot sampoe habéh. Hana meusidroe pih nyang jigaséh syedara jih.
19 Bansaboh nanggroe nyan manusia krôt ié muka dan jipajoh peue-peue mantong nyang jeuet jipajoh, teuma teutab hana meurasa troe. Dan jipajoh rakan-rakan jih keudroe!
20 Ureuëng Manasye dan ureuëng Efraim saleng jimuprang, dan laju meusajan-sajan jilawan Yehuda. Teuma TUHAN mantong beungéh dan teutab geuhuköm.