## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 5

1 Deungoe kheueh ca-e ulôn nyoe keuhai lampôh anggô rakan ulôn. Sahabat ulôn na lampôh anggô nibak sineuron bukét nyang subo.
2 Gobnyan keudroe nyang cangkoi tanoh jih dan nyang böh mandum batée-batée. Laju geupula anggô piléhan geupeudong teuma meunara ronda. Geukueh laju saboh uruek teumpat prah ié anggô gobnyan, laju gobnyan geupreh boh anggô nyan masak, teuma hase jih boh anggô nyang masam.
3 Teuma jinoenyoe rakan Ulôn nyan geupeugah, "Gata banmandum, peududuek Yerusalem dan Yehuda, peusidang kheueh lampôh anggô Lôn ngon Ulôn.
4 Peue lom nyang harôh Ulôn peubuet teuma gohlom Ulôn peubuet keu lampôh anggô Lôn nyan? Pakon boh masam nyang ji muboh, dan bukon boh nyang gét lagée nyang Ulôn harabkan?
5 Meunoe Lôn peubuet ateueh lampôh anggô Lôn nyan: Pageue nyang na sikeulileng lampôh nyan Ulôn lot, bintéh beuton nyang peupayong nyan Ulôn reuloh, laju Ulôn peubiyeu beulatang bueh jijak peuhanco dan jigilo-gilo.
6 Ulôn teuma Lôn peubiyeu jitimoh bak kayée kleut. Bak anggô nyang na disinan hana Ulôn gunteng, dan hana teuma Ulôn böh naleueng. Dan Ulôn kalon banmantong jiseubée lé seumak meuduro dan naleueng, meunan cit awan-awan Ulôn tam jipeutron ujeuen u ateueh nyan."
7 Sabab lampôh anggô TUHAN Nyang Mahakuasa na kheueh umat Israel, dan ureuëng-ureuëng Yehuda na kheueh bak anggô nyang geupula. Nibak awaknyan Gobnyan geumeuharab keuadelan, teuma nyang na na kheueh keulaleman. Gobnyan meuharab awaknyan jipeudong keubeunaran, teuma nyang na na kheueh jikliek jilakée keuadelan.
8 Cilaka kheueh gata nyang bloe rumoh-rumoh dan nyang seurobot ladang-ladang keu tatamoh atra milék gata! Hana treb le habéh kheueh teumpat keu ureuëng laén dan gata kheueh nyang na tinggai di nanggroe nyan.
9 Ulôn deungoe TUHAN Nyang Mahakuasa meusumpah, "Rumoh-rumoh nyang raya dan lagak-lagak nyoe banmandum Lôn peusöh nibak nyang keumiet rumoh nyan.
10 Hase bumoe gata Lôn peugagal, lampôh anggô nyang luwah na siploh heta teuma jipeuhase siploh arée ié anggô. Sireutoh arée bijéh teuma jipeuhase siploh arée gandom."
11 Cilaka kheueh gata! Phon beungoh sampoe án malam buet gata hana tapiôh tajieb ié kreueh dan sampoe mabök-mabök hana meuteuntée.
12 Nibak khanuri-khanuri nyang gata peuna na teudeungoe su keucapi, su gambus, rapa-i dan su suleng dan minuman anggô. Teuma gata hana tapakoe ubak karya TUHAN dan peue nyang geupeubuet lé Gobnyan.
13 Sabab nyan umat Ulôn nyang hana jiteupeue sapeue teuma teupeuron jijak lagée tawanan. Bubena peumimpén dan rakyat teuma maté sabab deuk dan grah.
14 Guha mawöt ka teuhah luwah-luwah keuneuk jiuét ureuëng-ureuëng meugah di Yerusalem meusajan deungon rakyat nyang ramé-ramé geupeuna khanuri.
15 Soe mantong ureuëng nyan geubri malée, dan nyang sombong geupeuhina.
16 Teuma TUHAN Nyang Mahakuasa geutunyok keubeusaran Gobnyan deungon cara geupeubuet peue nyang beuna. Gobnyan teuma geupeuleumah keusucian Geuhnyan deungon cara geupeusidang bansa Gobnyan.
17 Nibak banda nyang ka reuloh aneuëk-aneuëk kaméng dan domba jimeurot deungon naleueng sibagoe peunajoh jih nyang hana putôh.
18 Cilaka kheueh gata nyang meudesya hana putôh-putôh!
19 Kheun gata, "Bah kheueh TUHAN Allah kudus Israel bagaih meutindak! Bah kheueh Gobnyan geulaksana reuncana Geuhnyan, mangat geutanyoe deuh takalon dan ta teupeue."
20 Cilaka kheueh gata nyang taputa balek nyang jroh dan nyang jeuhet, nyang seupôt dan nyang trang, nyang phet dan nyang maméh!
21 Cilaka kheueh nyang neuanggab droe bijaksana dan carông!
22 Cilaka kheueh gata nyang hebat jieb ié anggô! Gata ceubeueh dan hebat meunyoe harôh neujampu ié kreueh!
23 Teuma mangat meuteumé péng sugok, gata tapeubeubaih ureuëng meusalah, dan gatatam ureuëng nyang hana meusalah mangat meuteumé keuadelan.
24 Gata ka tulak ajaran TUHAN Nyang Mahakuasa, dan tahina peumeurintah Po teu Allah kudus Israel. Sabab nyan, lagée jumpueng dan naleueng tho nyang habéh tutông jipajoh lé apui, meunan cit deungon ukeu-ukeu gata habéh brök, bungöng-bungöng gata habéh tho dan habéh jitampo lé angén.
25 TUHAN beungéh keu bansa Gobnyan. Gobnyan ka siab keuneuk geuhuköm awaknyan. Gunong-gunong teuma meuguncang; manyét-manyét meutabu beba lagée bröh nibak rot raya. Teuma TUHAN mantong geubeungéh dan teutab geuhuköm.
26 TUHAN geuhôi bansa nyang jiôh dan awaknyan teuma teuka deungon bagaih!
27 Awaknyan sabe siab jak lam prang dan hana jiteupeue keu hék. Awaknyan hántom na ji-éh atawa teungéut mata.
28 Aneuk panah gobnyan tajam dan busur gobnyan ka siab keu geutimbak. Gukée guda gobnyan kreueh lagée kreueh batée meu apui, dan ruda geuritan gobnyan meuputa lagée angén badée puteng beuliong.
29 Bubena peureute tantra gobnyan jitaúm lagée su singa nyang banmantong si ruengköm mangsa, laju jipeuplueng, dan hana soe nyang hase jipeuleuh nyan.
30 Bak uroe nyan bansaboh nanggroe Israel teudeungoe su dumpék meuhadu ngaza di mideuen prang lagée su deru di laôt raya. Ngieng kheueh, bansaboh nanggroe nyan seupôt dan peunoh keuseusakan. Trang ka jeuet keu seupôt buta.