## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 14

1 Simalam suntok umat Israel jikliek-kliek sira jimo.
2 Awaknyan jimeukrôb-krôb ubak Nabi Musa dan Nabi Harun sira jipeugah, "Leubeh gét geutanyoe maté di nanggroe Meusé atawa di teungoh padang pasi nyoe! Bah kheueh geutanyoe maté mantong!
3 Keupeue TUHAN geuba geutanyoe u nanggroe nyan? Euntrék geutanyoe maté bak tajak muprang dan ureuëng-ureuëng binoe meunan cit deungon aneuëk-aneuëk geutanyoe jidrob ngon jiteuen sibagoe ureuëng nyang teutawan. Bukon kheueh leubeh gét geutanyoe tawoe mantong u nanggroe Meusé!"
4 Laju awaknyan jimariet sabe keudroe-droe, "Bah kheueh tapiléh sidroe peumimpén dan tawoe lom u nanggroe Meusé."
5 Nabi Musa ngon Nabi Harun laju geusujut dikeue ureuëng ramé nyan.
6 Yosua aneuëk Nun dan Kaleb aneuëk Yefune, dua droe lamkawan tukang meuluem nyan, laju jipriek peukayan jihnyan sibagoe meuduka cita.
7 Awaknyan jipeugah ubak banmandum rakyat nyan, "Nanggroe nyang kamoe jak seulidék nyan luwa biasa gét jih.
8 Meunyoe TUHAN geubri ubak geutanyoe, Gobnyan teuma geuba geutanyoe keunan dan geubri teuma ubak geutanyoe tanoh nyang kaya dan suboe nyan keu geutanyoe.
9 Bék kheueh gata lawan TUHAN, dan bék kheueh teuma gata takot ubak ureuëng-ureuëng nyang tinggai di nanggroe nyan, sabab deungon mudah geutanyoe ta peutaloe awaknyan. Nyang lindong awaknyan ka jitinggai awaknyan, dan TUHAN na deungon geutanyoe. Lé nyan, bék kheueh teumakot."
10 Banmandum rakyat ji ancam keuneuk rhom jihnyan deungon aneuk batée sampoe án maté. Teuma siat nyan cit teuma awaknyan jikalon cahya TUHAN nyang meuble-ble teuka di ateueh Khimah Geuhnyan.
11 TUHAN meufeureuman lom ubak Nabi Musa, "Padub na treb teuk ureuëng-ureuëngnyoe jilawan Ulôn? Trok án pajan awaknyan hana jitem meuiman ubak Ulôn, bah kheueh Ulôn kalé that Ulôn peubuet buet nyang ajaéb lamkawan awaknyan?
12 Ulôn teuma kupeubinasa awaknyan deungon Lôn peutreun bala peunyakét nyang hase ji minah-minah. Teuma gata Ulôn peujeuet keu sidroe ayah nibak saboh bansa leubeh rayeuk dan leubeh teuga nibak awaknyan!"
13 Laju Nabi Musa geupeugah lom ubak TUHAN, "Ya, TUHAN, enteuk ureuëng Meusé jideungoe hai nyan! Padahai deungon kuasa Droeneueh TUHAN ka neupeuteubiet kamoe lam nanggroe nyan,
14 dan awaknyan teuma jipeugah ubak ureuëng-ureuëng di nanggroe nyoe, nyang ka jideungoe bahwa Droeneueh ya, TUHAN, nasabe neupeungon kamoe. Meunan cit awaknyan ka jideungoe bahwa Droeneueh neupeuleumah droe ubak kamoe bak watée Droeneueh neujak dikeue kamoe lam taméh awan nibak watée uroe, dan lam taméh apui nibak watée malam.
15 Meunyoe Droeneueh neupoh maté banmandum umat Droeneueh nyoe, teuma bansa-bansa nyang ka lheueh jideungoe keuhai nan Droeneueh nyang meusyeuhu nyoe laju jipeugah bahwa
16 Droeneueh neupoh maté umat Droeneueh dipadang pasi sabab Droeneueh hana meuhase neuba awaknyan jijak u nanggroe nyang ka Droeneueh peujanji nyan.
17 Sabab nyan, TUHAN, ulôn lakée, neutunyok kheueh keukuasaan Droeneueh ubak kamoe dan peubuet kheueh peue nyang ka TUHAN peujanjinyan keu kamoe. Droeneueh ka neupeugah,
18 'Ulôn, TUHAN, hana bagaih beungéh. Ulôn kutunyok geunaséh Ulôn dan seutia Ulôn deungon meulimpah-limpah. Ulôn kupeu amphon ureuëng nyang meudesya dan jilawan Ulôn. Bahpi meunan, keusalahan ureuëng tuha teuma Ulôn balaih ubak aneuëk-aneuëk dan cucoe-cucoe jih, trok ubak keuturonan nyang keulhée dan nyang keu peuet.'
19 Jinoenyoe, ya, TUHAN, sabab raya that geunaséh Droeneueh dan Droeneueh seutia ubak janji Droeneueh, ulôn meulakée deungon meuharab that-that, neupeu amphon kheueh desya ureuëng-ureuëng nyoe lagée Droeneueh ka neupeu amphon awaknyan yoh phon awaknyan jitinggai tanoh Meusé."
20 Geujaweueb lé TUHAN, "Get kheueh, Ulôn teuma kupeu amphon awaknyan lagée nyang gata lakée nyan.
21 Teuma Ulôn meujanji deumi droe Ulôn dan deumi Ulôn nyang udeb dan meukuasa di ateueh bumoe nyoe,
22 bahwa nibak ureuëng-ureuëng nyoe hana meusidroe pi nyang mantong udeb keu jitamong u dalam nanggroe nyang ka Ulôn peujanji ubak indatu awaknyan. Sabab awaknyan hana jitem taát ubak Ulôn, dan hana putôh-putôh jicuba Ulôn. Padahai awaknyan ka jikalon cahya nyang meuble-ble, dan buet-buet nyang ajaéb nyang Ulôn peubuet di tanoh Meusé dan dipadang pasi.
23 Hanjeuet! Awaknyan hana teuma jitamong u dalam nanggroe nyan. Lamkawan awaknyan nyang jilawan Ulôn, hana meusidroe pi nyang teuma jigilo nanggroe nyan.
24 Teuma hana lagéenyan keu hamba Ulôn si Kaleb. Jihnyan teutab seutia ubak Ulôn. Sabab nyan Ulôn teuma Lôn ba jihnyan u nanggroe nyang ka jitamong nyan. Jinoenyoe ureuëng Amalek dan ureuëng Kanaan tinggai di ateueh dataran nyan. Teuma daerahnyan jeuet keu daerah milék keuturonan si Kaleb, hamba Ulôn nyan. Singoh beungoh gata harôh tagisa dan gatajak laju u padang pasi u daerah Lhok Akaba."
26 TUHAN meufeureuman lom ubak Nabi Musa dan Nabi Harun,
27 "Sampoe án pajan ureuëng-ureuëng jeuhet nyan jimeu krôb-krôb ubak Ulôn? Banmandum apoh apah awaknyan ka Ulôn deungoe.
28 Gata harôh tajaweueb awaknyan lagéenyoe: TUHAN geupeugah, 'Ulôn meusumpah bahwa deumi Ulôn nyang udeb bahwa gata teuma Ulôn peusaneut lagée nyang gata peugah dikeue Ulôn. Ulôn TUHAN, ka Ulôn peugah haba.
29 Gata ka meukrôb-krôb ateueh Ulôn. Sabab nyan gata teuma maté, dan manyét-manyét gata teuma meusipreuk bansaboh padang pasi nyoe.
30 Seulaén Kaleb dan Yosua, hana meusidroe pi lamkawan gata nyang meu-umu dua ploh thon u ateueh nyang hase teuma jitamong u nanggroe nyang Lôn peujanji nyan.
31 Gata ka tapeugah bahwa aneuëk-aneuëk miet teuma jiteun. Teuma awaknyan kheueh nyang teuma Ulôn ba u nanggroe nyang gata tulak nyan, dan nanggroe nyan teuma jeuet keu tanoh ié awaknyan.
32 Teuma di gata maté lam padang pasi nyoe.
33 Peuet ploh thon treb jih aneuëk-aneuëk gata jimeuwot-wot lam padang pasi. Sabab lé gata hana seutia, aneuëk-aneuëk gatanyan teuma meudeurita, sampoe ureuëng nyang keuneulheuh lamkawan gata ka meuninggai donya.
34 Gata teuma tatanggong akibat-akibat lé desya gata peuet ploh thon treb jih; sithon teuitong siuroe nibak tieb-tieb peuet ploh uroe nyang gata peuguna keu gata seulidék tanoh nyan. Gata teuma tateupeue pakriban rasa jih meunyoe Ulôn kulawan gata!
35 Ulôn meusumpah bahwa Ulôn teuma kupeubuet hainyan ateueh gata, ureuëng-ureuëng jeuhet nyang sipakat keujilawan Ulôn. Lam padang pasi nyoe gata banmandum teuma maté. Ulôn, TUHAN, ka Lôn peugah haba.' "
36 Ureuëng-ureuëng nyang ka geu-utus lé Nabi Musa keujijak seulidék tanoh nyan, jiwoe lom sira jiba laporan nyang hana beutôi keuhai nanggroe nyan, dan lé sababnyan ureuëng Israel meukrôb-krôb ubak TUHAN. Lé sababnyan TUHAN geuhuköm awaknyan akhé jih awaknyan maté banmandum lé sabab keunong peunyakét.
38 Nibak bandua blaih droe tukang muluem nyan teuma Yosua ngon Kaleb nyang mantong udeb.
39 Óh ka lheueh Nabi Musa geupeusampoe feureuman TUHAN ubak bansa Israel, bansanyan laju meuduka cita deungon peudeh that.
40 Óh singoh nyan watée seuboh buta, meukeumah-keumah kheueh awaknyan keuneuk jijak ék ateueh pucak gunong. Kheun awaknyan, "Keubiet kamoe ka meudesya. Teuma jinoenyoe kamoe ka siab keuneukjak ubak teumpat nyang geutunyok lé TUHAN."
41 Teuma Nabi Musa geupeugah, "Pakon gata jinoenyoe keuneuk taliengkeu peurintah TUHAN? Gata hana meuhase!
42 Bék gatajak, gata teuma jipeutaloe lé musoh-musoh gata sabab TUHAN hana meusajan gata.
43 Bak watée gata meuhadab ngon ureuëng Amalek dan ureuëng Kanaan nyan, gata teuma maté lam prang nyan. TUHAN hana meusajan gata sabab gata hana taát ubak Gobnyan."
44 Teuma lé ureuëng-ureuëng Israel nyan teutab neukat cit jikeuneuk ék ateueh pucak gunong nyan, bahpi Nabi Musa dan Peuto Peujanjian hana jitinggai khimah-khimah nyan.
45 Teuma lé ureuëng Amalek dan ureuëng Kanaan nyang na tinggai disinan laju jiprang dan jipeutaloe banmandum ureuëng-ureuëng Israel dan jipeucrok awaknyan sampoe trok u Horma.