## Ester

Chapter: 1 2 3 4 5 6 7 8 9 10

-Reset+

### Chapter 5

1 Bak uroe nyang keulhée puasa gobnyan, Ester laju geungui peukayan ratu, dan geujak laju uleuen meuligoe dan geudong laju dikeue seuramoe. Dan raja teungoh geuduek di ateueh tahta nyang meuhadab ubak pintoe nyan.
2 Óh watée geungieng ratu teungoh geudong diluwa, gobnyan teuka inséueh didalam até laju geusunyung tungkat méuh gobnyan ubak ratu. Dan geulangkah laju ukeue Ratu Ester sira geucukéh ujong tungkat méuh nyan.
3 Óh lheuehnyan geutanyong lé raja ubak sang ratu, "Peue na haba, hai Putroe ulôn? Peue nyang gata lakée? Peugah kheueh laju! Bahpi nyang gata lakée siteungoh nibak keurajeuen ulôn, atranyan ulôn jok keu gata."
4 Geujaweueb lé Ester, "Meunyoe teungku Amphon neutem, bah kheueh nibak malam nyoe Teungku Amphon dan Haman neujak ubak khanuri nyang ulôn peuna keu Teungku Amphon."
5 Raja geuyue ubak Haman beureujang jiteuka, mangat awaknyan meuteumé meusajan-sajan geujak pajoh khanuri Ester. Dan jijak kheueh awaknyan ubak teumpat khanuri nyang teungoh geulaksana lé Ester nyan.
6 Watée teungoh jieb ié anggô, raja geutanyong ubak ratu, "Jinoenyoe neupeugah kheueh laju peue nyang gata lakée. Peue nyang gata meuheuet ulôn bri, bahpi siteungoh nibak keurajeuen ulôn nyoe!"
7 Geujaweueb lé Ester,
8 "Meunyoe Teungku Amphon neujok peue nyang ulôn lakée nyoe, bah kheueh Teungku Amphon dan Haman neuteuka lom nibak khanuri nyang teuma ulôn peuna nibak malam singoh, eunteuk nibak khanuri nyan ulôn peugah peue nyang ulôn meuheuet nibak Teungku Amphon."
9 Haman jiwoe di rumoh Ratu Ester nyang banseuleusoe geupajoh khanuri deungon até nyang galak lagoena. Teuma óh trok nibak babah pintoe meuligoe leumah geungieng Mordekhai nyang hana geubeudôh nibak teumpat duek geuh geubri horeumat ubak gobnyan, lé sababnyan Haman beungéh that-that watée jikalon nyan.
10 Teuma teutab jipeuteuen droe dan jiwoe laju u rumoh. Óh ka trok gobnyan u rumoh geuyue laju rakan-rakan gobnyan dan geulakée Zeres, peurumoh gobnyan, mangat jitem duek-duek deungon awaknyan.
11 Dan nibak duek-duek nyan lé Haman laju jicok keuseumpatan keu jipeusombong droe dikeue awaknyan dan laju jipeuna beurakah ngon haba nyang manyang dikeue awaknyan, bah kheueh nyan keuhai keukayaan droe gobnyan, aneuëk-aneuëk agam jih nyang le, meunan cit deungon keududuekan peunteng nyang ka jiteurimong nibak raja, deungon pangkat jihnyan nyang jiôh leubeh manyang nibak peugawée-peugawée nyang laén.
12 Jipeugah lom lagée nyoe, "Bahpi Ratu Ester nyang geu undang nibak khanuri gobnyan na kheueh ulôn dan raja keu khanuri nyang geupeukhusos keu kamoe, dan malam singoh kamoe geutawök lom.
13 Teuma banmandum nyan hana peureulée keu ulôn, simantong deuh ulôn kalon Mordekhai, ureuëng Yahudi nyan, jiduek di babah pintoe meuligoe."
14 Ban jideungoe nyan peurumoh dan banmandum rakan-rakan gobnyan laju jipeugah lagée nyoe, "Neuyue mantong peugét taméh teumpat meugantung nyang manyang jih dua ploh dua metée. Dan óh singoh beungoh, bansuboh that-that neulakée kheueh idhin ubak raja mangat jeuet tagantung Mordekhai nibak taméh nyan. Deungon na lagée nyan droeneueh ka hase neujak ubak teumpat khanuri nyan deungon até nyang peunoh geumbira." Usui nyan jroh lagoena meunurot pikeran Haman, sabab nyan gobnyan laju geuyue ureuëng laén jijak peugot taméh gantungan nyan.