## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 22

1 Nyoe kheueh peusan keuhai Pantôn Keumalon: Hei, peunduduek Yerusalem, pakon gata banmandum ta-ék u ateueh bubông rumoh?
2 Hana patot banmandum banda meupesta dan meusurak geumbira. Sabab peujuang-peujuang gata nyang maté lam prang nyoe kon maté sabab jimuprang.
3 Bandum panglima gata jipeuplueng droe dan jiteun sigohlom awaknyan hase jitimbak aneuk panah. Meunan cit bandum ureuëng gata nyang beuhe dan tungang meuteumé cit jiteun bahpi ka jiplueng jiôh.
4 Bék tapako keu ulôn; bah kheueh ulôn nyang peuba-e ureuëng-ureuëng nibak bansa lôn nyang ka maté. Bék cuba-cuba tapeuiem ngon tapeumangat até lôn.
5 Beutôi, TUHAN Nyang Mahamanyang dan Mahakuasa ka geupeuteutab uroe nyoe sibagoe uroe karu, teukeujot dan huru hara di Pantôn Keumalon. Bintéh-bintéh beuton banda ka habéh jipeuhanco. Dumpék su ureuëng lakée tulông meudeungong di ateueh-ateueh bukét.
6 Ureuëng Siria jiteuka deungon guda dan geuritan prang, ureuëng Elam meusinjata busur dan aneuk panah, seudangkan ureuëng Kir jipeusiab laju peurisée jihnyan.
7 Pantôn-pantôn nyang gumbô dan subo di Yehuda ka peunoh deungon geuritan prang. Pasokan meuguda ka siab di pintoe-pintoe geureubang Yerusalem.
8 Mandum peutahanan Yehuda reuloh. Bak masanyan, gata tapeureksa alat-lat prang di gudang sinjata.
9 Gata le that tateumé ngieng reutak-reutak di timbok banda Yerusalem nyang peureulée teupeugöt. Gata tapeureksa mandum rumoh-rumoh nyang na di Yerusalem, tareulöh napadub boh lamkawan nyan dan tacok batée jihnyan keu tapeugöt keu bintéh-bintéh beuton banda. Keu gata peusapat ié,
11 gata laju tapeugot kulam lam banda dan tatampong ié nibak kulam awai. Teuma gata hana tapeurati Po teu Allah nyang ka treb that geureuncana banmandum nyan, dan nyang teupeusabab nyan teujadi.
12 Bak watée nyan TUHAN Nyang Mahamanyang dan Mahakuasa geuyue ubak gata tamo ngon tameuba-e, tacuko ôk ateueh ulée dan gata sok ija krông.
13 Teuma sikeubit jih, gata meuseunang-seunang dan meupesta. Gata neusie leumô dan bubiri, gata makheun uengkot sie dan tajieb ié anggô sira gata tawök, "Jak geutanyoe ta makheun dan ta jieb ié, sabab singoh geutanyoe ka maté!"
14 TUHAN Nyang Mahamanyang dan Mahakuasa geupeugah droe ubak ulôn sira geukheun, "Keubit, keujeuhetan awaknyan hana teuma Ulôn peuamphon sampoe awaknyan maté. Ulôn, TUHAN, ka Lôn peugah haba."
15 TUHAN Nyang Mahamanyang dan Mahakuasa geuyue ubak ulôn mangat lôn jak meurumpok ngon Sebna, nyang jeuet keu ulée rumoh tangga meuligoe, mangat lôn peugah ubak gobnyan peusan TUHAN nyoe,
16 "Gata pike gatanyoe soe? Peue hak gata sampoe gata jakpheuet keudroe jrat gata di bukét batée?
17 Awaih, Ulôn kutiek gata sampoe jiôh. Gata Lôn teugöm dan Lôn gulong-gulong laju Lôn guleng lagée boh ban u nanggroe nyang raya. Disideh gata maté bak binéh geuritan-geuritan keubanggaan gata. Gata ka tapeukuto nan keuluwarga teungku amphon gata.
19 Sabab nyan gata Lôn peucat nibak jabatan gata dan Lôn peutron pangkat gata nyang manyang.
20 Bak watée nyan Ulôn tawök hamba Ulôn Elyakim bin Hilkia.
21 Peukayan meupangkat dan talo keuieng gata Lôn peungui keu gobnyan. Peue mantong keukuasaan gata teuma ulôn jok ubak gobnyan. Gobnyan jeuet keu bapak keu peunduduek Yerusalem dan Yehuda.
22 Gobnyan meukuasa peunoh dimiyueb raja keuturonan Nabi Daud. Gobnyan geumat gunci keurajeuen. Meunyoe gobnyan nyang peuhah, hana ureuëng nyang hase jitôb, dan meunyoe gobnyan nyang tôb, hana teuma ureuëng nyang hase jipeuhah.
23 Gobnyan Ulôn bri keududuekan nyang kong lagée pasak nyang meukeumat kong that nibak bintéh beuton. Mandum keuluwarga gobnyan jihoreumat sabab lé gobnyan.
24 Teuma kawöm keurabat dan tanggongan jih nyan jeuet keubeuban bagi gobnyan. Syedara jihnyan jipeusadeue droe ubak gobnyan, lagée kanot dan beulangong meugantung-gantung nibak pasak.
25 Meunyoe nyan teujadi, laju pasak nyang teuglong deungon kong that teuma lheueh dan rhot. Dan nyan kheueh keuneulheuh kawöm keuluwarga dan mandum ureuëng nyang jipeusadeue droe ubak gobnyan. Ulôn, TUHAN, ka Lôn peugah haba."