## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 1

1 Nibak khimah Gobnyan, TUHAN geutawök Nabi Musa dan geubri ubak geuhnyan banmandum peuratoran
2 nyang harôh jitaát lé ureuëng Israel. Meunyoe sidroe-droe ureuëng jipeuseumah keureubeuen nyang teutot ubak TUHAN, ureuëng nyan jeuet jipeuseumah leumô, bubiri atawa kaméng jih.
3 Meunyoe nyang jipeuseumah saboh leumô, beulatang nyan harôh nyang agam dan hana meucupa, leumô nyan harôh jiba ubak babah pintoe Khimah TUHAN, mangat TUHAN geuteurimong atra ureuëng nyan.
4 Dan jihnyan harôh jipeuduek jaroe jih ateueh ulée beulatang nyan, deungon nyan peuseumahan ureuëng nyan teuma geuteurimong lé TUHAN keuteupeu amphon desya.
5 Óh lheueh nyan leumô nyan harôh teusie dikeue pintoe Khimah. Darah beulatang nyan harôh jipeuseumah lé imeum-imeum keuturonan Nabi Harun ubak TUHAN, laju jireutek ban peuet boh sagoe miseubah nyang na dikeue pintoe khimah.
6 Óh lheueh nyan lé ureuëng nyan harôh jipuliek kulét jih dan jikoh-koh beulatang nyan.
7 Imeum-imeum harôh jipeukab apui u ateueh miseubah laju jiatoe kayée apui u ateueh nyan.
8 Sie-sie keureubeuen nyang ka lheueh teukoh-koh nyan, meunan cit deungon ulée dan gapah jih, mandum nyan harôh awaknyan keubah u ateueh apui hu.
9 Óh lheueh nyan lé ureuëng nyan harôh ji rhah asoe pruet dan pha leumô nyan, dan imeum nyang meutugaih disinan harôh geutot banmandum nyan. Bée keureubeuen nyang teutot nyan keubit that galak até TUHAN.
10 Meunyoe nyang jipeuseumah saboh bubiri atawa kaméng, beulatang nyan harôh nyang agam dan hana meucupa.
11 Ureuëng nyan harôh jisie beulatang nyan disiblaih utara miseubah, laju lé Imeum-imeum harôh jireutek darah beulatang nyan ateueh ban peuet boh sagoe miseubah.
12 Óh ka lheueh beulatang nyan teusie-sie, mandum sie nyan, meunan cit deungon ulée dan gapah jih, harôh jikeubah lé imeum u ateueh apui nibak miseubah nyan.
13 Lé ureuëng nyan laju jirhah asoe pruet dan pha beulatang nyan. Óh lheueh nyan lé imeum harôh jipeuseumah mandum nyan ubak TUHAN, dan laju jitot u ateueh miseubah. Bée keureubeuen nyang teutot nyan lumpah that galak até TUHAN.
14 Meunyoe nyang jipeuseumah saboh cicém, cicém nyan harôh leuek putéh atawa cicém mirah pati nyang mantong muda.
15 Imeum harôh geuba cicém nyan ubak miseubah, laju geuwiet takue jih dan geutot ulée jih u ateueh miseubah nyan. Darah cicém nyan harôh jipicet uluwa nibak sampeng miseubah.
16 Beue jih meunan cit mandum asoe jih harôh teupeuteubit, laju teujak tiek siblah u timu miseubah bak teumpat abée.
17 Óh lheueh nyan cicém nyan harôh teulheueb bak uram sayeueb jih, sayeueb nyan hán jeuet putôh. Dan cicém nyan harôh teutot ateueh miseubah. Bée keureubeuen nyang teutot nyan lumpah that galak até TUHAN.