## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 5

1 Keu teupimpén kor. Deungon alat peumeuén suleng. Zabur Nabi Daud.
2 Ya TUHAN, neudeungoe kheueh tutoe haba ulôn, neupeurati kheueh apoh apah ulôn.
3 Neudeungoe kheueh meulakée ulôn dan tulông kheueh ulôn, ya Raja ulôn dan Allah ulôn.
4 Sabab ubak Droeneueh kheueh ulôn meudoá, ya TUHAN, neudeungoe meulakée ulôn watée beungoh uroe. Ban beungoh ka ulôn ba peuseumahan ulôn dan ulôn preh TUHAN neujaweueb ulôn, ya TUHAN lôn.
5 Droeneueh kheueh ya Allah nyang hana galak ubak keujeuhetan; ureuëng jeuhet hana jeuet jimeurumpok ngon Droeneueh.
6 Droeneueh hana galak neungieng ureuëng nyang cungkak, Droeneueh banci keu ureuëng nyang peubuet jeuhet.
7 TUHAN peuhabéh dumna ureuëng nyang galak jipeugah haba nyang sulet, ureuëng nyang seumeungeut dan ureuëng nyang buet jih tukang poh maté ureuëng laén TUHAN pandang miyueb.
8 Teuma sabab lé gaséh TUHAN nyang rayeuk, ulôn hase lôn tamong u dalam Baét Droeneueh. Ulôn sujut u arah Baét Droeneueh nyang suci, dan ulôn seumah Droeneueh deungon khidmat.
9 Ya TUHAN, lumpah that le musoh ulôn! Neubimbéng kheueh ulôn mangat jeuet lôn peubuet keuheundak Droeneueh, dan neutunyok kheueh rot Droeneueh nyang harôh ulôn jak.
10 Sabab tutoe haba musoh ulôn hana jeuet teupeucaya; lam até awaknyan ka peunoh deungon reuncana jeuhet. Tutoe haba awaknyan maméh bantumpo lom lumpah maméh, teuma lam baten awaknyan ka peunoh deungon nyang brôk.
11 Huköm kheueh awaknyan, ya Allah, bah kheueh awaknyan binasa sabab reuncana droejih keudroe. Neu use kheueh awaknyan sabab desya jih nyang ka lumpah le, sabab awaknyan ka jibeurontak ubak Droeneueh.
12 Seumoga banmandum ureuëng nyang jimeulindong ubak Droeneueh meugeumbira dan meusuka ria siumu masa. Neulindong kheueh ya TUHAN ureuëng-ureuëng nyang jicinta Droeneueh, mangat awaknyan meusuka cita sabab Droeneueh.
13 Sabab TUHAN neubri beureukat keu ureuëng nyang seutia ubak Droeneueh, Droeneueh neulindong awaknyan deungon gaséh Droeneueh.