## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 11

1 TUHAN meufeureuman ubak ulôn,
2 "Gata simak kheueh syarat-syarat peujanjian nyang Ulôn peugét deungon umat Lôn. Neubri tée kheueh ubak ureuëng Yehuda dan peunduduek Yerusalem
3 bahwa Ulôn, TUHAN Po teu Allah Israel, Lôn kutok soe mantong ureuëng nyang hana jitem taát ubak syarat-syarat peujanjian Lôn nyan.
4 Janji nyan ka Ulôn peuna deungon indatu awaknyan bak watée awaknyan Ulôn ba peuteubiet di nanggroe Meusé, nanggroe nyang lagée nuraka nibak awaknyan. Ulôn yue awaknyan mangat taát ubak Ulôn dan jipeubuet peue mantong nyang ka Ulôn peurintah. Jinoenyoe ka cit Ulôn peugah ubak ureuëng Yehuda dan ubak peunduduek Yerusalem bahwa meunyoe awaknyan taát ubak Ulôn, awaknyan jeuet keu umat Lôn dan Ulôn jeuet keu Allah awaknyan.
5 Meunyoe awaknyan jipeubuet banmandum nyan, Ulôn Lôn peuteupat janji Lôn ubak indatu awaknyan bahwa nanggroe nyang subô dan makmu, nyang bak saát nyoe awaknyan duek nyan, Ulôn jok keu awaknyan." Ulôn jaweueb, "Gét, TUHAN."
6 Laju TUHAN meufeureuman ubak ulôn, "Tajak kheueh u banda-banda nyang na di Yehuda, dan ubak rot-rot nyang na di Yerusalem. Peutrok kheueh peusan Lôn nyoe ubak ureuëng-ureuëng nyang na disinan. Tayue bak awaknyan jipeurati dan jitaát ubak syarat-syarat peujanjian Lôn.
7 Bak watée Ulôn kuba indatu awaknyan peuteubiet lam nanggroe Meusé, deungon teugaih Ulôn peuingat ubak awaknyan mangat jitaát ubak Ulôn. Sampoe nibak uroenyoe pih Ulôn teutab Lôn peuingat umat Lôn keuhai nyang nyan,
8 dan ulôn yue awaknyan jitaát ubak peujanjian Lôn nyan, teuma awaknyan teutab hánjitem deungoe dan hán jitem taát. Dan awaknyan teutab kreueh ulée dan jeuhet lagée uroe jeh. Sabab nyan peue mantong huköman nyang na teutuléh lam peujanjian nyan ka Ulôn peu rhot u ateueh awaknyan."
9 Óh lheueh nyan TUHAN meufeureuman lom ubak ulôn, "Ureuëng Yehuda dan peunduduek Yerusalem ka jimupakat keu jilawan Ulôn.
10 Awaknyan ka jipeubuet desya nyang ka jipeubuet lé indatu awaknyan nyang hana jitem taát ubak Ulôn, awaknyan jiseumah ilah-ilah nyang laén dan hán jitem turot peue nyang Ulôn peurintah. Bah kheueh nyan Israel meunan cit deungon Yehuda ka ji iengkeue ubak peujanjian nyang ka Lôn peugét deungon indatu awaknyan.
11 Lé sababnyan, Ulôn, TUHAN, Ulôn peuingat bahwa Lôn peutron beuncana u ateueh awaknyan dan awaknyan hana hase jipeusiblah droe. Meunyoe awaknyan jiteumawök jilakée tulông ubak Ulôn, hainyan hana Lôn deungoe.
12 Laju lé ureuëng Yehuda dan peunduduek Yerusalem jijak lakée tulông ubak ilah-ilah nyang laén nyang awaknyan pujoe deungon cara jipeuseumah keureubeuen. Ilah-ilah nyan hana cit hase jipeuseulamat awaknyan bak watée beuncana nyan teuka.
13 Ilah-ilah ureuëng Yehuda ramé that, le jih na sidub banda-banda awaknyan keudroe. Peunduduek Yerusalem jipeudong miseubah-miseubah jai jih na sidub le rot-rot nyang na di Yerusalem keu jipeuseumah keureubeuen ubak Dewa Baal.
14 Sababnyan, Yeremia, bék kheueh tameudoá keu awaknyan dan neulakée tulông ubak Ulôn keu awaknyan! Meunyoe awaknyan lam keuadaan susah dan jilakée tulông ubak Ulôn, Ulôn teutab hana Lôn tem deungon awaknyan."
15 TUHAN meufeureuman, "Umat Ulôn nyang Ulôn gaséh ka jipeubuet hai-hai nyang jeuhet. Awaknyan hana meuhak na di Baét Ulôn. Awaknyan jisangka bahwa deungon na jipeugét janji-janji, dan deungon jipeuseumah beulatang, awaknyan hase jipeuteun malapeutaka. Peu kheueh deungon lagée nyan awaknyan hase seunang?
16 Ka lheueh Lôn boh nan awaknyan bak zaiton nyang rampak, jai that jimuboh deungon boh nyang jroh-jroh. Teuma, bak saát nyoe, deungon geumuroh nyang hebat teuma Ulôn tot bube na ôn jih dan Ulôn wiet banmandum ranteng jih.
17 Ulôn kheueh nyang peudong Israel dan Yehuda, Ulôn, TUHAN Nyang Mahakuasa. Teuma, jinoenyoe ka Ulôn reuncana keu Lôn peuteuka beunca u ateueh awaknyan. Sabab awaknyan keudroe kheueh nyang jeuet keusabab banmandum nyan, sabab awaknyan ka geupeubuet nyang jeuhet, na kheueh deungon cara jipeuseumah keureubeuen keu Baal sampoe Ulôn beungéh."
18 TUHAN geubri tée ubak Ulôn keuhai reuncana jeuhet musoh-musoh Lôn ateueh Ulôn.
19 Ulôn lagée bubiri nyang hana curiga jiba ubak teumpat jisie takue. Ulôn hana Lôn teupeue bahwa Ulôn kheueh nyang jeuet keusasaran reuncana jeuhet awaknyan. Awaknyan jipeugah, "Jak takoh bak kayée nyoe simantong bak kayée nyan jitem muboh; ta teubang beuhabéh mangat nan jih jituwoe lé gob."
20 Laju lôn meudoá, "Ya TUHAN Nyang Mahakuasa, Droeneueh kheueh hakém nyang ade; Droeneueh kheueh nyang ujoe pikeran dan até ureuëng. Hai ulôn nyoe lôn seurah ubak Droeneueh. Seumoga ulôn meuteumé lôn kalon Droeneueh balaih buet-buet awaknyan."
21 Ureuëng-ureuëng nyang na di banda Anatot meuharab that mangat ulôn maté. Awaknyan jipeugah, "Meunyoe gata hana cit tapiôh tapeugah sabe peusan-peusan TUHAN ubak kamoe, gata kamoe poh maté."
22 Sababnyan, TUHAN Nyang Mahakuasa geupeugah, "Ulôn Lôn huköm awaknyan! Ureuëng-ureuëng muda awaknyan maté dimideuen prang, aneuëk-aneuëk awaknyan maté sabab deuk.
23 Ulôn ka Lôn peuteuntée watée jih keu Lôn peuteuka bala u ateueh ureuëng-ureuëng Anatot, dan meunyoe watée huköman awaknyan ka teuka, hana meusidroe pih nyang tinggai."