## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 16

1 Óh ka lheueh meuninggai bandua droe aneuëk Nabi Harun watée awaknyan jipeuseumah apui nyang hana geu rela lé TUHAN, TUHAN meufeureuman ubak Nabi Musa,
2 kheun TUHAN, "Tajak peusampoe kheueh ubak syedara gata Nabi Harun, bahwa bak uroe nyang ka teupeuteuntée mantong jihnyan jeuet jitamong lam Ruweueng Nyang Mahasuci nyang teupeuleung ngon tirée rawa, sabab disinan kheueh Ulôn peuleumah droe Lôn lam awan di ateueh tutôb Peuto Peujanji. Meunyoe Nabi Harun ji iengkeue ubak peurintah nyan, laju jihnyan teuma maté.
3 Teuma ngon cara jipeuseumah leumô agam nyang mantong muda keu keureubeuen peu amphon desya dan saboh bubiri agam keu keureubeuen nyang teutot, Nabi Harun jeuet jitamong lam Ruweueng Mahasuci."
4 Lheueh nyan teuma Nabi Harun jipeurati ubak peuratoran-peuratoran nyoe. Sigohlom jitamong lam Ruweueng Mahasuci leubeh dilée harôh jimanoe dan jingui peukayan imeum, na kheueh bajée, sileuweue paneuk, talo keuiéng dan seureuban, banmandum nyang teupeugét nibak lineun.
5 Lé umat Israel harôh jiseurah ubak Nabi Harun dua boh kaméng agam keu keureubeuen peu amphon desya dan saboh bubiri agam keu keureubeuen nyang teutot.
6 Nabi Harun harôh jipeuseumah saboh leumô agam keu keureubeuen peu amphon desya keu droe jihnyan dan keuluwarga jih.
7 Ban dua boh leumô agam nibak Israel nyan harôh jiba ubak babah pintoe Khimah TUHAN.
8 Disinan jihnyan harôh ji rhom undi deungon cara jipeuguna dua neuk aneuk batée, nyang sineuk jiboh tanda "keu TUHAN", dan nyang laén "keu Azazel".
9 Kaméng nyang teupiléh keu TUHAN harôh teupeuguna keu keureubeuen peu amphon desya.
10 Kaméng nyang teupiléh keu Azazel harôh teuba udeb-udeb dikeue TUHAN dan laju teuparoh u padang pasi keu Azazel, deungon na lagée nyan mangat desya-desya bansa Israel geu sampôh bube nyang na.
11 Óh ka lheueh Nabi Harun geupeuseumah dan geusie leumô agam keu keureubeuen peu amphon desya keu droe gobnyan keudroe dan keu keuluwarga,
12 gobnyan harôh geucok teumpat apui nibak miseubah dan geupasoe laju peunoh deungon ngeue apui dan dua boh reugam dupa nyang halôh, atranyan laju geuba ubak Ruweueng Mahasuci.
13 Dupa nyan harôh teutot dikeue Peuto Peujanjian, sampoe asab meukeubok akhé jih teutôb Peuto nyan dan Nabi Harun hana deuh geukalon gobnyan, sabab meunyoe gobnyan geukalon, gobnyan teuma maté.
14 Laju Nabi Harun geucok bacut darah leumô, ngon jaroe gobnyan geureutek darahnyan ubak bagian muka tutôb Peuto Peujanjian dan tujoh goe ukeue Peuto.
15 Óh ka lheueh nyan Nabi Harun harôh geusie kaméng keu keureubeuen peu amphon desya umat Israel. Darah kaméng nyan harôh jiba ubak Ruweueng Mahasuci, laju geupicet ubak bagian keue situtôb Peuto Peujanjian dan ukeue Peuto, lagée nyang ka geupeubuet ngon darah leumô agam.
16 Deungon cara nyan gobnyan ka geupeu gleh Ruweueng Mahasuci nibak najih bansa Israel dan nibak banmandum desya awaknyan. Khimah TUHAN harôh teupeusuci sabab na jih di teungoh-teungoh khimah-khimah bansa Israel dan keunong najih awaknyan.
17 Phon nibak saát Nabi Harun geutamong lam Ruweueng Mahasuci keu geupeubuet upacara teupeusuci sampoe án gobnyan geuteubiet, meusidroe pi hana jeuet na lam Khimah nyan. Óh ka lheueh seuleusoe geupeubuet upacara keu gobnyan keudroe, keu keuluwarga gobnyan dan keu banmandum bansa Israel,
18 Nabi Harun harôh geuteubiet dan geujak laju ubak miseubah nyan. Gobnyan harôh geucok bacut sapeue darah leumô ngon darah kaméng, dan geusiliek laju darah-darah nyan ubak lungkée-lungkée nibak sagoe-sagoe miseubah.
19 Ngon jaroe gobnyan lé geuhnyan harôh geureutek bacut darah nyan tujoh goe u ateueh miseubah. Deungon caranyan gobnyan ka geupeusuci miseubah nibak najih bansa Israel, mangat jeuet keu suci.
20 Óh ka seuleusoe geupeuna upacara teupeusuci Ruweueng Mahasuci dan bagian-bagian nyang laén nibak Khimah TUHAN meunan cit ngon miseubah gobnyan, Nabi Harun harôh geupeuseumah ubak TUHAN kaméng nyang udeb nyang geupiléh keu Azazel.
21 Gobnyan harôh geupeuduek bandua jaroe gobnyan ateueh ulée kaméng nyan sira geu aku banmandum nyang salah, desya dan nyang ji iengkeue lé bansa Israel. Ngon lagée nyan, banmandum salah bansa Israel geupinah laju ateueh ulée kaméng nyan. Dan ureuëng nyang ka geubri tugaih keu nyan laju jiparoh kaméng nyan u padang pasi.
22 Lé kaméng nyan jiba banmandum desya bansa Israel u daerah tandus nyang hana ureuëng tinggai dan kaméng nyan harôh jipeuleueh nibak padang pasi.
23 Óh ka lheueh nyan Nabi Harun geutamong lam Khimah, geusut peukayan imeum nyang geungui bak tuboh gobnyan watée geutamong lam Ruweueng Mahasuci, dan geutinggai laju peukayan nyan disinan.
24 Dan gobnyan harôh geujak manoe ubak saboh teumpat nyang ka teupeu khusos laju geungui peukayan geuh keudroe. Óh ka lheueh nyan gobnyan harôh geuteubiet dan geupeuseumah keureubeuen nyang teutot keu teupeu amphon desya geuh keudroe dan desya bansa Israel.
25 Gapah beulatang keu keureubeuen peu amphon desya nyan harôh teutot ateueh miseubah nyan.
26 Ureuëng nyang peuleueh kaméng keu Azazel nibak padang pasi harôh ji rhah peukayan droe jih ngon jimanoe sigohlom ureuëng nyan jiwoe ubak khimah-khimah.
27 Leumô agam dan kaméng keu keureubeuen peu amphon desya, nyang darah jih teupeutamong lam Ruweueng Mahasuci keu peu amphon desya, harôh teuba uluwa khimah-khimah dan laju jitot. Kulét, asoe ngon asoe pruet bandua beulatang nyan harôh teutot banmandum.
28 Ureuëng nyang tot atranyan harôh ji rhah peukayan droe jih dan jimanoe sigohlom jiwoe ubak khimah-khimah.
29 Banmandum peuratoran nyoe harôh jitaát keu siumu masa. Bak tanggai siploh buleuen tujoh, ureuëng Israel dan ureuëng aséng nyang na tinggai teutab di teungoh-teungoh awaknyan harôh jipuasa dan hana jeuet jimubuet, sabab uroe nyoe uroe nyang lumpah suci. Bak uroe nyan harôh jipeuna upacara keu teupeusuci bansa Israel nibak banmandum desya awaknyan mangat awaknyan gleh.
32 Imeum Agong, nyang ka lheueh teubaiát dan teupeu khusos keu Po teu Allah keu geunantoe ayah gobnyan, harôh geupeubuet upacara peusuci nyan. Gobnyan harôh geungui peukayan khusos,
33 gobnyan geupeubuet upacara peusuci Ruweueng Mahasuci, bagian-bagian laén nibak Khimah TUHAN, miseubah, imeum-imeum dan banmandum bansa Israel.
34 Upacara nyan harôh geupeubuet sigoe dalam sithon keu teupeusuci bansa Israel nibak sigala desya awaknyan. Nyan kheueh peuratoran-peuratoran nyang harôh jitaát keu siumu masa. Nabi Musa geupeubuet laju lagée nyang ka geupeurintah lé TUHAN ubak gobnyan.