## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 3

1 Nyoe kheueh keuluwarga Nabi Harun dan Nabi Musa nibak watée TUHAN geumeututoe deungon Nabi Musa di ateueh Gunong Sinai.
2 Nabi Harun na geumeu aneuëk peuet droe aneuëk agam. Nyang tuha nan jih Nadab, óh lheuehnyan Abihu, Eleazar dan Itamar.
3 Awaknyan ka geupeubaiát sibagoe imeum deungon cara upacara teupeurô minyéuk di ateueh ulée awaknyan.
4 Teuma Nadab ngon Abihu maté di ateueh padang pasi Sinai, bak watée awaknyan jijak meuhadab TUHAN deungon apui nyang hana haleue. Awaknyan bandua hana jitem meu aneuëk. Jadi simantong Nabi Harun udeb, Eleazar dan Itamar jimeutugaih sibagoe imeum.
5 TUHAN geumeufeureuman lom ubak Nabi Musa,
6 "Gata yue kheueh sukée Lewi nyan jijak meuhadab, dan tunyok kheueh awaknyan jeuet keupeulayan-peulayan Nabi Harun.
7 Awaknyan jimeutugaih di Khimah Ulôn dan harôh jijak peutimang teungku imeum dan banmandum umat deungon meuneubuet awaknyan di Khimah Ulôn.
8 Tugaih awaknyan na kheueh jiurôh banmandum peuleungkapan jih didalam Khimah Ulôn sibagoe geunantoe ureuëng-ureuëng Israel.
9 Nibak bansa Israel, teuma sukée Lewi nyang Ulôn bri tugaih jeuet keupeulayan teutab keu Nabi Harun dan keuturonan jih nyan.
10 Teuma Nabi Harun dan aneuëk-aneuëk jih bah Ulôn angkat mangat Ulôn bri tugaih sibagoe imeum; seulaén awaknyan, soe mantong nyang jicuba peukaru tugaih nyan ureuëng nyan harôh teuhuköm maté."
11 TUHAN geumeufeureuman lom,
12 "Jinoenyoe ureuëng-ureuëng Lewi Ulôn piléh jeuet keu milék Ulôn. Bak watée Ulôn poh maté banmandum aneuëk tuha bansa Meusé, Ulôn peukhusos keu Ulôn banmandum aneuëk agam nyang tuha nibak bansa Israel dan meunan cit banmandum beulatang peulara awaknyan nyang phon-phon lahé. Banmandum nyan na kheueh hak milék Ulôn. Sibagoe keugantoe aneuëk-aneuëk tuha bansa Israel, laju Ulôn cok ureuëng Lewi keu Ulôn; awaknyan teuma jeuet keuhak milék Ulôn. Ulôn kheueh TUHAN."
14 Dipadang pasi Gunong Sinai TUHAN geuyue ubak Nabi Musa
15 geuyue peuget dafeutar ureuëng-ureuëng Lewi meunurot kawöm dan keuluwarga jihnyan maséng-maséng; tieb-tieb aneuëk agam nyang meu-umu sibeuleuen u ateueh harôh kheueh teucetet nan jih.
16 Laju Nabi Musa geupeubuet peue nyang ka geupeurintah lé TUHAN ubak gobnyan nyan.
17 Lewi na lhée droe aneuëk agam: Gerson, Kehat dan Merari. Awaknyan na kheueh indatu kawöm-kawöm nyang teupeugah meunurot nan awaknyan. Gerson na teuma dua droe aneuëk agam: Libni dan Simei. Bak si Kehat na teuma peuet droe aneuëk agam: Amram, Yizhar, Hebron dan Uziel. Merari na teuma dua droe aneuëk agam: Mahli dan Musi. Awaknyan na kheueh indatu nibak keuluwarga-keuluwarga nyang teupeugah meunurot nan awaknyan.
21 Kawöm Gerson na kheueh nibak keuluwarga Libni dan Simei.
22 Jeumeulah ureuëng agam nibak kawöm Gerson nyang meu-umu si buleuen u ateueh nyang teucetet 7.500.
23 Elyasaf aneuëk Lael nyang jeuet keu ulée kawöm nyan. Dalam khimah-khimah bansa Israel, kawömnyan jicok teumpat disiblaih u barat dilikot Khimah TUHAN.
25 Dalam hai teu urôh Khimah TUHAN, awaknyan meutanggong jaweueb ateueh Khimah dan sinutôb jihnyan, ija nibak babah pintoe rot tamong nyan,
26 layeue peulataran nyang jikeulileng Khimah dan miseubah, dan ija tirée pintoe nibak peulataran nyan. Awaknyan meutanggong jaweueb ateueh banmandum meuneubuet nyang na hubongan deungon barang-barang nyan.
27 Kawöm Kehat na kheueh nibak keuluwarga-keuluwarga Amram, Yizhar, Hebron dan Uziel.
28 Ureuëng agam nyang meu-umu sibuleuen u ateueh nibak kawöm nyan banmandum nyan na sijeumeulah 8.600 droe. Awaknyan tugaih jih jiurôh barang-barang nyang na di Khimah TUHAN.
29 Elisafan aneuëk Uziel nyang jeuet keu ulée kawöm nyan. Didalam khimah-khimah, kawöm nyan jicok teumpat di siblaih u seulatan Khimah TUHAN.
31 Awaknyan meutanggong jaweueb u ateueh Peuto Peujanjian nyan, meja, gaki panyöt, miseubah-miseubah, alat-alat nyang geungui lé imeum di Ruweueng Suci dan tirée nyang jiôh bacut nibak Ruweueng Suci. Awaknyan meutanggong jaweueb u ateueh banmandum meuneubuet nyang na hubongan deungon barang-barang nyan.
32 Ulée sukée Lewi na kheueh Eleazar, aneuëk Nabi Harun. Gobnyan geukawai ureuëng-ureuëng nyang meutugaih di dalam Ruweueng Suci.
33 Kawöm Merari na kheueh nibak keuluwarga Mahli dan keuluwarga Musi.
34 Ureuëng nyang meu-umu sibuleuen u ateueh nibak kawöm nyan banmandum na sijeumeulah 6.200 droe.
35 Zuriel aneuëk Abihail nyang jeuet keu ulée nibak kawöm nyan. Didalam khimah-khimah, kawöm nyan jicok teumpat di siblaih utara Khimah TUHAN.
36 Awaknyan meutanggong jaweueb ateueh rungka Khimah nyan, balok-balok jih, taméh-taméh jih, keunaleueng jih, dan banmandum peukakaih meunan cit sigala meuneubuet jihnyan nyang na hubongan deungon barang-barang nyan.
37 Meunan cit u ateueh taméh-taméh, keunaleueng, bajo-bajo dan talo teumalo keu peulataran jihnyan.
38 Di dalam peukhimahan nyan, Nabi Musa ngon Nabi Harun dan meunan cit teuma deungon aneuëk-aneuëk geuhnyan harôh kheueh jicok teumpat dikeue Khimah TUHAN, siblaih u timu nyan. Awaknyan meutanggong jaweueb ateueh upacara iébadat keu bansa Israel didalam Ruweueng Suci. Seulaén awaknyan, soe mantong nyang jicuba-cuba jikeuneuk peubuet hai nyan ureuëng nyan harôh teuhuköm maté.
39 Banmandum ureuëng agam lam sukée Lewi nyang meu-umu sibuleuen u ateueh geudafeutar lé Nabi Musa meunurot kawöm awaknyan maséng-maséng ateueh peurintah TUHAN, jeumeulah jihnyan banmandum na 22.000 droe.
40 TUHAN geumeufeureuman lom ubak Nabi Musa, "Banmandum aneuëk agam nyang tuha nibak ureuëng Israel na kheueh atra Ulôn. Neucetet kheueh nan-nan awaknyan nyang meu-umu sibuleuen u ateueh. Teuma keu gantoe awaknyan, Ulôn peugah bahwa banmandum ureuëng Lewi na kheueh hak milék Ulôn. Ulôn kheueh TUHAN! Dan beulatang peulara ureuëng Lewi pih Ulôn peugah keugeunantoe banmandum nyang phon-phon lahé lamkawan beulatang peulara bansa Israel."
42 Nabi Musa laju geupeubuet peue nyang geupeurintah lé TUHAN ubak gobnyan; laju geucetet banmandum nan-nan aneuëk agam nyang tuha
43 nyang meu umu sibuleuen u ateueh. Awaknyan banmandum na jeumeulah jih 22.273 droe.
44 Laju TUHAN meufeureuman lom ubak Nabi Musa,
45 "Gata peukhusos kheueh ureuëng-ureuëng Lewi nyan keu Ulôn sibagoe keugantoe banmandum aneuëk tuha nibak bansa Israel; meunan cit beulatang peulara ureuëng Lewi sibagoe keugantoe beulatang ureuëng Israel.
46 Sabab aneuëk-aneuëk agam nyang tuha nibak ureuëng Israel 273 droe leubeh le nibak jeumeulah ureuëng Lewi, teuma nyang leubeh nyan harôh kheueh gata teuboih.
47 Keu tieb-tieb aneuëk, gata harôh tabayeue limong péng pirak meunurot yum nyang lazem nibak Khimah Ulôn;
48 gata bri kheueh laju péng nyan ubak Nabi Harun dan aneuëk-aneuëk jihnyan."
49 Nabi Musa geupeubuet laju peue nyang ka geupeurintah lé TUHAN nyan.
50 Gobnyan laju geucok 1.365 péng pirak,
51 dan geujôk laju atranyan ubak Nabi Harun dan aneuëk-aneuëk geuhnyan.