## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 18

1 TUHAN meufeureuman ubak ulôn,
2 "Tajak kheueh laju u rumoh tukang beulangöng; disinan Lôn peusampoe peusan Lôn ubak gata."
3 Dan laju ulôn jak u rumoh tukang beulangöng nyan dan lôn ngieng tukang nyan teungoh geumeubuet ngon alat peugét beulangöng.
4 Meunyoe beulangöng nyang teungoh geupeuget nyan kureueng sampoereuna, laju jipeugét lom jeuet keu beulangöng nyang laén nyang sisuai deungon nyang jimeuheuet.
5 Lé TUHAN geuyue ubak ulôn mangat lôn jak peugah ubak umat Israel,
6 "He umat Lôn, hana mungken Ulôn hana hase Lôn peubuet ateueh gata lagée tukang beulangöng nyan jipeubuet ngon tanoh kliet? Lagée tanoh kliet nyang na lam jaroe tukang beulangöng, meunan kheueh teuma gata lam jaroe Lôn.
7 Meunyoe bak saboh watée Ulôn peuputôh keu Lôn tarek, Lôn reulôh dan Lôn peuhanco saboh bansa atawa keurajeuen,
8 laju bansa nyan meutobat ubak desya jih, teuma Ulôn peubateue niet Ulôn nyan.
9 Teuma, meunyoe Ulôn ka Lôn peuputôh keu Lôn peudong atawa Lôn peukong saboh bansa atawa keurajeuen,
10 teuma óh dudoe bansa nyan hana taát ubak Ulôn laju geupeubuet nyang jeuhet, teuma niet Ulôn nyan Lôn peubateue."
11 TUHAN meufeureuman ubak ulôn, "Jinoenyoe, tapeugah kheueh ubak ureuëng-ureuëng Yehuda dan peunduduek Yerusalem bahwa Ulôn teungoh Lôn peugot reuncana keu Lôn lawan awaknyan, dan Lôn peusiab huköman keu awaknyan. Tayue kheueh ubak awaknyan mangat jipiôh cara udeb awaknyan nyang meudesya dan jipeugot pi-e dan buet jihnyan.
12 Teuma awaknyan jijaweueb, 'Keupeue guna jih? Kamoe teutab kamoe seutôt keuheundak kamoe keudroe! Kamoe maséng-maséng teutab kamoe peubuet peue nyang jikheun lé até kamoe nyang jeuhet!' "
13 TUHAN meufeureuman, "Tanyong kheueh ubak tieb-tieb bansa peu kheueh ka lheueh na hai nyang lagée nyoe. Umat Israel ka jipeubuet sapeue-sapeue nyang lumpah meubahya!
14 Hántom na gadôh salju nibak gunong Libanon. Hántom na ié leupie nyang ile di gunong nyang jeuet keu tho.
15 Teuma umat Lôn ka jituwo Ulôn, dan jitot keumeunyan keu beurala. Awaknyan meugantoh bak jalan yoh watée ilée nyang harôh awaknyan jak, laju meusimpang bak rot nyang gohlom rata.
16 Nanggroe nyoe ka jipeujeuet lé awaknyan teumpat nyang cukob gli, dan siumu masa jeuet keubahan ceuloóh gob. Banmandum ureuëng nyang jak rot nyan jiasek ulée sabab meurasa gli.
17 Lagée abée nibak iémbon angén timu, meunan kheueh umat Lôn kusipreuk dikeue musoh. Meunyoe bala ka trok jiteuka, Ulôn kupeulikot awaknyan dan hana Lôn tulông awaknyan!"
18 Na ureuëng jipeugah, "Jak geutanyoe ta meukomplot tajak lawan Yeremia. Kon jih mantong nyang jeuet jipeugah haba keu Po teu Allah. Sabe na teungku imeum nyang hase geubri peulajaran, na ureuëng bijaksana nyang hase geubri naseuhat; dan na nabi nyang hase geupeusampoe ubak geutanyoe peusan-peusan Po teu Allah. Jak tagadu jihnyan ubak kantô peungadelan dan hana ta deungoe tutoe haba jihnyan."
19 Dan laju lôn meudoá, "TUHAN, deungoe kheueh doá ulôn; neungieng kheueh peue nyang jipeugah lé musoh keuhai ulôn!
20 Peu kheueh patot buet nyang jroh jibalaih ngon buet nyang jeuhet? Teuma awaknyan ka jikueh uruek mangat Ulôn rhot lam uruek nyan. Ingat kheueh bahwa Ulôn ka lôn bila awaknyan dikeue Droeneueh, jeuet Droeneueh bék neubeungéh keu awaknyan.
21 Teuma bak saát nyoe, TUHAN, bah kheueh aneuëk-aneuëk awaknyan maté sabab deuk atawa maté di mideuen prang. Bah kheueh ureuëng-ureuëng inong awaknyan jeuet keu inong balée sabab teungku lakoe jih ka gadôh meunan cit deungon aneuëk nyang ka hana le; bah kheueh kawöm agam maté sabab jiteuka bala peunyakét dan ureuëng muda maté di mideuen prang.
22 Neuyue kheueh peurampok teuka deungon hana jisangka-sangka u rumoh awaknyan, sampoe awaknyan jikliek deungon teumakot. Awaknyan ka jikueh uruek mangat ulôn rhot lam uruek nyan, dan awaknyan ka jipasang taron keuneuk jidrob ulôn.
23 Teuma Droeneueh, TUHAN, neuteupeue banmandum nyang awaknyan reuncana keuneuk jipeuhabéh nyawöng ulôn. Sabab nyan, bék neupeu amphon awaknyan; bék neusampôh keusalahan awaknyan. Seupôt kheueh awaknyan sampoe reubah. Meutindak kheueh keu awaknyan watée Droeneueh beungéh."