## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 36

1 Bak thon nyang keupeuet óh ka lheueh Yoyakim bin Yosia jeuet keuraja Yehuda, TUHAN meufeureuman ubak ulôn,
2 "Tacok kheueh laju saboh kitab meugulong, dan tuléh kheueh disinan bandum nyang ka Ulôn peugah ubak gata keuhai Israel dan Yehuda, dan keuhai sigala bansa. Tuléh kheueh banmandum peue-peue nyang Ulôn peugah yoh phon that Ulôn meututoe ubak gata bak masa keurajeuen Raja Yosia sampoe nibak uroe nyoe.
3 Mungken ureuëng Yehuda jipiôh jipeubuet jeuhet meunyoe awaknyan jideungoe meubagoe bala nyang Lôn peu rhot ateueh awaknyan. Teuma Ulôn Lôn peu amphon desya dan buet jeuhet awaknyan."
4 Sabab nyan ulôn hôi Barukh bin Neria dan lôn calitra ubak gobnyan peue-peue nyang ka geufeureuman lé TUHAN ubak ulôn. Dan Barukh laju geutuléh banmandum lam kitab meugulong nyan.
5 Óh lheueh nyan laju lôn bri peurintah lagée nyoe ubak gobnyan, "Bak ulôn hana geubri tamong le lam Baét TUHAN.
6 Sabab nyan, meunyoe ka trok uroe jih manusia jipuasa, gata harôh tajak keudeh, dan tabaca laju ngon su nyang teuga bandum nyang ka ulôn calitra ubak gata, mangat awaknyan jideungoe banmandum peue-peue nyang ka geupeugah lé TUHAN ubak ulôn. Tapeubuet kheueh laju nyan bak teumpat nyang cocok dan meuteumé jideungoe lé ureuëng nyang na di Baét TUHAN, jitamong cit keunan ureuëng Yehuda nyang teuka nibak banda-banda awaknyan keudroe.
7 Mungken sabab nyan awaknyan jimeudoá ubak TUHAN, dan meutobat nibak banmandum desya awaknyan nyang jeuhet. TUHAN beungéh lumpah na ubak awaknyan dan geuancam awaknyan."
8 Dan Barukh laju geubaca banmandum tutoe haba TUHAN di Baét TUHAN, lagée nyang ka lôn bri tugaih ubak gobnyan.
9 Bak buleuen sikureueng bak thon keulimong geumat keurajeuen lé Yoyakim raja Yehuda, rakyat jipuasa mangat meuteumé gaséh sayang nibak TUHAN. Peunduduek Yerusalem dan ureuëng-ureuëng nyang teuka di banda-banda di Yehuda, bandum jipuasa.
10 Laju lé Barukh geubeuet laju peue nyang teutuléh lam kitab meugulong peue-peue mantong nyang ka ulôn peugah, dan banmandum manusia jideungoe. Beuet nyan jibeuet dalam Baét TUHAN bak kantô Gemarya, bin Safan seukeutaréh neugahra. Kantô nyan teuduek jih bak peulataran siblah u ateueh, tho ngon rot teutamong bak babah Pintoe Geureubang Barô di Baét TUHAN.
11 Mikhaya bin Gemarya dan cucoe Safan jideungoe Barukh geubeuet tutoe TUHAN nibak kitab meugulong nyan.
12 Laju gobnyan jijak ubak meuligoe, u kantô seukeutaréh nanggroe. Disinan bandum peujabat teungoh geupeuna rapat. Delaya bin Semaya, Elnatan bin Akhbor, Gemarya bin Safan, Zedekia bin Hananya, Elisama sidroe seukeutaréh, dan peujabat-peujabat nyang laén na disinan.
13 Mikhaya geubri tée ubak awaknyan, banmandum nyang geubaca lé Barukh di Baét TUHAN.
14 Laju lé bandum peujabat nyan jikirém Yehudi (Yehudi nyan na kheueh aneuëk Netanya, cucoe Selemya, dan buyut Kusyi) ubak Barukh deungon peurintah mangat jijak sira jiba ubak awaknyan kitab meugulong nyang ka geubeuet nyan. Dan Barukh laju geuba kitab nyan.
15 "Silakan taduek," kheun awaknyan, "tabeuet kheueh laju kitab meugulong nyan dikeue kamoe." Dan Barukh pi laju jibeuet.
16 Óh ka seuleusoe gobnyan geubaca kitab meugulong nyan, awaknyan saléng meungieng-ngieng sabe keudroe-droe deungon peurasaan nyang gundah dan laju awaknyan jipeugah ubak Barukh, "Kamoe harôh kamoe lapor hainyoe ubak raja."
17 Óh lheueh nyan awaknyan jitanyong, "Ci tapeugah ubak kamoe pakriban cara droeneueh tuléh banmandum nyoe. Peu kheueh Yeremia nyang calitra ubak gata?"
18 "Beutôi, tieb-tieb haba nyang na teutuléh disinoe ka geubaca lé Yeremia ubak ulôn, dan laju lôn tuléh deungon daweut bak kitab meugulong nyoe," jaweueb Barukh.
19 "Gata dan Yeremia harôh tasöm. Bék sampoe na ureuëng teupeu teumpat musöm gata nyan," kheun awaknyan.
20 Lé dumna peujabat nyan jikeubah kitab meugulong nyan lam bilek Elisama, seukeutaréh nyan, óh lheuehnyan laju jijak meuhadab ubak raja dan geulapor laju banmandum nyang ka geudeungoe nyan.
21 Lé raja geuyue ubak Yehudi mangat geucok kitab meugulong nyan. Óh ka lheueh geucok bak bilek Elisama, Yehudi laju geubaca dikeue raja dan ubak bandum peujabat nyang na bansikeulileng raja nyan.
22 Bak watée nyan buleuen sikureueng, dan raja teungoh geuduek sira meu adeueng bak binéh apui di meuligoe musém sijuek gobnyan.
23 Meunan Yehuda seuleusoe jibeuet lhée atawa peuet boh bareh, raja laju geukoh bagian nyan deungon sikin ubit dan laju jitiek u dalam apui. Meunan kheueh jipeubuet hana piôh sampoe habéh kitab meugulong nyan jipajoh lé apui.
24 Bahpi Elnatan, Delaya, dan Gemarya geulakée ngon meuharab that mangat raja bék geutot kitab meugulong nyan, teuma raja nyan teutab hán geutem meulakée awaknyan. Bah kheueh raja meunan cit peujabat nyang ka jideungoe asoe kitab nyan hana teumakot atawa na rasa meunyeusai.
26 Raja meunan cit geupeurintah aneuëk agam gobnyan, nyang meunan Yerahmeel, meusajan deungon Seraya bin Azriel dan Selemya bin Abdeel, mangat jidrob ulôn dan Barukh seukeutaréh lôn. Teuma TUHAN geusöm kamoe.
27 Óh ka lheueh geutot lé raja Yoyakim kitab meugulong nyang ulôn calitra ubak Barukh nyan, laju TUHAN geuyue bak ulôn
28 mangat lôn jakcok kitab meugulong nyang laén, dan teutuléh bandum lagée nyang ka teutuléh lam kitab meugulong nyang phon.
29 TUHAN geuyue bak ulôn jak peugah lagée nyoe ubak raja, "Gata ka tatot kitab meugulong nyan, dan gata tatanyong ubak Yeremia pakon gobnyan geutuléh bahwa raja Babel teuka dan geupeuhanco nanggroe nyoe dan geupoh maté bandum peunduduek disinan meusigoe ngon beulatang-beulatang nyang na di nanggroe nyan.
30 Sabab nyan, Ulôn, TUHAN, Lôn peugah ubak gata, he Raja Yoyakim, bahwa hana meusidroe pih nibak keuturonan gata jimat keurajeuen sibagoe raja keuturonan Nabi Daud. Manyét gata jirhom uluwa, jipoh lé kha bak watée uroe, dan iémbon leupie óh watée malam.
31 Gata, keuturonan gata, dan bubena peujabat gata Lôn huköm sabab desya-desya nyang gata peubuet. Ulôn teuma Lôn peuteuka u ateueh gata bandum bala nyang ka Lôn ancam ubak gata, sabab bah kheueh gata meunan cit deungon peunduduek Yerusalem dan Yehuda hana jihiroe bak ancaman-ancaman nyang Ulôn peugah."
32 Teuma laju ulôn cok geunulong kitab nyang barô, dan ulôn jok ubak Barukh seukeutaréh lôn. Laju lé jihnyan jituléh banmandum nyang ka lôn calitra ubak jihnyan, na kheueh asoe geunulong kitab nyang phon teutamah deungon napadubboh peusan nyang laén nyang na hubongan deungon nyan.