## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 51

1 TUHAN meufeureuman, "Deungoe kheueh Ulôn, hei gata nyang keuneuk teupeuseulamat dan gata jak ubak Ulôn jak lakée tulông. Ingat kheueh gunong batée bak teumpat gata teupeuet, dan bak ruhuéng batée di teumpat gata teukueh.
2 Ingat kheueh ubak indatu gata Nabi Ibrahim dan Sara nyang peulahé gata; watée Ulôn hôi Nabi Ibrahim, jihnyan hana meu-aneuëk; laju Lôn bri beureukat dan Lôn keuturonan nyang le ubak jihnyan.
3 Hei Yerusalem, Ulôn teuma kujôk hiburan keu gata, dan mandum nyang tinggai nibak rungka-rungka gata. Padang-padang gata nyang tho kreng Lôn peujeuet keu lampôh bungöng, saban lagée Eden keubon Ulôn nyang subo. Bak teumpat nyan ureuëng meusurak meuhubo ngon meusukaria dan meunyanyoe syuko ngon su nyang meutaga.
4 Simak kheueh su Ulôn nyoe hei bansa Ulôn, deungoe kheueh tutoe haba Lôn hei umat Lôn. Ulôn jok peungajaran Lôn keu bansa-bansa, huköm-huköm Lôn jeuet keutrang lam udeb awaknyan.
5 Seulamat nyang Ulôn bri ka rab that-that; watée meunang Ulôn karab teuka. Ulôn keudroe Lôn peurintah bansa-bansa. Nanggroe-nanggroe nyang jiôh teuma jipreh-preh Ulôn sira jiharab buet Ulôn nyang luwabiasa.
6 Tangah kheueh u langét dan ngieng kheueh u bumoe; langét teuma gadôh lagée asab dan bumoe teuma useueng lagée bajée tuha, mandum peunduduek jih maté lagée jamôk nyang hán meuguna. Teuma seulamat nyang Ulôn bri teutab siumu masa, dan keuhai meunang Ulôn hana keuneulheuh.
7 Deungoe kheueh Ulôn, hei bansa Lôn, gata tateupeue peue nyang beuna; ajaran Lôn teukeubah lam até gata. Bék teumakot meunyoe gata jihina lé manusia, bék yo meunyoe gata jiseurapa lé awaknyan.
8 Awaknyan teuma binasa dan habéh, lagée peukayan jipajoh lé keuraleub dan ija bulée bubiri meunan cit keuraleub seuba. Teuma keuseulamatan nyang Ulôn bri teutab na siumu masa, keuhai Ulôn meunang teutab na tron meutron sipanyang masa."
9 Neujak kheueh keunoe ya TUHAN, neutulông kamoe, peuseulamat kheueh kamoe ngon kuasa Droeneueh. Beudôh kheueh lagée yoh masa ilée watée Droeneueh neupeuhanco Rahab dan neutôb naga laôt sampoe maté.
10 Droeneueh kheueh nyang peutho laôt, ié laôt barollah nyang lhok lumpah na. Droeneueh nyang peugét rot lam ié laôt nyan, mangat ureuëng-ureuëng Droeneueh peuseulamat jeuet jijeumeurang.
11 Teuma, ureuëng-ureuëng nyang geupeubeubaih lé TUHAN jiwoe awaknyan jitamong u Yerusalem deungon surak meubura ruman awaknyan meucahya sabab galak ngon geumbira. Awaknyan jiseumurak galak meuhubo, seudeh ngon apoh apah habéh teusampôh.
12 TUHAN meufeureuman, "Ulôn kheueh nyang bri hiburan ubak gata. Pakon gata takot keu manusia nyang fana, ubak manusia nyang jitiek lagée naleueng?
13 Ék kheueh tuwoe gata keu TUHAN nyang cebta gata nyang leueng langét dan nyang peuduek keunaleueng bumoe? Pakon siuroe seupôt gata yo keu ureuëng beungéh tukang teumeugom nyang ka siab-siab jipeuhabéh gata? Nyang sikeubit jih meungamok awaknyan hana lut ateueh gata
14 Bubena ureuëng nyang teuteun reujang teupeu lheueh; awaknyan hana kureueng peunajoh, dan hana teuma maté jipeutamong lam jrat.
15 Sabab Ulôn kheueh TUHAN Po teu Allah gata, nyang peuteuka geulumbang raya lam laôt sampoe umbak jih meutaga-taga. Nyang Mahakuasa na kheueh nan Ulôn.
16 Ulôn kheueh nyang leueng langét dan nyang peuduek keunaleueng bumoe. Ulôn peugah ubak Sion: Gata kheueh umat Ulôn; Ulôn nyang bri peungajaran Lôn ubak gata dan Lôn lindong gata ngon kuasa Lôn."
17 Beudôh kheueh hei Yerusalem, beudôh kheueh! Huköman nyang geupeu rhot lé TUHAN ateueh gata sabab beungéh Gobnyan keu gata, teuma nyan ka gata peujak sampoe seuleusoe.
18 Nibak peunduduek gata hana nyang bimbeng gata, nibak nyang tinggai gata hana nyang tunton gata.
19 Ateueh gata rhot dua boh beuncana; akibat prang nanggroe gata hanco binasa dan rakyat gata maté sabab lé deuk. Hana nyang gaséh atawa nyang bri hiburan.
20 Bak tieb-tieb ujong rot ureuëng-ureuëng gata reubah ka habéh teunaga lagée rusa nyang keunong taron. Ateueh awaknyan rhot beungéh TUHAN, dan keunong dhot bak Allah gata.
21 Deungoe kheueh hei ureuëng-ureuëng nyang teuteugon, nyang meuputa-puta lagée ureuëng mabök!
22 Meunoe kheueh feureuman TUHAN, TUHAN Allah gata nyang bila gata, "Ázeb seungsara Ulôn bri teungoh teuka beungéh Lôn, teuma Lôn cok lom nibak gata. Beungéh Ulôn teuma seungab, dan gata hana peureulée gata tanggong seungsara.
23 Ázeb seungsara nyan Ulôn bri keu ureuëng nyang iénanya gata, nyang ka lheueh jiyue éh gata ateueh tanoh, dan jigilo-gilo gata, siulah-ulah gata rot raya gobnyan jak."