## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 29

1 Bak tanggai dua blaih buleuen siploh, bak thon nyang keusiploh kamoe teuböih, TUHAN meufeureuman ubak ulôn,
2 "Hei manusia fana, gata dhot kheueh bansa Meusé nyan. Gata peugah kheueh ubak jihnyan bahwa nanggroe nyan dan rakyat jih teuma teuhuköm."
3 TUHAN Nyang Mahamanyang geuyue ubak ulôn keu lônjak peusampoe peusan nyoe ubak raja nanggroe Meusé, "Ulôn nyoe musoh gata, hei buya gogasi nyang teu-éh bak teungoh krueng. Haba gata beurakah gata peugah bahwa Krueng Nil na kheueh atra gata dan gata kheueh nyang peugét nyan.
4 Ulôn kugantung ceunawiét bak geuheueng gata dan Lôn peuleukék eungkot-eungkot nibak sisek gata. Teuma gata laju Ulôn tarék nibak Krueng Nil nyan deungon mandum eungkot nyang meuleukék bak sisek gata nyan.
5 Óh lheueh nyan gata dan mandum eungkot gata nyan laju Lôn geulawa u padang pasi. Tuboh gata meuseumpom bak tanoh dan teugageueng disinan. Hana meusidroepi nyang jitem peukubu gata. Tuboh gata Ulôn jok keu cicém-cicém dan beulatang-beulatang nyang laén jeuet jipajoh.
6 Teuma barô kheueh jiteupeue lé banmandum rakyat Meusé bahwa Ulôn kheueh TUHAN." TUHAN meufeureuman, "Hei bansa Meusé! Ureuëng Israel meuharab that-that beugata tulông, teuma nyang deuh gata na kheueh lagée tungkat nyang leumoh hana meudaya.
7 Watée awaknyan jimeusadeue ubak gata, gata patah dan gata culok gitiék awaknyan, laju rhung awaknyan meukilah.
8 Lé sabab nyan, TUHAN Nyang Mahamanyang, geupeugah ubak gata, bahwa Ulôn Lôn kirém tantra keu jijak prang gata deungon peudeueng, dan jipoh maté peunduduek meunan cit beulatang nyang gata peulara.
9 Nanggroe Meusé jeuet keutanoh nyang sungue hana meu ureuëng. Teuma beutateupeue kheueh bahwa Ulôn kheueh TUHAN." TUHAN meufeureuman, "Hei raja Nanggroe Meusé! Sabab gata peugah bahwa Krueng Nil nyan na kheueh atra gata lom teuma gata kheueh nyang khueh krueng nyan,
10 teuma Ulôn ka jeuet keu musoh gata, dan musoh Krueng Nil gata. Bansaboh nanggroe Meusé Lôn peujeuet keutanoh nyang sungue phon nibak banda Migdol di utara sampoe u banda Aswan siblaih seulatan, sampoe trok u bataih Sudan.
11 Hana manusia atawa beulatang nyang na jak keunan. Peuet ploh thon treb jih hana ureuëng nyang tinggai disinan.
12 Ulôn kupeujeuet nanggroe Meusé nyang sungue that-that meunyoe tabandeng ngon nanggroe-nanggroe laén nyang sungue, nanggroe Meusé kheueh nyang paleng sungue. Peuet ploh thon treb jih banda-banda nyang na lam nanggroe Meusé jeuet keu banda-banda nyang sungue nyang tinggai na kheueh rungka-rungka dan jiôh leubeh parah nibak rungka-rungka banda pat mantong. Bansa nanggroe Meusé Lôn peujeuet keu peungungse nyang minah nibak nanggroe jih. Awaknyan meutabu jeub-jeub nanggroe dan tinggai lamkawan bansa laén."
13 TUHAN Nyang Mahamanyang meufeureuman, "Hei bansa Meusé, óh ka habéh peuet ploh thon nyan, gata Ulôn ba lom u nanggroe bak teumpat gata nyang ka lheueh meutabu.
14 Gata Lôn peupuléh dan Lôn yue tinggai di nanggroe Meusé blah seulatan, tanoh asai gata. Disinan gata tapeudong keurajeuen nyang leumoh,
15 keurajeuen nyang paleng leumoh bansigom donya. Ulôn Lôn peujeuet gata leupah leumoh sampoe gata hana jeuet gata peurintah bansa-bansa nyang laén atawa gata peusombong droe keu awaknyan.
16 Israel hana jilakée tulông le ubak gata. Naseb gata hei bansa Meusé teuma teuingat bansa Israel padubna silab jih jipeubangga bansa Meusé nyan, lagée nyang ka lheueh jipeubuet. Teuma jiteupeue kheueh lé Israel bahwa Ulôn kheueh TUHAN Nyang Mahamanyang."
17 Bak tanggai sa buleuen sa bak thon nyang keu dua ploh tujoh masa kamoe teuböih, TUHAN meufeureuman ubak ulôn,
18 "Hei manusia fana, Raja Nebukadnezar di nanggroe Babel jijak prang Tirus. Jihnyan jipeurintah ubak mandum tantra jih mangat jiseuôn beuban nyang geuhon nyan, sampoe ulée awaknyan ka jeuet keu lapeueng dan bahô awaknyan ka teupuliek, teuma bah kheueh raja meunan cit tantra jihnyan hana meuteumé wasé sapeue nibak nanggroe nyan.
19 Sabab nyan, Ulôn TUHAN Nyang Mahamanyang Ulôn peugah: Tanoh nanggroe Meusé Ulôn jok keu Raja Nebukadnezar. Jihnyan jireupah peue-peue nyang na di sinan dan laju jiba banmandum keukayaan nanggroe Meusé nyan sibagoe upah keu sidadu jihnyan.
20 Tanoh nanggroe Meusé Ulôn bri keujih nyan sibagoe tanda jasa, sabab tantra jih ka jimeubuet keu Ulôn. Ulôn, TUHAN Nyang Mahamanyang ka Lôn peugah haba.
21 Pakriban hai nyan teujadi, Ulôn kupeujeuet bansa Israel keu bansa nyang teuga, dan jeuet keumungken gata, Yehezkiel, gata peugah haba deungon beubaih sampoe soe mantong ureuëng jeuet jideungoe gata. Teuma barô kheueh jiteupeue lé awaknyan bahwa Ulôn kheueh TUHAN."