## Keuluaran

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40

-Reset+

### Chapter 2

1 Bak watée nyan na sidroe ureuëng agam nibak sukée Lewi, jimeukawen ngon ureuëng inong lam sukée jih keudroe.
2 Dan laju ureuëng inong nyan jipeulahé sidroe aneuëk agam. Watée jikalon bahwa aneuëk agam nyang ban lahé nyan lagak lumpah na, aneuëk agam nyan laju jisöm nyang treb jih na lhée buleuen.
3 Rupari aneuëk manyak nyan hana mungken jisöm leubeh treb. Teuma lé ma aneuëk nyan laju jicok saboh raga nyang teupeugét nibak naleueng geulagah, laju jilapék ngon ter mangat bék jitamong ié. Aneuëk manyak nyan laju jikeubah lam raga nyan, dan laju jiba u Krueng Nil dan laju jipeuduek bak teungoh-teungoh naleueng geulagah bak binéh krueng nyan.
4 Poda aneuëk manyak nyan jidong jiôh bacut nibak teumpat adoe jih teukeubah nyan sira jikalon peue nyang teuma teujadi ateueh adoe jih nyan.
5 Watée nyan teuka kheueh putroe raja. Putroe nyan jitreun u krueng keuneuk jak manoe, seudangkan deundayang putroe nyan jijak-jak bak binéh krueng. Ngon hana jisangka-sangka putroe raja nyang teungoh manoe nyan laju jingieng saboh raga di teungoh-teungoh krueng lam naleueng geulagah, dan laju jiyue ubak sidroe namiet inong mangat jijakcok raga nyan.
6 Watée jipeuhah lé putroe raja babah raga nyan, deuh laju jikalon na aneuëk manyak lam raga nyan, dan aneuëk manyak nyan teungoh jimo. Putroe nyan teuka rasa weueh ubak aneuëk nyan sira geupeugah lagée nyoe, "Nyoe pasti aneuëk ureuëng Ibrani."
7 Dan lé poda aneuëk manyak nyan laju jipeugah ubak putroe, "Peu kheueh Po cut Putroe neutem ulôn mita sidroe ma ureuëng Ibrani keu jipeumom aneuëk manyak nyan?"
8 "Gét that," jaweueb putroe raja. Dan jijak kheueh laju aneuëk dara nyan jijak tawök ma jih keudroe.
9 Geupeugah lé putroe raja ubak ma nyan, "Neuba kheueh aneuëk manyak nyoe, dan gata peumom kheueh jihnyan keu ulôn; singoh keu droeneueh hai ma ulôn jok upak." Dan laju jiba aneuëk manyak nyan sira jibri mom keu aneuëk nyan.
10 Watée aneuëk manyak nyan ka meutamah rayeuk, ma aneuëk nyan laju geujok aneuëk nyan ubak putroe raja. Dan lé putroe raja laju jicok aneuëk manyak nyan sibagoe aneuëk angkat jih. "Aneuëk nyoe ulôn boh nan Musa, sabab aneuëk nyoe ulôn cok lam ié," kheun putroe nyan.
11 Watée Nabi Musa ka meutamah rayeuk, laju geujak mita ureuëng-ureuëng nyang saboh bansa ngon gobnyan. Gobnyan geukalon pakriban bansa gobnyan jiseksa ngon jiyue meubuet nyang brat-brat. Dan na geukalon ureuëng Meusé jipoh maté sidroe ureuëng Ibrani.
12 Nabi Musa laju geukalon bansikeulileng geuh, dan watée geukalon hana ureuëng nyang ngieng ateueh gobnyan, laju geupoh maté ureuëng Meusé nyan dan manyét ureuëng nyan laju geusöm sira geuseubée lam anoe.
13 Óh singoh beungoh Nabi Musa geujak lom, deuh laju geukalon dua droe ureuëng Ibrani teungoh jimeulo meugasui-gasui. "Pakon gata poh rakan gata?" geutanyong lé Nabi Musa ubak ureuëng nyang meusalah nyan.
14 Jaweueb ureuëng nyan, "Soe nyang peujeuet droeneueh jeuet keupeumimpén dan hakém kamoe? Peu kheueh droeneueh keuneuk poh maté ulôn, lagée ureuëng Meusé nyang ka droeneueh poh maté nyan?" Dan laju Nabi Musa jiteuka teumakot sira geuseumike, "Cilaka ulôn! Buet ulôn ka jiteupeue."
15 Watée jideungoe lé raja keujadian nyan, laju jimita akai keu jikeuneuk peumaté Nabi Musa. Teuma Nabi Musa geuteupeue laju geuplueng dan tinggai di nanggroe Midian. Imeum nanggroe Midian, nyang nan geuh Yitro, na tujoh droe aneuëk geuh nyang inong. Bak siuroe, watée Nabi Musa teungoh geuduek bakbinéh saboh mon, teuka kheueh keunan bantujoh droe aneuëk dara Yitro keuneukjak cröng ié dan jipasoe teumpat jieb ié kawan kaméng dan bubiri ayah awaknyan.
17 Teuma lé ureuëng-ureuëng meurabe nyang laén laju jiuse aneuëk-aneuëk dara nyan. Dan Nabi Musa laju geutulông awaknyan dan geubri laju jijieb ié kawan kaméng ngon bubiri awaknyan.
18 Watée awaknyan jiwoe u rumoh, ayah awaknyan laju geutanyong, "Pakon bak uroenyoe gatanyoe bagaih that tawoe?"
19 Jaweueb awaknyan, "Na sidroe ureuëng Meusé jitulông kamoe nibak jipeukaru lé ureuëng-ureuëng meurabe nyang laén. Gobnyan kheueh nyang cröng ié keukamoe, dan geupeujieb ié ubak beulatang peulara tanyoe."
20 "Pat ureuëng nyan jinoe?" geutanyong lé Yitro ubak aneuëk-aneuëk gobnyan. "Pakon gatanyoe tatinggai ureuëng nyan? Jak kheueh hôi ureuëng nyan mangat jimakheun meusajan ngon geutanyoe."
21 Nabi Musa geutem tinggai disinan. Óh lheuehnyan Yitro laju geupeukawen aneuëk gobnyan nyang nan jih Zipora ngon Nabi Musa.
22 Zipora laju geupeulahé sidroe aneuëk agam. Aneuëk nyan geuboh nan Gersom, sabab Nabi Musa geupike lagée nyoe, "Ulôn sidroe ureuëng aséng nibak teumpat nyoe."
23 Meuthon-thon teuma óh lheuehnyan raja nanggroe Meusé laju meuninggai donya. Teuma bansa Israel teutab apoh apah sabab awaknyan jicok keunamiet, akhé jih awaknyan laju jikliek jilakée tulông. Kliek ngon dumpék awaknyan trok ubak Po teu Allah.
24 Po teu Allah geudeungoe awaknyan, dan Gobnyan laju geuingat ubak janji Gobnyan ngon Nabi Ibrahim, Nabi Ishaq dan Nabi Yakub.
25 Gobnyan geukalon ureuëng-ureuëng Israel jipeubudak, dan laju geucok peunutôh bahwa ureuëng-ureuëng Israel nyan harôh geutulông.