## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 14

1 Na meupadub droe nibak peumimpén bansa Israel jijak meuhadab ubak ulôn keu jiteumanyong keuheundak TUHAN.
2 Dan meufeureuman TUHAN ubak ulôn,
3 "He manusia fana, ureuëng-ureuëng nyoe ka jipeucaya droe ubak beurala-beurala sampoe awaknyan ka rhot u dalam desya. Ék kheueh Ulôn jitanyong lé awaknyan?
4 Sabab nyan, tapeugah kheueh ubak awaknyan bahwa Ulôn, TUHAN Nyang Mahamanyang Lôn peusan lagée nyoe, 'Tieb-tieb ureuëng Israel nyang ka jipeucaya droe ubak beurala dan geupeubiyeu droe jihnyan rhot u dalam desya, óh lheueh nyan laju geujak lakée naseuhat ubak sidroe nabi, hainyan Lôn jaweueb keudroe deungon jeunaweub nyang patot keu beurala-beurala jih nyang le nyan!
5 Bandum beurala nyan ka jipeujiôh umat Ulôn nibak Ulôn, teuma mudah-mudahan deungon na Lôn jaweueb nyang lagée nyan umat Lôn jiwoe ubak Ulôn.'
6 Neupeugah cit teuma ubak ureuëng Israel, bahwa Ulôn, TUHAN Nyang Mahamanyang Lôn peugah ubak awaknyan, 'Meutobat kheueh nibak banmandum desya gata, dan tatinggai kheueh beurala-beurala gata nyang luwat that nyan.'
7 Tieb-tieb ureuëng Israel atawa ureuëng aséng nyang na tinggai lamkawan bansa Israel, nyang jipeujiôh Ulôn dan jipeucaya droe jih ubak beurala, laju jilakée naseuhat ubak sidroe nabi, nyan Lôn jaweueb keudroe.
8 Ulôn kulawan jihnyan dan Lôn peujeuet jihnyan sibagoe cuntoh keu nyang laén. Ulôn Lôn peuaséng jihnyan nibak umat Lôn, dan barô kheueh jiteupeue lé umat Lôn bahwa Ulôn kheueh TUHAN.
9 Meunyoe sidroe nabi ka jipeungéut sampoe jijaweueb nyang salah, Ulôn kheueh nyang peungéut gobnyan. Ulôn, TUHAN Allah Nyang Mahamanyang Lôn peuaséng jihnyan nibak ureuëng-ureuëng Israel.
10 Bah kheueh nabi nyan meunan cit deungon awaknyan nyang lakée naseuhat jihnyan, meuteumé huköman nyang saban.
11 Bandum nyan Ulôn peubuet mangat ureuëng Israel bék le jipeujiôh Ulôn dan bék teuma jipeukutoe droe deungon desya. Deungon lagée nyan awaknyan jeuet keu umat Lôn, dan Ulôn jeuet keu Allah awaknyan." Ulôn, TUHAN Nyang Mahamanyang ka Lôn peugah haba.
12 TUHAN meufeureuman ubak ulôn, "He manusia fana,
13 meunyoe saboh nanggroe meudesya dan hana seutia ubak Ulôn, Ulôn kuhuköm nanggroe nyan. Ulôn peuhanco keuneubah peunajoh awaknyan, Lôn peutron bala dan musém deuk meunan cit Ulôn peumaté bubena manusia dan beulatang.
14 Bahpi Nabi Nuh, Nabi Danel dan Nabi Ayub na tinggai di teumpat nyan, dan keugét awaknyan ban lhée nyang hase jipeuseulamat na kheueh nyawöng jih keudroe. Ulôn, TUHAN Nyang Mahamanyang ka Lôn peugah haba.
15 Jeuet mantong Ulôn peuteuka beulatang-beulatang juah keu jiteugöm peunduduek nanggroe nyan, sampoe daerah nyan ka jeuet keu teumpat nyang paleng meubahya dan hana meusidroe manusia pih nyang ji jeuet jak keunan.
16 Bahpi Nabi Nuh, Nabi Danel, dan Nabi Ayub tinggai disinan, dan deumi Ulôn, Allah nyang udeb, TUHAN Nyang Mahamanyang, awaknyan hana meuhase jipeuseulamat soe mantong, bahpi aneuëk awaknyan keudroe pih hana meuhase jipeuseulamat. Teuma awaknyan keudroe mantong nyang seulamat, dan nanggroe nyan jeuet keu padang pasi.
17 Jeuet mantong Lôn peutron prang u nanggroe nyan, dan Lôn kirém sinjata-sinjata nyang ampuh keu teupeubinasa bah kheueh nyan manusia meunan cit beulatang.
18 Dan bahpi ban lhée droe awaknyan tinggai disinan, teuma deumi Ulôn, Allah nyang udeb, TUHAN Nyang Mahamanyang, awaknyan hana meuhase jipeuseulamat soe mantong, meunan cit aneuëk awaknyan keudroe pih hana. Teuma awaknyan keudroe mantong kheueh nyang seulamat.
19 Jeuet mantong Ulôn peutron bala peunyakét u nanggroe nyan, dan Lôn peuju beungéh Ulôn keu jihnyan sampoe manusia meunan cit beulatang teuma binasa.
20 Dan bahpi Nabi Nuh, Nabi Danel dan Nabi Ayub tinggai disinan, teuma deumi Ulôn, Allah nyang udeb, TUHAN Nyang Mahamanyang, awaknyan hana hase jipeuseulamat soe mantong, bahpi aneuëk awaknyan keudroe. Teuma awaknyan keudroe mantong nyang seulamat sabab keugét awaknyan."
21 TUHAN Nyang Mahamanyang meufeureuman, "Ulôn Lôn peu rhot ban peuet boh huköman Lôn ateueh Yerusalem keu teupeuranab bah kheueh nyan manusia meunan cit deungon beulatang. Huköman nyan na kheueh: prang, bala deuk, beulatang buih dan wabah peunyakét.
22 Meunyoe na nyang hase jipeulheueh droe dan hase jipeuseulamat aneuëk-aneuëk jih keudroe, tangieng kheueh awaknyan meunyoe awaknyan jijak ubak gata. Kalon kheueh pakriban jeuhet jih awaknyan, dan gata sadar dan paih that peue nyang ka Lôn peubuet keu Lôn huköm Yerusalem.
23 Dan gatapih muphom bahwa bandum nyang Ulôn peubuet nyan na alasan. Ulôn, TUHAN Nyang Mahamanyang ka Lôn peugah haba."